Dame i gospodo narodni poslanici, dobro jutro. Otvaram sednicu Prvog vanrednog zasedanja Narodne skupštine Republike Srbije u 2007. godini. Na osnovu službene evidencije o prisutnosti narodnih poslanika, konstatujem da sednici prisustvuju 162 narodna poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je primenom elektronskog sistema za glasanje utvrđeno daje u sali prisutno 110 narodnih poslanika, odnosno da je prisutno više od jedne trećine narodnih poslanika i da postoje uslovi za rad Narodne skupštine. Obaveštavam vas da su sprečeni da sednici prisustvuju sledeći narodni poslanici: Riza Halimi, Andrea Galgo-Ferenci, Rajko Đurić, Balint Pastor, Nenad Bogdanović, Borka Vučić, Nenad Prokić, Suzana Grubješić, Jovan Nešović, Gordana Rajkov i Miroslava Pejica. Saglasno članu 84. stav 2. Poslovnika Narodne skupštine, obaveštavam vas da sam ovu sednicu sazvao u roku kraćem od roka utvrđenog u članu 84. stav 1. Poslovnika Narodne skupštine zbog potrebe da Narodna skupština što pre razmotri predloge akata iz dnevnog reda, koje je u svom zahtevu za održavanje vanrednog zasedanja Narodne skupštine Republike Srbije utvrdilo 108 narodnih poslanika. Dostavljen vam je zapisnik Prve sednice Prvog redovnog zasedanja Narodne skupštine Republike Srbije u 2007. godini, održane 22. i 23. maja 2007. godine. Pošto današnjoj sednici prisustvuje više od 126 narodnih poslanika, konstatujem da postoji kvorum za usvajanje zapisnika Prve sednice Prvog redovnog zasedanja Narodne skupštine Republike Srbije u 2007. godini, održane 22. i 23. maja 2007. godine. Po Poslovniku, gospodin Čedomir Jovanović. Izvolite.
Gospodine predsedniče, dame i gospodo narodni poslanici, poštovano predsedništvo, pre nego što se izjasnimo o predloženom dnevnom redu, uvažavajući sve razloge za hitnost ovog postupka, u ime LDP tražim objašnjenje postupka kojim se od parlamenta traži kršenje Ustava i rokova utvrđenih Ustavnim zakonom. Vi znate da smo mi vodili antireferendumsku kampanju i da smo bili protivnici Ustava na koji se danas pozivamo. Interesuje nas kakav je stav parlamentarne većine prema tom Ustavu. Da li on nju obavezuje ili ne? Da li parlamentarnu većinu, koja je stala iza predloženog dnevnog reda, obavezuje Ustavni zakon ili ne obavezuje? Smatramo da je važno dobiti odgovor na ta pitanja, jer je vrlo jasno Ustavnim zakonom utvrđeno da novoizabrani sastav Skupštine u toku prvog zasedanja, odmah po izboru Vlade, usklađuje sa Ustavnim zakonom zakone kojima se uređuje zaštitnik građana i ostvarivanje prava građana na obaveštenost, izbor zaštitnika građana, organ nadležan za praćenje i ostvarivanje prava građana na obaveštenost, guvernera Narodne banke Srbije i organa državne revizorske institucije. Prvo redovno zasedanje je završeno. Mi smo juče glasali i time stavili tačku na Drugu sednicu Prvog redovnog zasedanja. U predlogu dnevnog reda ne vidimo tačke koje bi se morale naći, s obzirom na kriterijume utvrđene Ustavnim zakonom, a jasno je da je ovo prvo vanredno zasedanje i samim tim je očigledno došlo do kršenja Ustavnog zakona i člana Ustavnog zakona kojim se parlament obavezao na izbor i konstituisanje institucija o kojima smo govorili. Dakle, pre nego što pređemo na usvajanje dnevnog reda, samo molim objašnjenje od predsednika parlamenta, da li za ovu skupštinu važi Ustav ili ne važi, pošto ćemo nakon toga raspravljati o nekim veoma bitnim izmenama i dopunama zakona, kojima se od Skupštine traži da ozakoni bezakonje. Mi mislimo da je to logičan zahtev za Skupštinu, ukoliko prethodno Skupština odbije da poštuje Ustavni zakon i probije rokove koji su tim Ustavnim zakonom utvrđeni.
Po Poslovniku, poslanik Tomislav Nikolić.
Dame i gospodo narodni poslanici, imao sam malo više strpljenja da predsednik Narodne skupštine otvori ovo zasedanje, ali vam ukazujem sada na grubu povredu Ustavnog zakona za sprovođenje Ustava, član 5, koji apsolutno jasno reguliše rad Narodne skupštine nakon izbora Vlade. On glasi, pročitaću vam samo prvi stav – novoizabrani sastav Narodne skupštine će u toku prvog zasedanja, nakon izbora Vlade, uskladiti sa Ustavom zakone kojima se uređuju zaštitnik građana i ostvarivanje prava građana na obaveštenost i izabrati zaštitnika građana, organ nadležan za praćenje i ostvarivanje prava građana na obaveštenost, guvernera Narodne banke Srbije i organe državne revizorske institucije. U vezi sa članom 106. Ustava Republike Srbije, koji govori o zasedanjima Narodne skupštine i koji vrlo jasno kaže, u stavu 1 - Narodna skupština se sastaje u dva redovna zasedanja godišnje, prvo redovno zasedanje počinje prvog radnog dana u martu, a drugo redovno zasedanje prvog radnog dana u oktobru. Redovno zasedanje ne može trajati duže od 90 dana, a Narodna skupština sastaje se u vanrednom zasedanju na zahtev najmanje jedne trećine narodnih poslanika ili na zahtev Vlade, sa unapred utvrđenim dnevnim redom. Dakle, vi ste ispunili samo jednu odredbu, da vanredno zasedanje može da bude sazvano na zahtev najmanje trećine narodnih poslanika, ali onu mnogo važniju, o tome da prvo zasedanje nakon izbora Vlade ima Ustavom ili Ustavnim zakonom utvrđeni dnevni red ili makar deo dnevnog reda, vi niste ispunili. Ne može danas da otpočne zasedanje, prvo zasedanje nakon izbora Vlade, ovo je prvo zasedanje, prvo vanredno zasedanje, tako ste ga, čini mi se, i nazvali u sazivu, tako je, ne može da otpočne ako u dnevnom redu nisu tačke koje je predvideo Ustavni zakon za sprovođenje Ustava. Nemoguće je održati današnju sednicu, gospodine predsedniče, pretpostavljam da vi imate nekakve savetnike u svojoj stranci, barem ako vam Skupština nije obezbedila dobar savet za ovo vreme otkako vi vodite sednice Narodne skupštine. Samo se nadam da vas ne savetuju oni koji su kandidati za visoke funkcije u poreskoj upravi i na drugim mestima, zato što je to znak kvaliteta stranke koja vas je na tu funkciju postavila. Dakle, nemojte da nas terate da gazimo Ustav. Mi u tome ne možemo da učestvujemo, zato što sa mnogo više pažnje očekujemo ispunjavanje drugih obaveza iz Ustavnog zakona za sprovođenje Ustava, na primer obaveze da u roku od 60 dana od dana donošenja nekih zakona kojima se regulišu izbori ili neke oblasti, tu mislim na vojsku, odbranu, spoljne poslove, raspišete izbore za predsednika Republike, na neke obaveze koje se tiču raspisivanja izbora za lokalnu samoupravu. Ako danas dozvolimo da pogazite Ustavni zakon, nećemo imati opravdanja kada budemo tražili da po nekoj drugoj povredi Ustavnog zakona apsolutno budemo u stavu da ne učestvujemo u radu sednice. Molim vas, sednica ne može da bude nastavljena dok ne dobijemo obrazloženje, dok se o tome Narodna skupština ne izjasni. Možete sve većinom, ali znajte, evo, otkako vas od 2001. godine upozoravamo na to da većina nije sve, vi i dalje sve radite većinom i dalje vam sve lošije ide. Mene baš briga što vama sve lošije ide, Srbiji sve lošije ide ako sve može većinom. Zato vas molim, razum, nauku pravnu pozovite, napravite pauzu, tu vam je sekretar za zakonodavstvo, koji je učestvovao u izradi Ustava i Ustavnog zakona, glasali smo za Ustavni zakon, sa izuzetkom G17 plus. Donesite odluku koju ćete posle obrazložiti javnosti Srbije, koja zaista očekuje da jednom bude formirana Vlada i Skupština koje neće kršiti Ustav Republike Srbije.
Zahvaljujem. U skladu sa članom 4. Zakona o zaštitniku građana - zaštitnika građana bira Narodna skupština na predlog Odbora za ustavna pitanja. Kandidata za zaštitnika građana može da predloži Odboru za ustavna pitanja, svaka poslanička grupa u Narodnoj skupštini. Na osnovu predloga poslaničkih grupa Odbor za ustavna pitanja utvrđuje predlog za izbor zaštitnika građana većinom glasova od ukupnog broja članova odbora, pri čemu odbor može odlučiti da održi sednicu na kojoj će svim kandidatima biti omogućeno da iznesu svoje stavove o ulozi i načinu ostvarivanja funkcija zaštitnika građana. Imajući u vidu ovu propisanu proceduru izbora zaštitnika građana, do sada se nisu stekli uslovi za njegov izbor, budući da Odbor za ustavna pitanja još uvek nije podneo predlog za zaštitnika građana, odnosno poslaničke grupe u Narodnoj skupštini nisu predložile kandidate ili kandidata za ovu funkciju. Po članu 5. Ustavnog zakona mi smo bili obavezni da u toku prvog zasedanja, nakon izbora Vlade, uskladimo ovaj zakon sa Ustavom, i nisu se stekli uslovi. Nada Kolundžija, izvolite.
Gospodine predsedniče, uvaženo predsedništvo, dame i gospodo narodni poslanici, naravno da nije prekršen Ustav i naravno da nije prekršen Ustavni zakon. Dakle, pitanje je samo oko koje reči se neko veže da bi tvrdio nešto. U toku, ne na prvoj sednici, u toku zasedanja nakon izbora Vlade. Mi smo upravo izašli iz zakonskog roka prvog redovnog zasedanja, danas smo otpočeli prvu sednicu vanrednog zasedanja i ono što nas Ustavni zakon obavezuje, po ovako nedovoljno preciznoj formulaciji koju je ova skupština usvojila jednoglasno, mi za sada smo još uvek u toku zasedanja. Dakle, ne postoji mogućnost da smo prekršili ni Ustav, ni Zakon.
Hvala puno. Po Poslovniku, gospodin Vladan Batić.
Gospodine predsedniče, dame i gospodo narodni poslanici, kakav vam je Ustav tako ga i tumačite. Gospođo Kolundžija, pročitajte odredbu člana 9. Ustavnog zakona, koja se tiče izbora, odnosno imenovanja Ustavnog suda - izvršiće se najkasnije do kraja prvog redovnog zasedanja Narodne skupštine. Ako to uradite za naredna dva dana, u redu je. Ali, ne može ovo da bude na dnevnom redu danas. Znate zašto? Iz prostog razloga što član 2. Zakona o izmenama i dopunama Zakona o Vladi predviđa nadležnost Ustavnog suda. Ako Vlada ukine akt skupštine opštine, grada, pokrajine, kako je predviđeno tim zakonom, onda nastupa nadležnost Ustavnog suda. Nemamo Ustavnog suda. Znači, moramo ga prvo izabrati da bi onda uopšte moglo da dođe na dnevni red izglasavanje takvog zakona. Konsultujte pravnike, ima ih, doduše loših, u vašoj poslaničkoj grupi, ali možda će vam nešto posavetovati.
Hvala puno. Po Poslovniku, gospodin Ivica Dačić.
Gospodine predsedniče, kada ste birani na mesto predsednika Narodne skupštine Republike Srbije mislim da smo vas svi ovde upozorili da Narodna skupština nije aparat za vršenje vlasti Republike Srbije, nego da iz Narodne skupštine Republike Srbije proističe vlast u Srbiji. Narodna skupština je birala Vladu Republike Srbije. I zato zaista mislim da je krajnje vreme da se prekine sa praksom koja traje godinama, a to je da se sednice zakazuju dan za dan, da se stalno krše poslovničke odredbe, koje vi naravno možete opravdati posebnim razlozima za stavljanje na dnevni red neke od tačaka, ali nemoguće da je svaka od ovih tačaka od vitalnog nacionalnog i državnog interesa da se na ovakav način stavlja na dnevni red Narodne skupštine Republike Srbije. Vaša je obaveza da čuvate dostojanstvo Skupštine i narodnih poslanika, a to znači da vi odlučujete o datumu zakazivanja sednice, ne odlučuje predsednik Vlade, bilo koji ministar ili sekretar sekretarijata, kako se zove, za zakonodavstvo, je li tako, gospodine Balinovac? Direktor, izvinjavam se, direktor. Dobro, u naše vreme bili ste pomoćnik ministra, sad ste malo napredovali. Drago mi je da SPS i JUL imaju svoje predstavnike u Vladi Republike Srbije. Mi ga podržavamo. U svakom slučaju, nije jedini. U ovoj vladi koja je birana, kad sam spomenuo da imamo i nekog našeg, svi su pretrnuli samo da ne kažem ko je. Rekao sam jednog, ali ima vremena, još ćemo doći do toga. Javio sam se, između ostalog, i da vas upozorim na sledeće. Gospodine Duliću, predsednik vaše poslaničke grupe Dušan Petrović je tražio na sednici, prvoj konstitutivnoj, da se sednica ne može nastaviti dok se ne razmotri izveštaj tima za Kosovo i Metohiju. Šta je sa tim zahtevom? Vi ste sada na vlasti, tražili ste to. Imate većinu u Vladi Republike Srbije. Vlada Republike Srbije traži da se nastave pregovori. Na osnovu kog koncepta, na osnovu koje politike, na osnovu koje skupštinske deklaracije ili rezolucije? To znam vrlo dobro, ali vi to izgleda u vašoj koaliciji morate jedni sa drugima da raščistite, pošto mislite drugačije. Mi iz Srpske radikalne stranke i Socijalističke partije Srbije smo zajedno sa Demokratskom strankom Srbije tražili da se to ne raspravlja tog dana, a Demokratska stranka zajedno sa LDP, Vladanom Batićem i ostalima je tražila da se to stavi na dnevni red. Pa što ne stavite na dnevni red? Za koje vreme je Vlada Republike Srbije obećala da će dostaviti izveštaj koordinacionog tima, odnosno tima za pregovore? Gospodine predsedniče, ovo što je gospodin Batić malopre rekao, postoji i drugi stav ovog člana. Znači, tačno je da se najkasnije do kraja prvog redovnog zasedanja mora izvršiti izbor, odnosno imenovanje sudija Ustavnog suda, ali sledi drugi stav koji kaže - ako do isteka roka za izbor, znači, ako do juče oni nisu izabrali ili imenovali, izvršiće se izbor odnosno imenovanje sudija Ustavnog suda sa liste kandidata predsednika Republike i liste kandidata Narodne skupštine, a imenovanje sa zajedničke liste Visokog saveta sudstva i Državnog veća tužilaca izvršiće se u roku od 30 dana od dana prvog izbora sudija Vrhovnog kasacionog suda. Znači, ustavni rokovi su veoma jasni. To što ste vi kasnili sa formiranjem Vlade, što ste je formirali u pet do 12, ne znači da može da se sada nastavi finansiranje kao sa finansiranjem ove države. Takođe ste tražili da na dnevnom redu bude hitno promena Zakona o budžetskom sistemu. Govorili ste da se nelegalno finansira Skupština, da se nelegalno finansira uopšte cela Srbija. Što niste odmah na prvoj sednici to uradili? Ali ne, sada kada ste došli na vlast, sve je moguće. Šta bi sa JUL-om, pogledajte vi dobro. JUL više nije vaša briga, ali izgleda da njihovi kadrovi jesu vaši. Svako od vas ima svoj JUL, samo što vi ne shvatate da su u vašim redovima, ali to je dobro. Kako smo i mi propali zbog toga, i vi ćete još brže. Hteo sam još malo da elaboriram o svemu ovome, ali sačekaću kraj, pošto dolaze stalno neke teme na sednicu Narodne skupštine Republike Srbije, ali ne mogu da verujem da su toliko hitne teme upravo ove koje ste predložili. Mislio sam da su sve poslaničke grupe saglasne jer ste vi to tražili, da je tema broj jedan Kosovo i Metohija. Gde je sada ta tema? Čudim se kako Čeda Jovanović i Vladan Batić mogu uopšte da sede ovde, a da se nije prvo raspravilo pitanje Kosova i Metohije, jer su oni to prvi tražili. To im je izgleda najvažnija tema u Srbiji i to je odmah prihvatila Demokratska stranka, samo da ne bi bio tada izabran Toma Nikolić. Pa, dobro, izabrali ste ga, pa ste glasali za sa oduševljenjem, klicajući da su ovi drugi izdajnici, pa ste ga i smenili, odnosno on je sam podneo ostavku da bi vas, da tako kažem, oslobodio sramote da sada glasate za njegovo razrešenje, pet dana posle izbora. Kao da mislite da je nama bilo lako da kažemo da ćemo glasati za Dragana Maršićanina, pa smo glasali, ali nismo to porekli posle nekoliko dana. Ako je Kosovo i Metohija tema, zašto ne stavite to na dnevni red? Jeste li tražili izveštaj tima za pregovore? Gde je taj izveštaj? Ko pravi taj izveštaj? Zato vas molim, predsedniče Skupštine, izvršite ono što je tražila vaša poslanička grupa, izveštaj za Kosovo i Metohiju. Danas je isteklo, ovo je sada vanredno zasedanje i vi ste u pravu, proteklo je 90 dana, ali to ne znači da se Ustavni zakon ne mora poštovati. Ustavni zakon se mora poštovati, to nije pitanje Skupštine, to je pitanje Vlade, i pošto je u pitanju vanredno zasedanje svi ste se vi ovde saglasili, vaš zajednički predstavnik je Nada Kolundžija, svih vas koji ste u vlasti. Znači sada, ne znam, DSS kako će se uvek slagati sa onim što govori DS, ali malo je i nelogično. Ali dobro, možda će gospodin Balinovac da to objasni u ime svih stranaka. Mi ćemo to da saslušamo, pa ćemo da vidimo da li je to baš u skladu sa našom poslaničkom grupom. Gospodine predsedniče, više vas upozoravam na to da svojim ponašanjem morate da gradite autoritet ove institucije nad Vladom Republike Srbije, jer nije Vlada Srbije izabrala ovu Narodnu skupštinu, nego je ova skupština izabrala tu vladu i vi je možete smeniti. Hvala vam.
Hvala puno. Narodni poslanik Tomislav Nikolić, po Poslovniku. Izvolite.
Dame i gospodo narodni poslanici, tako vam izgleda podela u koalicijama. Narodna skupština pripala DS-u i sada DS zakazuje i brani ono što je neodbranjivo. Pamtim gospođu koja je sada predsednik poslaničke grupe DS-a kao aktivnog poslanika najpre Vuka Obradovića, pa Nebojše Čovića. Niste bili kod Vuka Obradovića? Dobro, izvinjavam se, ali nije sramota, veća je sramota biti kod Čovića nego kod Obradovića. Ali, pazite sad ovo, gospođo, to je bilo u vreme kada je važio stari Ustav i vi ne možete odluku o sazivanju ovog zasedanja da branite tumačeći stari Ustav. Zaista, stari Ustav je razlikovao dva redovna i dva vanredna zasedanja, na svakom vanrednom zasedanju održavane su sednice. Novi Ustav, i to ste videli možda i u sazivu predsednika Skupštine, poznaje samo zasedanje. Mi danas imamo zasedanje, mi nemamo prvu sednicu ovog zasedanja, drugu, treću, četvrtu, mi imamo samo zasedanje, a sednicu kao deo Poslovnika po kome se održava ovo naše zasedanje. Dakle, mi danas imamo prvo zasedanje posle izbora Vlade, sa unapred utvrđenim dnevnim redom, i nema tačaka koje nam nalaže Ustavni zakon za sprovođenje Ustava Republike Srbije. Dakle, apsolutno neustavno je sazvano ovo prvo vanredno zasedanje. Sutra može da bude drugo, prekosutra treće, dan posle toga dva vanredna zasedanja, možemo da imamo 70, 80 vanrednih zasedanja dok ne počne drugo redovno, ali sada smo mi u prvom vanrednom zasedanju za koje Ustavni zakon traži strogo propisani dnevni red. Nema odstupanja od toga. Istovremeno smo u prvom zasedanju posle izbora Vlade i mi smo morali da donesemo ovde odluku o izboru pet sudija Ustavnog suda i odluku o 10 kandidata za sudije Ustavnog suda, koje je trebalo da prosledimo predsedniku Republike da i on odredi pet sudija, sa dve trećine sud se konstituiše i počinje da radi, ali istovremeno na toj sednici mora da bude zakon o Ustavnom sudu, zakon o postupku pred Ustavnim sudom itd. To je sve moralo da bude gotovo do ovog dnevnog reda. Ovaj dnevni red je prihvatljiv za sledeće zasedanje, ali za prvo zasedanje posle izbora Vlade nemoguće je odbraniti da niste stavili na dnevni red tačke koje traži Ustavni zakon za sprovođenje Ustava. Znači, vi ne želite da sprovodite Ustav, to je ono što najviše boli. Ustav mora da bude sprovođen u Narodnoj skupštini, inače zaboravite da bilo koga više možete da kaznite po zakonu. Onda sudijama recite, više nikoga ne možete da kažnjavate po zakonu, mi kao Narodna skupština ne poštujemo Ustav. Kada mi ne poštujemo Ustav, ne možemo od građana da tražimo da poštuju zakone koje mi donosimo. Svaki građanin posle može da kaže - a ko je meni taj zakon doneo, oni što ne poštuju Ustav, neću da ga poštujem. Onda se stvara anarhija i onda dolazi čak i do nemira, ko zna do kakvih sve sukoba na ulicama. koje naravno niti prizivam, niti želim, niti u njima volim da učestvujem. Zato vas molim, postupajte po Ustavnom zakonu i Srbija će biti stabilna, mirna i demokratska zemlja. Ne gazite ustavna prava građana zato što je onda njihova reakcija, kakva god da je, potpuno opravdana.
Hvala puno. Narodni poslanik Vladan Batić, replika. Izvolite.
Gospodine predsedniče, dame i gospodo narodni poslanici, javljam se za repliku pošto me je gospodin Dačić pomenuo u nekoliko navrata. Da pojasnim još jednom ono što sam prethodno rekao, apelujem na vas, gospodine predsedniče Narodne skupštine, vi ste najodgovorniji da sprečite kršenje Ustava, čak i ovog ustava za koji se glasalo rukama i nogama nekoliko dana, negde se još glasa za ustav, kao što sam čuo. Slagali ste čak ljude koji se nalaze na izdržavanju kazne zatvora, pa kada su se posle pobunili i tražili da ispunite dato obećanje, onda ste dali da se isprebijaju, da se masakriraju u zatvorima i doneli ste taj ustav. Kad bih bio maliciozan i kada bih bio zlurad, rekao bih robijaški ustav, ali šta je tu je. Gospodin Dačić pomenuo je član 9. stav 2. To je još komplikovanije, jer nije naravno konstituisan Visoki savet sudstva, nije konstituisano Državno veće tužilaca, nije formiran Vrhovni kasacioni sud. Ali, čak kada sve to ignorišemo, nisu izabrane sudije Ustavnog suda sa liste predsednika Republike i Narodne skupštine, nema Ustavnog suda. Nijedna zemlja ne može biti država ako nema Ustavni sud, ako nema državnog tužioca, ako ima parlament gde se svake srede i petka bira njegov predsednik. O tome treba da vodite računa. Neću se baviti ko je predstavnik predlagača za ove zakone i mene ne interesuje što je gospodin Balinovac bio član JUL-a, prvo DSS-a, pa JUL-a, pa opet DSS-a, to je ono ping-pong, ali to nema veze. Pomenuo je gospodin Dačić da smo u okviru poslaničke grupe LDP-a insistirali da se dovrši druga tačka dnevnog reda, da na dnevnom redu bude izveštaj državnog pregovaračkog tima, što je bila obaveza po zaključku koji je donela Narodna skupština, pogledajte to, gospodine predsedniče. Vodite računa da se poštuju odluke Narodne skupštine. Mi to do danas nemamo. A znate zašto nemamo? Pa to takmičenje u patriotizmu palo bi u vodu, videli biste šta znači nadgledana autonomija i videli biste da to nije ništa više od Ahtisarijevog plana, zato nema izveštaja državnog pregovaračkog tima na Narodnoj skupštini. Apelujem na vas da se ovo povuče sa dnevnog reda iz još jednog razloga. Ustavni zakon, u članu 15, propisuje da će se svi ostali zakoni, ali i ovi koji se predlažu spadaju u te ostale, usaglasiti sa Ustavom do 31. decembra 2008. godine. Ako ne znate koji je danas datum, možemo i to da vam kažemo. Hvala vam, prijatno.
Zahvaljujem se. Replika, gospodin Jovanović, pa po Poslovniku gospodin Dačić, izvinjavam se, po Poslovniku gospodin Todorović, idemo redom. Izvolite, gospodine Jovanoviću.
Gospodine predsedniče, poštovano predsedništvo, dame i gospodo narodni poslanici, cilj naše primedbe nije stvaranje haosa u Skupštini. Ne možemo samo pristati na taj princip, sa kojim nas danas suočava vladina većina, a koji zapravo ovu inicijativu predstavlja kao inicijativu, sa porukom da je za Srbiju jedino važno postojanje Vlade i funkcionisanje Vlade. Jasno je da je za stanje u kome se država nalazi neko odgovoran. Taj neko ima svoje ime i prezime, ima svoju funkciju. To je Vojislav Koštunica, vaš premijer. On nije osoba koja danas može iz kabineta predsednika Vlade voditi Srbiju na onaj način na koji Srbija mora biti vođena da bi bila demokratska, uređena, evropska zemlja. Između ostalog, to pokazuje i predloženi dnevni red iza koga je stala poslanička većina, vladina većina, na inicijativu Vlade. Jasno je, gospođo Kolundžija, šta piše u Ustavnom zakonu.Nemojte pokušavati da odbranite ono što je neodbranjivo. Ovo je naš pokušaj da pomognemo vama. Objasnite ljudima koji sede u Vladi da nećemo pristati na sednice na kojima zakone treba da nam obrazlaže Julovac, a da raspravljamo o tim zakonima zaboravljajući šta je i ko je on, da nećemo pristati na sednice parlamenta na kojima nema drugih predstavnika vlade, premijera, potpredsednika. Parlament je glasao o Kosovu, usvojio je Rezoluciju. Iz Rezolucije su proizilazile obaveze za Vladu, za pregovarački tim. Te obaveze se ne poštuju. Većina je u parlamentu odbacila naš predlog da se raspravlja o izveštaju. U međuvremenu je Vlada pokrenula novu inicijativu. Ta inicijativa je upućena generalnom sekretaru UN, Ban Ki Munu, mi smo obavešteni da je on tu inicijativu primio. Pre će saznati Ban Ki Mun šta Koštunica misli o Kosovu nego parlament koji ga je izabrao. To takođe nije dobro. Naš predlog vama je da se konstatuje kršenje Ustavnog zakona, da se predloži sankcija onome ko je u Vladi odgovoran za tako nešto i da se promeni ovaj dnevni red u skladu sa obavezama koje proizilaze iz Ustavnog zakona. Mi ćemo učiniti sve, kao što smo to učinili tokom izbora Vlade, da se što pre reše ti problemi koji su nasleđeni zbog tromesečnog haosa koji je za sobom ostavio Vojislav Koštunica. Ali, ne možemo se igrati semantike. Prvo zasedanje je završeno, počelo je prvo vanredno zasedanje. U toku prvog zasedanja smo imali više sednica, konstitutivnu, pa prvu na kojoj smo birali novog predsednika, pa smo onda imali Drugu sednicu, na kojoj smo razmatrali izmene i dopune Zakona o krivičnom postupku. To je sve ostalo za nama. Svako zna o čemu se ovde radi. Hajde to da raščistimo na takav način što ćemo vrlo jasno reći da se ne slažemo sa inicijativama kojima Vlada pokušava da uspostavi potpunu kontrolu nad zemljom, istovremeno uništavajući one institucije koje je dužna da štiti i stvara. To je institucija Ustavnog suda, državne revizorske komisije, guvernera NB, ombudsmana, poverenika za informisanje, veoma važna pitanja, i zbog toga povedite računa o obrazloženjima, jer su obrazloženja koja ste ponudili neprihvatljiva. Kao i vaše, gospodine predsedniče, koja se odnosi na obaveze Odbora za Ustavna pitanja. Taj odbor smo konstituisali. Juče je održano glasanje. Taj se odbor može sastati i ispuniti svoju obavezu. Ne mislim da bilo ko od nas, a pogotovo ja kao član tog odbora, predstavljam prepreku za ispunjavanje tih obaveza koje proizilaze iz Ustavnog zakona. Molim vas samo da povedete računa o obrazloženjima, ne kažem da ste vi za to odgovorni, ali ste vi sazvali ovu sednicu, onaj ko je odgovoran ne sedi ovde. Treba da dobije lekciju jednom u parlamentu, medeni mesec je prošao. Trajao je od marta 2004. godine i sa time je kraj.
Hvala puno. Po Poslovniku, Ivica Dačić, pa Dragan Todorović.
Prvo bih želeo da protestujem zbog ovoga što je govorio Čedomir Jovanović napadajući Zorana Balinovca zbog toga što je nekada pripadao našoj vlasti. Mislim da je to apsolutno neprihvatljivo. On je dobro radio svoj posao u vreme naše vlade i mislim da takav koncept napada zbog toga što je neko nekada pripadao nekome već bi moglo da bude stvar prošlosti. Ako hoćete da pravite lustraciju morate onda da lustrirate pola vaših ovde. Sve vas znam, neki od vas su mene učili komunizmu, samo što su loše učili decu. U svakom slučaju, Balinovac je bio pomoćnik ministra u naše vreme. Bio je član Ustavne komisije u ime DSS u vreme vaše vlasti DOS-a posle 5. oktobra. Kako vam je tada valjao, a sad vam ne valja. Pomenuo sam ga zato što mi je drago i ponosan sam što je jedan naš čovek, istina iz JUL-a, ne iz SPS-a, na ovakvoj visokoj funkciji. Želeo bih da pitam i da čestitam, gospodin Markićević je izašao, 14 poslanika NS nije potpisalo ovaj zahtev. Da li se vi ne slažete sa ovim? Takođe bih želeo da čestitam Mići Albijaniću, nije potpisao ovaj zahtev. Što, možda nije bio tu? Bravo Mićo. Želeo bih da čestitam i predsedniku parlamenta, Oliveru Duliću, ni on nije potpisao ovaj zahtev. Prema tome, da li se vi uopšte slažete sa ovim dnevnim redom? Što se nas tiče, radite kako hoćete. Možete da izglasate svašta, ali mislim da je stvar svih političkih stranaka da li će ovaj parlament zauzeti odbrambeni stav prema pokušajima svih ostalih državnih institucija da minimiziraju ulogu parlamenta. Sva vlast proističe ne iz parlamenta, nego iz naroda.Narod je birao ovaj parlament. Ako vi na početku vašeg mandata dopustite da vama upravlja neko iz Vlade, kada ćete zakazivati sednice, kako ćete ih tumačiti, vi ćete sigurno sa Vladom sarađivati, ali nijedan predsednik parlamenta nije bio uspešan ukoliko nije bio na strani parlamenta nego na strani izvršne vlasti. Zato se naše upozorenje odnosi samo na to. Drago mi je što i među vama, od 130, svega je 108 potpisalo ovaj zahtev, što je očigledno da govori da ima onih koji možda drugačije razmišljaju. Drago mi je što je to predsednik parlamenta, samo mi nije drago što se sada zalaže za ono što nije potpisao. Što se tiče Albijanića, nije on jedini, ali Nadica Momirov nije potpisala, Ivan Živadinović, ali oni nisu iz Beograda, možda niste mogli da ih nađete, ali Miloljub Albijanić je sinoć bio na televiziji ovde u Beogradu. Zaista mislim da je Mića shvatio da je ovo kršenje Poslovnika i kršenje Ustavnog zakona. Drago mi je što se nalazi na ovako visokoj funkciji, a poštuje Ustav i Poslovnik ove Narodne skupštine. Hvala.
Zahvaljujem. Po Poslovniku, Dragan Todorović.
Dame i gospodo narodni poslanici, gospodine predsedavajući, kršite Poslovnik. Znate da ste obavezni da date reč odmah kada se neko prijavi da govori po Poslovniku. Međutim, dozvoljavate ovde replike i tek posle toga dajete reč onima koji su tražili da se izjasne za kršenje Poslovnika. Hteo bih da vas podsetim na prvu sednicu koju smo mi održali, na kojoj je trebalo da bude izabran predsednik Skupštine, gospodin Tomislav Nikolić. U to vreme sadašnja većina bila je na različitim stranama. Ne samo poslanici DS, nego i drugih stranaka, sve vreme su pokušavali da dokažu da je trebalo, prvenstveno, razmatrati jednu tačku, odnosno po njima nezavršenu drugu tačku dnevnog reda, izveštaj tima koji je pregovarao u Beču vezano za Kosovo i Metohiju. Vi se sećate šta ste sve tom prilikom jedni o drugima izgovorili, posebno o poslanicima DSS, a šta su poslanici DS govorili vama iz DSS. Suština svih tih rasprava svodila se na jedno, da je konstituisanje Skupštine i izbor predsednika Skupštine neophodno zato što postoji mogućnost izdaje države od strane predsednika Srbije Borisa Tadića. Kao krunski dokaz navodili ste postupak gospodina Leona Kojena, koji je dao ostavku na mesto savetnika predsednika države. Tu nije bilo nikakve dileme po tom pitanju. Leon Kojen je jasno stavio do znanja, imali ste prilike svi, i vi i građani Srbije, da vidite i saznate razlog zbog čega je Leon Kojen dao ostavku. Zato što on kao savetnik predsednika Republike uopšte nije bio obavešten o pregovorima koje je vršio predsednik Srbije i njegovi savetnici sa nekim predstavnicima nekih drugih zemalja vezano za Kosovo i Metohiju. Te primedbe su se u najvećoj meri odnosile na sadašnjeg ministra inostranih poslova Vuka Jeremića. Ovo je tema, ali kako vama to čovek da objasni. Čini mi se, gospodine predsedavajući, da ste i vi izlazili i skretali pažnju da je bilo potrebno da se u dnevni red uvrsti izveštaj Tima za pregovore. Sećate se, takođe, kada smo birali Vladu, te večeri je sedeo mandatar Vojislav Koštunica, podsetio sam ga na sve to i upitao ga - šta misli šta će uraditi Leon Kojen sutradan kada ta vaša nova vlada bude sastavljena. Lično sam mu skrenuo pažnju da on Leona Kojena poznaje dosta dugo, da zna da je častan i moralan čovek, i uradio je ono što svaki častan i moralan čovek radi - dao je ostavku na svoje mesto člana pregovaračkog tima, i time izjednačio i vas iz DSS sa ovima iz DS, i svrstao vas u isti koš, u izdajnike. Jer Leon Koen nije ostavku podneo ni iz jednog drugog razloga, nego samo zbog toga što je sumnjao ili bio siguran da predsednik Boris Tadić, sa svojim savetnicima, izdaje interese Srbije. Ako je to uradio prvi put zbog Borisa Tadića... vi ste nešto nervozni, molio bih vas, evo završiću. Ako je prvi put dao ostavku iz tih razloga, nemojte da sumnjate da je i drugi put ostavku dao iz istih razloga.
Hvala puno. Replika, gospodin Jovanović, pa po Poslovniku, gospodin Vasiljević.
Gospodine predsedniče, poštovano predsedništvo, dame i gospodo narodni poslanici, u najkraćem želim da odgovorim, ne zbog toga što je gospodin Dačić napravio nesvesno grešku, ni zbog moje potrebe da ga ispravim, već zbog naših birača. Gospodin Balinovac, kao istaknuti kadar Jugoslovenske levice, nikada nije bio predstavnik DOS-a u Ustavnoj komisiji, tu je i predsednik Ustavne komisije, ministar pravde u Vladi Zorana Đinđića i Zorana Živkovića, gospodin Batić, gospodin Balinovac je bio savetnik, a predstavnici DOS-a u Ustavnoj komisiji su bili ljudi koji su radili na potpuno drugačijem Ustavu od onog koji smo dobili. Mislim da ne bi bilo dobro da se ovo pretvori u raspravu o direktoru Republičkog sekretarijata za zakonodavstvo, već da se moramo vratiti na ono što je suština našeg problema, a to je ignorisanje obaveze parlamenta da postupa u skladu sa Zakonom o sprovođenju Ustava i nespremnost parlamenta da uspostavi one institucije koje su neophodne za normalno funkcionisanje države, odnosno koncentracija vlasti u rukama neodgovornog predsednika Vlade Vojislava Koštunice, čemu se mi najoštrije suprotstavljamo i glasaćemo protiv tog dnevnog reda.
Zahvaljujem, gospodin Vasiljević, po Poslovniku. Izvolite. Nakon toga, po Poslovniku, gospodin Batić.
Dame i gospodo narodni poslanici, ja ću o kršenju Ustava, član 69. stav 4, koji je Vlada prekršila za samo 15 dana svoje vlasti. Ovo o čemu ću pričati nije možda toliko važno za celu Srbiju kao što su moji prethodnici govorili, ali za 200 hiljada ljudi u Srbiji je jako važno. Šta se naime desilo? Danas je 30. maj, a u maju ratni vojni invalidi, porodice palih boraca, nisu dobili nijedno primanje. To ne bi bilo strašno da 62 hiljade ljudi nije dobilo samo u maju to primanje, da se ne ponavlja jedna pojava koja se ponavlja u zadnjih 4-5 godina, da ova populacija svake godine, umesto 12 mesečnih primanja, dobija po 11, ili u prošloj godini što je bilo planirano devet. To je nedopustivo i ako Ustav, član 69, propisuje posebnu zaštitu ovih ljudi, mislim da je nedopustivo da Vlada Republike Srbije već u maju ukine jedno primanje ovim ljudima i dovede ih u jednu tešku životnu situaciju, koja je nedostojna ovih ljudi. Bez obzira šta vi mislili o njima i njihovom učešću u ratu, i političkom karakteru ratova koji su vođeni, ti ljudi su ratni veterani. Ti ljudi zaslužuju potpunu posebnu brigu ove države i zaslužuju da ih ova država uvažava i poštuje, ako ne zbog onoga što su učinili, a ono baš zbog toga što im Ustav i zakon propisuje tu zaštitu. Dragi moji prijatelji, moram da vam kažem da je ova populacija u zadnjih 7-8 godina više puta prethodnim vladama opraštala određene dugove koje su prema njima činile zbog nepoštovanja zakona i morali smo zbog toga više puta da protestujemo na ulici da bi naterali državu da poštuje zakone u ovoj oblasti. Moram da vam kažem, samo 15 dana posle formiranja ove vlade izgleda da jedini način na koji možemo da zaštitimo svoja prava, to je protest na ulici, što će se brzo dogoditi. Gospodine predsedniče, ako se sećate šta sam vam rekao ono veče kada ste izabrani, mislim da ste vi predsednik ne samo svih poslanika, nego predsednik svih građana ove Srbije, i molim vas da, u skladu sa svojim ovlašćenjima, pozovete predstavnika Ministarstva finansija, predstavnika Ministarstva rada i socijalne politike i predstavnika Trezora, da se u što kraćem roku ovo ispravi, ova nepravda prema tim ljudima, i molim vas da u skladu sa tim ovlašćenjima zakažete jedan sastanak predstavnika ove populacije i predstavnika vlasti. Hvala vam.
Zahvaljujem se, gospodine Vasiljeviću. Naravno, ovo će biti upućeno kao poslaničko pitanje resornom ministru. Po Poslovniku, gospođa Nada Kolundžija.
Poštovane kolege, da vas obavestim da jedan od razloga zbog kojih je grupa poslanika stavila na dnevni red Predlog izmena i dopuna Zakona o budžetu jeste upravo to što je privremenim finansiranjem, koje je produženo van zakonskog roka, bilo onemogućeno da se to uradi, i usvajanjem ovog zakona to će sigurno biti otklonjeno.
Hvala puno. Po Poslovniku, gospođa Vjerica Radeta, izvolite, pa po Poslovniku gospodin Dušan Bajatović. Izvolite, gospođo Radeta.
Dame i gospodo, upravo je povređen član 104. Poslovnika Narodne skupštine, a član 104. u prvom stavu kaže - narodni poslanici dužni su da poštuju dostojanstvo Narodne skupštine. Ako mi sat vremena ukazujemo na kršenje Ustava, i to je apsolutno nesporno, svi narodni poslanici koji su izašli ovde i skrenuli pažnju predsedniku parlamenta i vladajućoj većini da se na najgrublji mogući način krši Ustav Republike Srbije, bili su u pravu i onda poslanici skupštinske većine nemaju načina da odbrane neodbranjivo, nemaju načina da ubede bilo koga u zemlji Srbiji da je ovo što danas rade u skladu sa Ustavom i onda sat vremena treba da razmišljaju kako bi sada kao objasnili zbog čega oni moraju da krše Ustav zato što su ga kršili pola godine zbog tog privremenog finansiranja. Ali, naravno, o tome ćemo govoriti kada to bude na dnevnom redu. Eto, to je razlog, bukvalno predsednik poslaničke grupe DS je ovde priznala: da, tačno je, kršimo Ustav, ali, znate, moramo da ne bismo više produžavali privremeno finansiranje. Da, upravo tako je rečeno, ali to je trebalo da se kaže na početku, pa da znamo zbog čega vi mislite da možete da kršite Ustav, a mi vam tvrdimo da ne postoji ni jedan jedini razlog koji vam dozvoljava da kršite Ustav. Kada je donošen Ustav, vaša stranka je bar formalno podržavala i učestvovala u kampanji za donošenje Ustava. Ovde su govorili i predstavnici stranaka koje su od početka bili protiv ovakvog Ustava, ali normalno prihvataju Ustav, postoji takav kakav je. Dok se ne promeni mora da se poštuje, ako neko posebno mora da ga poštuje, onda je to Narodna skupština, onda je to Vlada Republike Srbije i onda je to predsednik parlamenta. Tačno je, gospodine Balinovac, ovde su vas poslali iz Vlade Republike Srbije zato što je Koštunica znao da ćemo skretati pažnju na kršenje Ustava. Onda je poslao vas da se narodni poslanici kao predstavniku predlagača obraćaju vama. Znam vas iz vremena kada smo istovremeno bili zamenici ministra pravde u vreme vladavine Mirka Marjanovića i tada se nije kršio ni zakon ni Ustav.
Hvala vam puno. Povreda poslovnika, gospodin Bajatović, pa povreda poslovnika, gospodin Krasić. Gospodine Bajatoviću, molim vas da priđete govornici.
Došao bih do govornice, ali ne mogu od radikala. Zakrčili su put. Poštovane kolege poslanici, želim da reklamiram povredu Poslovnika, člana 104, u najmanje dva aspekta. Govori se, dakle, o dostojanstvu Skupštine. Prvo, molio bih koleginicu Kulundžija i ostale predstavnike vladine većine da ne zamenjuju predstavnike Vlade koji nisu došli na ovu sednicu, obrazlažući nam šta je Vlada mislila. To je posao Vlade, a ne posao vaše poslaničke grupe i nemojte da ih opravdavate. S druge strane, ako je vladajuća većina ovde priznala da svesno krši odredbe Ustavnog zakona samo zato što joj tako nalaže Vlada Republike Srbije. Jer bože moj, ne možemo a da ne konstatujemo da ne postoji prosto partokratija u Srbiji, odnosno vladavina vrhova naših partija, koje odlučuju šta ćemo mi ovde poslanici da glasamo, pa je to stavljeno i u Ustav. Onda bi barem mi poslanici, naročito mi iz opozicije, trebalo da vodimo računa. Dakle, tačno je da je uticaj Vlade na rad parlamenta, pre svega u okviru formirane vladajuće većine, preveliki. Zato, gospodo opozicioni poslanici, ako već hoćemo da vršimo opstrukciju rada parlamenta, što je legitimno, onda to ne treba da radimo tako kao što se to sada dešava, izlazimo, pa ćemo sat-dva da maltretiramo i predsednika Skupštine, i vladajuću većinu, i građane Srbije. Treba da uradimo sledeću stvar, da svi potpišemo opomenu gospodinu predsedniku Narodne skupštine, predsedniku Republike Srbije i predsedniku Vlade Republike Srbije da, ukoliko nastave da se nasilno ponašaju vladajući vanrednim sednicama i tako donoseći zakone, kršeći Ustav i odredbe Ustavnog zakona, kao i neke druge zakone, onda naša opstrukcija treba da bude potpuna. Treba da vršimo opstrukciju sve dok ne počnu da se ponašaju u skladu sa zakonom i Ustavom koji su sami doneli. Za taj predlog ću se zalagati u svojoj poslaničkoj grupi i predlažem ga svim ostalim poslaničkim grupama, pre svega iz opozicije. Ako već hoćemo opstrukciju, onda opstrukcija do kraja, a ne polovan dogovor sa vlašću. A vlasti opomena, gospodo, da ne možete da se šalite sa opozicijom u ovom parlamentu i sa ulogom parlamenta u političkom životu Srbije. S druge strane, gospodine Batiću, ako je tu uopšte gospodin Batić, veoma sam zahvalan na vašim primedbama i na konstatacijama koje ste uputili vladajućoj većini, kao i nama iz opozicije. Ali, da ste vi stoj posao radili kako treba, mnoge od ovih stvari ne bi prosto izgledale ovako. Vi ste zaslužni za stanje u pravosuđu danas.
Hvala puno. Gospodin Krasić po Poslovniku, pa gospodin Batić replika. Pošto me narodni poslanik Vjerica Radeta upozorila da moram da tražim član Poslovnika, čije kršenje tražite, molim da citirate.
Gospodine predsedniče, vi ste povredili Poslovnik u onim odredbama koje regulišu način sazivanja sednica Narodne skupštine. Sada da se vi ne biste mučili tražeći koji bi to član Poslovnika mogao da bude, moram da vam skrenem pažnju da pored tog člana Poslovnika morate da imate u vidu i odredbe Ustavnog zakona za sprovođenje Ustava Republike Srbije. O čemu se zapravo radi? Radi se o tome što je donošenjem Ustava Republike Srbije donet nakon toga Ustavni zakon za sprovođenje Ustava, kojim je tačno propisana dinamika, imajući u vidu važnost oblasti i pitanja koja treba da se urade i u kojim rokovima i šta treba da se uradi. Tako je rečeno da u prvom zasedanju, posle izbora Vlade Republike Srbije, tačno se zna koji propisi moraju da se donesu. Zašto? Zato što je njihova hijerarhijska snaga mnogo veća nego propisa, recimo, o lovstvu. Zato je zaštitnik građana prioritet, zato je Ustavni sud prioritet i zato su drugi nosioci pravosudnih funkcija takođe neki prioritet, zato što oni, odnosno ti zakoni i ti izbori predstavljaju esenciju države, bez toga ne postoji državni organ. Ovo je praktično produženo konstituisanje državnih organa u skladu sa novim Ustavom. Ko to ne poštuje, on ne poštuje hijerarhiju i primate koji postoje u regulaciji. Zato vam kažem, ne mogu da se pozovem izričito na odredbu Poslovnika, već se pozivam na nešto što ima daleko veću pravnu snagu, a to je Ustavni zakon, koji je potpuno u rangu sa Ustavom Republike Srbije. Kada ste dobili predlog dnevnog reda, sa potpisima narodnih poslanika koji predlažu vanredno zasedanje, vi ste ovo morali da vratite njima i da kažete, draga gospodo poslanici, morate da pročitate član 5, član 6. Ustavnog zakona, jer vi to niste imali u vidu. To prvo moramo da ispunimo, pa kada to ispunimo, onda idemo na nešto drugo što treba da se reguliše. Znači, apsolutno nisu ispunjeni uslovi za održavanje ove današnje sednice prema ovom dnevnom redu kako su oni predložili. Sada da rešimo jedan problem oko zasedanja. Ustavni zakon ne pravi razliku između vanrednog i redovnog zasedanja, on govori o broju zasedanja, o redosledu zasedanja. Prva sednica, prvo zasedanje posle izbora Vlade ima tačno propisan dnevni red. Ukoliko se vi, gospodine predsedniče, ne pridržavate Ustavnog zakona, moram da vam skrenem pažnju da možete slobodno da vežete mački o rep sva ona vaša lepa obećanja koja ste po nečijem nagovoru dali pre nego što ste kao kandidat ušli u jednu ozbiljnu raspravu. Vi ste postigli nešto neverovatno. Za nekoliko dana zasedanja prekršili ste sva data obećanja. Znam da zbog tih datih obećanja ovi ljudi iz Demokratske strane su glasali za vas. Oni su vam verovali, a ja naravno ne verujem Demokratskoj stranci. Naravno, svako može da bude član bilo koje stranke. Gospodin Balinovac je bio, ali ne gledam sa nipodaštavanjem pripadnost nekoj političkoj stranci. Upozoravam vas, vi koji sa nipodaštavanjem gledate to što je neko član neke stranke, kažite to na vreme, da bih mogao da se prestrojim i da sa istom dozom nipodaštavanja se odnosim i prema članstvu Liberalne stranke, Demokratske stranke. Zgražavam se, zamislite, neko je član Demokratske stranke. Da l' to normalan mozak može da shvati. Nemojte da vređate nikoga u Narodnoj skupštini. Ovo sam dao samo kao primer kako to može loše da izgleda. To je loš primer, vidite kako se vi na lošem primeru odmah osetite povređenim i odmah se budite. Znači, sa poštovanjem i prema gospodinu Balinovcu, bez obzira što je bio član JUL-a, to je jedna legalna politička stranka, koja je učestvovala u političkom životu. Ne možete da pričate o tome da poštujete demokratiju, a da se tako odnosite sa nipodaštavanjem prema pripadnosti nekoj političkoj stranci. Ako to želite da uvedete kao standard, budite uvereni, tu sam neprevaziđeni majstor. Sa kojim nipodaštavanjem mogu da pričam o vašoj pripadnosti, tek možete da slutite kako će to da izgleda.
Hvala puno. Potpredsednik Narodne skupštine, gospođa Jovanović, po Poslovniku.
Dame i gospodo narodni poslanici, prekršeni su članovi 166. i 167. Poslovnika o radu Narodne skupštine. Gospodin Balinovac je imao svakakva iskustva i doživljaje u svojoj bogatoj političkoj karijeri, od transfera, danas pomenutog, iz JUL-a do DSS, preko ustanovljavanja posebne funkcije za njega, direktor, zamislite, Republičkog sekretarijata za zakonodavstvo, preko mogućnosti, gospodine Balinovac, da u gluvo doba noći, negde između tri i pet ujutru, obrazlažete zakone, da pužete ovde ispred govornice Narodne skupštine, preko situacija da nam dostavljate zakone, koji nisu ni sa prethodnim ustavom bili usklađeni, što smo vas upozoravali kada je bio Zakon o državnim službenicima, nameštenicima i vašim novotarijama, i sada vas infiltriraju u nešto kao, zaboga, velikog pravnog stručnjaka, što ne može da se nađe na dnevnom redu. Obraćam se gospođi Kolundžija, pošto je ona ovlašćeni predstavnik za ove prve tri tačke dnevnog reda, odnosno za čitav dnevni red. Gospođo Kolundžija, verovatno je problem u načinu na koji čitate nešto što piše ćiriličnim pismom. Dakle, malopre ste rekli takvu glupost da veća ne može da postoji, jer ste potpuno nepripremljeni došli na sednicu, koja nije mogla da bude sazvana po članu 166. i članu 167. Poslovnika. Ovo vanredno zasedanje, sa ovakvim dnevnim redom, moglo je da se sazove negde tamo u julu ili već krajem juna, kada obavimo raspravu po svim tačkama dnevnog reda koje su utvrđene članom 5. Zakona za sprovođenje Ustava. Vi ste rekli nešto što je zaista neverovatno, u prilog tome da branite svoj stav kako ste sazvali ovu sednicu. Ili ste vi ubeđeni, gospođo, u to ili vama niko nije objasnio. Vi ste malopre rekli, a gospodin Nikolić vam je kao ustavopisac i čovek zbog čije zasluge je najvećim delom i donet ovaj ustav, objasnio da se ovde ne radi o redovnom ili vanrednom zasedanju nego o zasedanju uopšte. Vi po članu 166. i članu 167.nikako ovo niste mogli da stavite na dnevni red, vi ste pokušali to da nam objasnite u smislu da smo mi ušli u to zasedanje, odnosno da je vašim eventualnim izglasavanjem, a kršenjem Ustava, ovakvog dnevnog reda počelo zasedanje. Ne radi se uopšte o tome, nego se radi o činjenici da ste se vi upravo pozvali na član 166, a on kaže, gospođo Kolundžija - po unapred utvrđenom dnevnom redu. Vi samo možete u toku zasedanja da odlučite, kao ovlašćeni predstavnik predlagača ovog dnevnog reda, da li će članovi odbora koji su pod tačkom pet da se razmatraju pre zakona o budžetskom sistemu ili pre ove tri tačke dnevnog reda. Možete samo da menjate redosled tačaka, a vi ste nama rekli na početku, pre sat i nešto vremena, verovatno ste shvatili nešto ili ste pokušali, ili ste bolje pročitali Zakon za sprovođenje Ustava, pa ste rekli - pa šta, počinjemo sa tom sednicom i u toku tog zasedanja. Nema toga, ovo ne traje u beskonačno, nego samo do završetka one tačke koju vi nama predlažete, a vi ste nam predložili pet tačaka dnevnog reda i posle toga je kraj. Znači, samim tim ste i priznali kada ste izašli u prvom naletu da replicirate gospodinu Nikoliću da ste pogrešili ili ste se sami upetljali ili vam ovaj stručnjak Ristić, propali ustavopisac, on nije stigao ni do preambule, nije vam objasnio. Ne možete, gospođo, da kažete, čitali ste. Sada treba lepo da pročitate i ja ću da vam pomognem, pa kaže - da taj novoizabrani sastav Narodne skupštine će u toku prvog zasedanja nakon izbora vlade. Ne radi se uopšte o redovnom ili vanrednom, o zasedanju koje se danas, po vašem scenariju protivustavnom, odigrava, odnosno treba da se odigrava. Ako lepo i pravilno pročitate Ustav onda se zna šta sledi. Eto, nisu ispunjeni uslovi, što mi nemamo predlog. Šta to nas briga? Zašto vi niste poslušali, onda kada ste svi bili tako pametni još u februaru, Tomislava Nikolića, jer je on dva pisma napisao Borisu Tadiću, kao odgovoran čovek, onaj koji stoji, kao i ogroman broj građana, iza ovog Ustava. On je znao koliko je veliki posao do kraja redovnog zasedanja, i da se ustanovi Ustavni sud, i da se donesu ovi zakoni, a vi niste hteli da radite vaš posao, nego dok se skrpite, dok napravite tu tajkunsku vladu i eto sada ste u cajtnotu. To nije naš problem. Ovo ne može po članu 166. i 167. da se nađe na dnevnom redu. Hvala.
Replika gospodin Batić, pa replika gospodin Ristić.
Gospodine predsedniče, dame i gospodo narodni poslanici, ponovo bih apelovao na predsednika Narodne skupštine da ne prihvati da svesno krši Ustav, odnosno Ustavni zakon. To je vaša sveta obaveza da poštujete Ustav, bez obzira kako je donet, bez obzira koliko je nakaradan, mi o tome imamo svoje mišljenje i to sad nije bitno. Imamo Ustav koji sekoji se mora poštovati, a prvi ko mora da poštuje Ustav je predsednik Narodne skupštine. Ako vi dozvolite teror većine nad manjinom i ako ponovo dozvolite kršenje Ustava, pod velom nekakvih opštih državnih ili nacionalnih interesa, svi zajedno, i kao država i kao društvo, ne možemo daleko dogurati. Gospodine predsedniče, ovde nije potrebno nikakvo pravničko znanje za tumačenje ove norme, koja je jasna laicima, običnim građanima. Nema tu ni semantičkog tumačenja, znači, pojmovnog, ni ciljnog, ni, što bi stručnjaci rekli, teleološkog, dovoljno je jezički, gramatički da pročitate šta je trebalo uraditi za vreme prvog redovnog zasedanja. To nije urađeno. Pošto to nije urađeno, vama preostaje jedina mogućnost, da probate za ova dva dana da možda te stvari uradite, imate parlamentarnu većinu, neka Narodna skupština izabere sudije Ustavnog suda, da bi stvar mogla da se pomeri sa mrtve tačke. Ako vi prihvatite da svesno kršite Ustav, vi ste po definiciji najodgovorniji. Da ispravim gospodina Dačića, pošto sam bio predsednik Ustavne komisije, gospodin Balinovac nije bio član Ustavne komisije, bio je konsultant gospodina Jočića, njemu je i trebao konsultant, budući da je studiranje prava za njega trajalo do 32. ili 33. godine, a kao predsednik Ustavne komisije nikada ne bih dozvolio da gospodin Balinovac bude član Ustavne komisije. Da ispravim gospođu Natašu Jovanović, pardon gospođicu, nije to bio jedan politički transfer gospodina Balinovca. On je bio prvo član DSS-a, pa prešao u JUL, bio savetnik Aranđela Markićevića, pa pomoćnik i zamenik Dragoljuba Jankovića, pa kada je ta koalicija pala sa vlasti, kada je DSS došao na vlast, on se ponovo vratio u DSS. Još jedan detalj, gospođo Kolundžija, obraćam se vama kao ovlašćenom predstavniku predlagača, ne možete reći da neophodnost donošenja odluke povodom privremenog finansiranja nameće obavezu za ovo zasedanje. Zašto? Ne možete vi jedno kršenje prava da ispravljate drugim kršenjem prava, znači, da nepravom ispravljate nepravo, jer to ne postoji. Znači, ovo ne može danas da bude na dnevnom redu. Može, ali onda priča o demokratiji nema nikakve svrhe. Ovo je povreda Ustava i ovo je teror većine nad manjinom.
Hvala puno, Gospodine Batiću, imam potrebu da vas informišem, član 106. Ustava kaže - prvo redovno zasedanje počinje prvog radnog dana u martu, a drugo redovno zasedanje počinje prvog radnog dana u oktobru. Redovno zasedanje ne može trajati duže od 90 dana. Devedeseti dan je istekao noćas u ponoć i to je razlog zbog čega smo mi danas u vanrednom zasedanju. OK, hvala puno. Po povredi Poslovnika javio se gospodin Aleksandar Martinović.
Gospodine predsedniče, prekršen je član 104. stav 1. Poslovnika Narodne skupštine Republike Srbije. Dostojanstvo Narodne skupštine se gazi kad god se ne poštuje Ustavni zakon za sprovođenje Ustava Republike Srbije. Potpuno je jasno da je demokratija vladavine većine, ali ne bilo kakve većine, vladavina većine koja vlada u skladu sa zakonom. U svim civilizovanim i pravnim zemljama, a mi želimo da Srbija takva bude, rokovi obavezuju, pre svega, nadležne državne organe. Rok iz ustavnog zakona koji propisuje da se u toku prvog zasedanja, nakon izbora Vlade, pristupa poslovima koji su navedeni u članu 5. stav 1, a to znači usklađivanje sa Ustavom zakona kojim se uređuje zaštitnik građana i ostvarivanje prava građana na obaveštenost, izabrati zaštitnika građana, organ nadležan za praćenje ostvarivanja prava građana na obaveštenost, guvernera Narodne banke Srbije i organe državne revizorske institucije. To su poslovi koji moraju da se urade pre svih izmena koje ste danas predložili, znači pre izmena Zakona o budžetskom sistemu, i pre izmena Zakona o državnoj upravi i pre izmene Zakona o državnim službenicima. Ovo nije prvi put da vlade od 2000. godine do danas ne poštuju rokove na koje su se same obavezale. Niko ih na to nije terao. Već nekoliko puta vi prolongirate početak rada apelacionih sudova, prolongirate primenu Zakonika o krivičnom postupku, prolongirate početak rada Upravnog suda, Zakona o prekršajima itd. Nemojte više ovde da nam pričate ni o kakvim evropskim i demokratskim standardima. Potpuno je jasno da vas ne zanima zakonitost i poštovanje prava građana. Jedini standard koga se pridržavate jeste standarda Josipa Broza da se ne treba držati zakona kao pijan plota.
Po Poslovniku gospodin Boško Ristić, pa po Poslovniku dr Paja Momčilov.
Javljam se po pravu na repliku pošto je moje ime spomenuto u jednom izlaganju. Gospođica Nataša Jovanović je pomenula moje ime. Samo želim da kažem da se ovde čulo u toku izlaganja da novi Ustav ne poznaje razliku između sednice i zasedanja. To nije tačno. Upravo ispred člana 4. u nadnaslovu stoji - Prva sednica novoizabranog sastava Narodne skupštine. Dakle, sam taj naslov pokazuje da Ustav, odnosno Ustavni zakon poznaje razliku između sednice i zasedanja. Inače, ovde smo čuli različita tumačenja člana 5. o radu Narodne skupštine nakon izbora Vlade. Logičnim tumačenjem, koje neko želi da ospori, ali logika je neumitna, ovde se pominje prvo zasedanje nakon izbora Vlade, u 1. stavu člana 5. U drugom stavu člana 5. pominje se drugo zasedanje nakon izbora Vlade. Znači, ako imate drugo, logično je da pre toga imate prvo nakon izbora Vlade. Inače bih podsetio sve poslanike u Narodnoj skupštini i građane da Ustav služi da se utemelji pravni sistem, da se stvori osnov za izgradnju institucija i želim da podsetim sve da smo mi u jednom tranzicionom periodu, u vremenu usaglašavanja pravnog sistema od stupanja novog Ustava na snagu. Istovremeno uz primenu rokova koji su propisani Ustavnim zakonom za sprovođenje Ustava, mi primenjujemo paralelno i Poslovnik o radu Narodne skupštine, koji je neophodno usaglasiti sa novim Ustavom. Međutim, nije moguće postojanje pravnih praznina, tako da se svi zakoni primenjuju dok ne budu stavljeni van snage. Ne primenjuju se samo oni delovi zakona, odnosno one odredbe koje su u direktnoj suprotnosti sa Ustavom, a ukoliko postoji sumnja u nesaglasnost nekog opšteg akta sa Ustavom, on se primenjuje do njegovog stavljanja van snage. Konkretnom odlukom Ustavnog suda otklanjaju se posledice nesaglasnosti u primeni pojedinih opštih pravnih akata sa Ustavom i tu se pojavljuje retroaktivnost. Mi nismo u takvoj situaciji, ali smo sigurno u prilici da izgrađujemo svoje institucije i nužno je, i po Ustavu i po pravu, da se ova sednica održi onako kako je i zakazana. Samo bih podsetio na još jednu činjenicu, a to je da član 5. ovog ustavnog zakona propisuje da će se vršiti izbor nekih nosilaca javnih funkcija, ali po prethodno usvojenim zakonima. Nije bilo moguće da Vlada, koja je izabrana tek pre neki dan, da ovoj skupštini predloge zakona koje bismo ovde trebalo da usvojimo, kako bi se utvrdila procedura i ustanovila tela koja bi predlagala nosioce javnih funkcija u skladu sa Zakonom o sprovođenju Ustava. Prema tome, gospodine predsedniče, vi ste u skladu sa Ustavom i zakonom zakazali ovu sednicu i očekujem da će svi dobronamerni prihvatiti da postupaju po vašem pozivu za održavanje ovog vanrednog zasedanja.
Po Poslovniku dr Paja Momčilov, pa po Poslovniku gospodin Nebojša Stefanović, pa po Poslovniku Čedomir Jovanović, pa po Poslovniku gospodin Krasić.
Poštovani narodni poslanici, uvaženi predsedavajući, kako rasprava traje sve dalje i dalje mi imamo sve više povreda Poslovnika. Pošto insistirate uvek na formalnom citiranju i navođenju koji su članovi povređeni, krenuću od člana 166, 167, 104. Da vas podsetim i na član 27, gde je definisano polje vašeg rada i gde se jasno govori čega vi morate da se apsolutno pridržavate. Kaže - vrši poslove predviđene Ustavom. Znači, Ustav je zakon koji vas rukovodi u vašem radu, da ne govorim o jednom narednom stavu, da se stara o blagovremenom i usklađenom radu radnih tela Narodne skupštine, čime bi se možda moglo prevazići nešto što se nama danas ovde događa. Mi danas govorimo o tome da imamo opstrukciju od strane opozicije. Molim vas da uradimo nešto da te opstrukcije ne bude. Vi zamerate iz pozicije nama da radimo nešto što nije u redu, zato što se zalažemo za poštovanje zakona i ustavnosti. U sinoćnoj emisiji na televiziji smo čuli od jednog od vaših mentora da više nema podele na demokratski i nedemokratski blok u Srbiji i da imate podelu na nacionaliste i proevropski orijentisane stranke. Nije možda zgoreg reći da je bolji termin patriotske i tzv. proevropske stranke. Kada govorimo o toj podeli, ima jedna druga, koju je jedan visoki funkcioner britanske vlade rekao, da vi u Srbiji danas imate izbor između nacionalista i korumpiranih političara. To je u stvari današnja realna podela u Srbiji. Prema tome, vi koji govorite o demokratiji kršite Ustav, kršite zakone i onda nama spočitavate da mi treba da se ponašamo u skladu sa tim kršenjima koje vi ovde sprovodite. Naravno, rekao je gospodin Batić da je to tiranija većine, da vi želite da uspostavite tiraniju većine i da je to vaša demokratija . Vi ne poštujete Ustav, ne poštujete zakone. Predsednik poslaničke grupe vam prvo izađe i kaže da nije kršenje Ustava, a onda izađe iza toga i kaže - jeste kršenje, ali imamo jake razloge zbog toga. Šta je to? Takva neprincipijelnost, takvo nepoznavanje svega. Pošto se bliži kraj ovom mom izlaganju, poštovaću vreme, poštujući i vašu funkciju predsedniče, da vas podsetim da ste polagali kodeks medicinske etike. Vi bi trebalo da budete moralan čovek. Sada vas kao kolegu, kao lekara humanistu, pitam da li možete i dalje da vodite na ovakav način sednicu, da ovde očiglednu istinu pretvarate u laž i nemoral politički ili ne možete. Doduše, neki iz vaše stranke, visoki funkcioneri, rekli su da morala u politici nema i da ne postoji politički moral. Mi, poslanici SRS, mislimo da ima morala i da mora biti morala, ali ako čak i to prenebregnemo, mora biti poštovanje zakona. Molim vas, odredite se kao čovek i kao humanista prema ovome, jer sami ste, kada ste dolazili na mesto predsednika, rekli da ćete dići dignitet ovog doma, a ovim vođenjem i nepoštovanjem ustavnosti i Ustavnog zakona, vi rušite dignitet ovog doma. Što niste možda, mladi ste, i dovoljno iskusni još, nemate stručnih znanja, niste vi krivi, ali su krivi vaši naredbodavci. Samo toliko.
Hvala vam, kolega. Narodni poslanik Nebojša Stefanović je reklamirao povredu Poslovnika. Izvolite.
Dame i gospodo narodni poslanici, povređen je član 104. stav 1. Poslovnika, koji govori o dostojanstvu Narodne skupštine. Mi imamo na delu činjenicu da vladajuća većina uporno pokušava da prekrši Ustav i Ustavni zakon o sprovođenju Ustava, bez obzira na sve što su izrekle moje kolege i na jasno definisanje svega što je prekršeno. Ponoviću, zbog javnosti, vrlo prosto i vrlo jednostavno članove koji se krše. Krši se član 5. Zakona o sprovođenju Ustava, gde će novoizabrani sastav Narodne skupštine tokom prvog zasedanja izabrati zaštitnika građana za ostvarivanje njihovih prava, guvernera Narodne banke, organe državne revizorske institucije, ali i član 9. koji govori o Ustavnom sudu, izboru sudija Ustavnog suda, Vrhovnog, Kasacionog suda, Državnog veća, tužilaštva itd. Činjenica je da je Skupština, odnosno vladajuća većina, koja je izabrala Vladu, to učinila nedavno. Ali, ko je zbog toga kriv? Da li su zbog toga krivi građani Srbije, koji su još u januaru izabrali ovu Narodnu skupštinu, koja učestvuje zajedno sa predsednikom Republike u izboru sudija Ustavnog suda? Zbog čega Srbija danas nema Ustavni sud? Kome odgovara to stanje bezakonja? Da li je normalno da mi sada u ovom parlamentu razgovaramo i sporimo se da li ćemo se pridržavati Ustava i Ustavnog zakona ili ćemo postupati po normama koje je ovaj zakon predvideo? Jednostavno, nemoguće je prekršiti Ustav i govoriti o moralu ili spočitavati opoziciji ili ne znam kome zato što su ti rokovi probijeni. Vladajuća većina, Vlada, predsednik Republike su odgovorni za nesprovođenje Ustava, nesprovođenje Ustavnog zakona i sadašnji pokušaj da se Ustav prekrši, bez obzira na sva izlaganja mojih prethodnika koji su to jasno dokazali, bez obzira na to što to u Ustavu jasno piše, što to piše jasno i u Ustavnom zakonu. I opet ostajemo bez ikakvog odgovora, dolazimo do činjenice da ćemo videti ovde jedan pravi, kao što su to rekli moji prethodnici, teror. Nadam se da u Srbiji ne postoji niko ko se raduje tome što Ustavnog suda nema, što se raduje što ne postoje ni drugi organi koji vrše kontrolu nad Vladom, jer će to biti uvod u jednu pravu diktaturu koja se, čini mi se, sprema u Srbiji.
Hvala puno. Povredu Poslovnika je reklamirao narodni poslanik Čedomir Jovanović. Izvolite.
Gospodine predsedniče, poštovano predsedništvo, dame i gospodo narodni poslanici, član 104. stav 2. Obratio bih se vama, gospodine Ristiću, pošto sam vas pažljivo saslušao. Zamolio bih vas, a znam da vi imate te sposobnosti, da naše primedbe ne tumačite kao nedobronamerne, a to ste uradili. Mi smo vam pružili priliku da pokažete Vojislavu Koštunici da ne može, između ostalog i sa vama i vašom strankom, da posle formiranja Vlade radi ono što je radio pre formiranja Vlade. To što Vlada nije bila u stanju da poštuje Ustavni zakon, u vašoj interpretaciji nama kao poslanicima ništa ne znači. Neka se pojavi predsednik Vlade pa neka nam to kaže. Kao kada se Vlada formirala, od nas je tražena ne kooperativnost, jer je ne može biti, traženo je razumevanje i mi smo to prihvatili. U interesu ove zemlje i svakog od nas, kao predstavnika građana koji su za nas glasali, uspostavljanje tih institucija o kojima mi danas pričamo. Mi ćemo na dnevnom redu raspravljati o zakonu o vladi, iako je rok za izmenu tog zakona kraj 2008. godine, a nećemo raspravljati o izboru ombudsmana, poverenika za informacije, guvernera Narodne banke, i na takav način ćemo isključiti u našem društvu demokratske instrumente kojima može da kontroliše opasnu politiku Vojislava Koštunice. Da li je Srbiji potreban poverenik za informacije, od koga možemo da dobijemo odgovor na pitanje šta se nalazi u ugovoru o koncesiji koji je Vlada Vojislava Koštunice potpisala, prepuštajući autoput Subotica - Požega koncesionaru iz Austrije i Španije. To je tajna. Zato služi poverenik za informacije. Da li možemo da dobijemo odgovor na pitanje gde se nalaze devizne rezerve Narodne banke Srbije? I to je tajna. Mi kao parlament imamo pravo to da znamo i to imaju pravo da znaju naši građani. Da li možemo da dobijemo zaštitnika ljudskih prava u svim slučajevima u kojima su pojedinačno ugrožena ljudska prava građana ove zemlje? Puni su nam radni stolovi dopisa građanki i građana, u kojima se traži neka vrsta pomoći i zaštite od parlamenta. Naša inicijativa nije usmerena ka stvaranju nepotrebnih tenzija u parlamentu. Naša inicijativa je krajnje dobronamerna i ona je, pre svega, adresirana na Koštuničin kabinet, koji mora shvatiti da neće moći da radi u ovom sazivu Republičke skupštine ono što je radio u prethodnom. Zbog toga ovo nema ničeg nedobronamernog. Ako neko od nas očekuje razumevanje, neka se pojavi kao predstavnik Vlade i neka to kaže, i neka ponudi garancije za poštovanje Ustavnog zakona u nekim novim rokovima, jer sankcije ne postoje, zato što oni koji su pisali Ustav i zakon nisu želeli da utvrde sankcije kojima bi danas bili izloženi, jer su znali da ga neće poštovati. Kao i u nekim drugim slučajevima, krajnje dobronamerno, apsolutna podrška za svaku dobru inicijativu. Mi smo juče pokazali to razumevanje, glasajući za jedan zakon koji je kompromitujući za Srbiju kao evropsku državu, ali je bio nužan, iako je bio posledica nečijeg nerada, neažurnosti, aljkavosti. Preveliku vlast smo stavili u ruke Vlade i sudske vlasti, koja se nalazi pod žestokom kontrolom te iste vlade. To je bio naš gest razumevanja i podrške teškoj situaciji u kojoj se našao ministar pravde iz DS i nemojte da naše inicijative tumačite nedobronamernim, jer one nisu takve, one su krajnje dobronamerne, ali postoje granice u svemu, pa i u tom međusobnom odnosu. Hvala.
Hvala puno. Povredu Poslovnika je reklamirao narodni poslanik Zoran Krasić i narodni poslanik Amjad Migati.
Gospodine predsedniče, pozivam se na član 104. stav 2. našeg Poslovnika. Mislim da vi čak taj član Poslovnika niste mogli da primenite, jer nemate saznanja o nekim stvarima iz bliske i daleke prošlosti. Gospodin Ristić je objašnjavao, nekada je znao on to lepo da objasni, ali već desetak godina ne zna to da objasni. Vidite, gospodine Ristiću, član 5. Ustavnog zakona kaže, u prvom stavu, šta mora biti na prvom zasedanju, a u stavu drugom kaže šta mora biti na drugom zasedanju. Drugo zasedanje ne može da ima dnevni red ukoliko nije završeno prvo zasedanje, sa iscrpljenim dnevnim redom. Nije teško to da se shvati. Može. Lagano može da se shvati. Ima on tu problema. Gospodin Ristić, moram tu da ga pohvalim, on je 1995. godine, dok je Vojislav Šešelj bio u zatvoru, branio predstavnike SRS koje su proganjali zbog lepljenja plakata protiv Mileta Ilića, režima, bio je u ekipi i taj postupak je završen. Mogli biste da branite i ove ljude koji su lepili plakate Ratka Mladića, sada je još bolja situacija pošto niko ne bi smeo da bude prekršajno kažnjen, s obzirom da zakon gotovo i da ne postoji, ali dobro. Može gospodin Ristić, ali je samo potreban napor. Od kada je postao aktivni član DS, više ne tumači propise po Bečkoj konvenciji o tumačenju. Sada ima vrlo problematično - logično tumačenje, sa vrlo čestim napadima pravne zablude. Znači, prvo zasedanje mora da se završi, da se iscrpi dnevni red, da se donesu zakoni, ne da se iscrpi dnevni red, nego da se donesu ti propisi. Kad je nužno onda se pravi vlada, gde se manifestuje koalicioni kapacitet. Znači, to je ta stvar. Druga stvar, gospodine predsedniče, gledam ove akte koji su zavedeni. Vidite, vladini predlozi su sa datumom 20. 5, doduše ima jedan sa 18. 5, a akt kojim 108 poslanika traži je takođe 20. maj. Šta se iz ovoga zaključuje? Iz ovoga se zaključuje da ostali poslanici nisu ni dobili predlog zakona koji je podnela Vlada, da su to ekskluzivno pravo imali samo ovih 108. Znači, očigledno da se radi o jednom novom koalicionom kapacitetu, gde je grupa od 108 poslanika rekla - nema problema, gospodine Koštunica, šta vam treba to ćemo da uradimo, nikakav problem nije naši potpisi itd. Samo radi javnosti da ispravim jednu tešku omašku. U ovom vašem predloženom dnevnom redu nema zakona o budžetu, gospođo Nado, nego je zakon o budžetskom sistemu. Zakon o budžetskom sistemu i zakon o budžetu su dva različita propisa. U zakonu o budžetskom sistemu nema odredbi o tome koliko će da bude naknada za invalide. To sadrži zakon o budžetu, a on još nije na dnevnom redu. Nemojte da dezavuišete javnost. To nisu male tehničke greške. To su pikanterije velikih majstora medijske kuhinje, koji treba da stvore kod javnosti jednu sliku. Trenuto se stvara velika slika. Sva povika na Narodnu skupštinu. Ona je kriva već godinama za sve i svašta, a ova vlada neka bude u ladovini. Sada će biti u debeloj ladovini zato što se demokratski blok kompletirao. Da znate još jednu stvar, malo radi logike. Nije suprotno patriotizmu evroatlantska integracija. Suprotno patriotizmu je izdaja, ali ono što je suprotno evroatlantskoj integraciji je neevroatlantska integracija. Nemojte sada iz jedne manipulacije da idete u drugu. Inače, patriotizam potiče od reči patria - voleti državu svojih otaca. To je nešto najplemenitije što postoji, zapamtite. A ovo, evroatlantska integracija, može da se tumači kako ko hoće, ali uvek pogrešno.
Hvala puno. Povredu Poslovnika je reklamirao narodni poslanik Amjad Migati.
Javljam se po članu 88. stav 2. Gospodin predsedniče, vi ste stavili taj zakon na dnevnog reda. Pa bi jedno praktično pitanje bih vas pitao - kako može član 6. stav 2. da se primenjuje u taj zakon, jer je on suprotan članu 6. Ustavnog zakona. Kako bi moglo to da bude na dnevnog reda? Jeste da ovaj iz DOS-a stalno nama soli pamet, vređaju naša inteligencija, da smo mi radikali neznalica, primitivci, ali zaista to je jednu stvar koja ne može da prođe tako očigledno na grubi način. Jednu još malu stvar koju treba pozicija da zna. Nismo baš toliko neinteligentni da možemo vama da pustimo vaše neobjašnjivo objašnjenje. Uzmite u obzir mnogo stvari koje ste vi završili na taj kursovi, koje smatrate da to je najveća demokratska tekovina. Ima ljudi koji mnogo znaju više od vas od taj kursovi i nešto koje su zaboravili, niste znali. Zato polako sa taj napad objašnjenje nobjašnjivog. Ajde, molim vas, gospodine predsedniče, objasnite nam kako je moglo to da bude na dnevnom redu kada je suprotno sa Ustavom i ne primenjujemo.
Zahvaljujem. Gospodin Batić. Povreda Poslovnika.
Gospodine predsedniče, dame i gospodo narodni poslanici, i dalje smo uskraćeni odgovora na pitanje zašto se na dnevni red stavljaju zakoni koji treba da se usaglase, po odredbama Ustavnog zakona, do 31. decembra 2008. godine. Drugo pitanje, zašto na dnevnom redu prvog zasedanja nisu bili oni zakoni koji su, opet po članu 5. Ustavnog zakona, trebalo da budu? Vi ste potpuno obrnuli red poteza. Šta je razlog tolike žurbe? Zašto se pošto-poto želi raspravljati i odlučivati o predlogu za izmenu i dopuna ova četiri zakona? Šta je glavni motiv? Da lito da jedino Vlada vlada u ovoj zemlji, da ona poukida akte svih organa lokalne samouprave, i tu nema nikakve zaštite jer nema Ustavnog suda, da li možda da se osujeti mogućnost da 20 poslanika, koliko to po odredbama još uvek važećeg Zakona o Vladi, može tražiti, odnosno predložiti razrešenje Vlade ili pojedinih ministara? Evo, naša poslanička grupa će to odmah da uradi na nekoj od narednih sednica. Očito postoji bojazan od istine koju bi rekli, a čudi me da je gospodin Boško Ristić pokušao da objasni neobjašnjivo. On se u stvari opredelio na neko novo računanje vremena, pre i posle Vlade. Znate ono, pre i posle Hrista, ovo je pre i posle Vlade. Onda bi se drugo zasedanje proglasilo za prvo, jer je prvo posle konstituisanja Vlade. Ne može tako, Ustavni zakon je vrlo jasan.
Zahvaljujem. Narodni poslanik Nikola Vukelić. Izvolite.
Gospodine predsedavajući, dame i gospodo narodni poslanici, reklamiram povredu Poslovnika, član 104, dakle, povreda dostojanstva Narodne skupštine. Jasno je da se ovde krši Ustav, ali šta očekivati od Vlade Vojislava Koštunice, Vlade sklopljene s koca i konopca? Šta očekivati od Vojislava Koštunice koji se zaklinjao u svoju privrženost Ustavu, legalizmu i zakonima? Setimo se da je on i u startu govorio da mu je saradnja sa Hagom poslednja rupa na svirali, a ispostavilo se kasnije da je to bio prioritet njegove nove Vlade. Mandat ove sadašnje Vlade takođe je počeo onom sramnom paradom u kojoj su maltretirani građani, a navodno to je bio pokušaj hapšenja Ratka Mladića. Vlada je demonstrirala odmah u startu spremnost na saradnju sa Haškim tribunalom. Ako se po jutru dan poznaje, izgleda da se Srbiji crno piše. Kao što smo već čuli, mrak je najgušći pred zoru, vreme je da konačno u Srbiji padaju maske, i to je dobro da građani vide ko je kakav, i vreme je da u Srbiji konačno dođe sloboda i da dođe Srpska radikalna strankana čelo Srbije, Srpska radikalna stranka, koja jedina na dostojan način reprezentuje srpske nacionalne interese. Hvala vam.
Zahvaljujem. U sazivu Prvog vanrednog zasedanja Narodne skupštine Republike Srbije u 2007. godini, koji je sazvan na zahtev 108 narodnih poslanika, saglasno članu 106. stav 3. Ustava Republike Srbije i članu 166. Poslovnika Narodne skupštine Republike Srbije, dostavljen vam je zahtev za održavanje prvog vanrednog zasedanja, sa unapred određenim dnevnim redom sadržanim u tom zahtevu. Izvolite, po Poslovniku.
Dame i gospodo, izašla sam da reklamiram član 100. Poslovnika Narodne skupštine. Pre toga želim, gospodine Duliću, da vam skrenem pažnju na član 10. Ustava Republike Srbije. U članu 10. piše da je u Srbiji srpski jezik zvaničan jezik i ćirilica zvanično pismo. OK nije iz srpskog jezika. Najlepše vas molim da sa tog mesta govorite isključivo srpski i da poštujete član 10. Ustava Republike Srbije. Član 100. Poslovnika Narodne skupštine obavezuje, gospodine Duliću, vas kao predsednika, naravno, obavezuje narodne poslanike da govore o povredi Poslovnika, to je stav 1, u stavu 2. da je narodni poslanik dužan da kaže o kom članu Poslovnika govori, da obavezuje narodnog poslanika da po povredi Poslovnika govori tri minuta. Sve su to narodni poslanici poštovali. Ali, gospodine Duliću, član 100. obavezuje i vas. Član 100.u stavu 3. kaže: "Predsednik Narodne skupštine je dužan da nakon toga da objašnjenje". Vi, gospodine Duliću, tu sedite, slušate, ovde je bilo možda dvadesetak povreda Poslovnika reklamirano, možda više. Vi niste udostojili nijednog narodnog poslanika da, po stavu 3. član 100, komentarišete, odnosno da date objašnjenje zbog čega kršite Poslovnik. Sada vam tražim da nam objasnite ko vam je naredio da kršite Poslovnik, da li je to samo posledica vašeg neznanja, jer ste pre neko veče rekli da vi niste pravnik već lekar. Ako ne umete ovo da radite, idite lepo u lekarsku ordinaciju, ne sumnjam u vašu stručnost kao lekara, ali u vašu stručnost da vodite ovu skupštinu i te kako sumnjam. Dakle, morate da nam kažete da li ne znate pa kršite Ustav i Poslovnik, da li vas je nagovorio Tadić, da li vas je nagovorio Koštunica, da li ste se skupa dogovorili da vas baš briga i za Ustav i za zakon, da omalovažavate Narodnu skupštinu, da omalovažavate građane Republike Srbije. Gospodine Duliću, tako ne možete da se ponašate. Da se ne bih ponovo javljala, unapred vam kažem da neću biti zadovoljna vašim odgovorom, ni ja niti bilo koji poslanik SRS i tražim, u ime svakog poslanika pojedinačno, dali su mi to ovlašćenje, ili ako hoćete mogu svi ponovo da izađu za govornicu da vam to kažu, da se u danu za glasanje Narodna skupština izjasni o svakoj povredi Poslovnika koju su danas reklamirali poslanici SRS. Hvala i izvinite za prekoračenje vremena.
Hvala puno. Prihvatam vašu primedbu da sam koristio stranu reč, neću to više raditi, u redu. U redu umesto OK. Što se tiče objašnjenja, jedno sam objašnjenje dao. Zakazao sam vanredno zasedanje u skladu sa zahtevom 108 narodnih poslanika i primio sam k znanju vaš zahtev da se o povredi Poslovnika opredeli Narodna skupština u danu za glasanje, što će svakako biti učinjeno. Molim samo stručnu službu da se stavi u danu za glasanje reklamiranje povrede Poslovnika svih narodnih poslanika iz poslaničke grupe SRS. Zahvaljujem. Kao što ste mogli da vidite, za Prvo vanredno zasedanje Narodne skupštine Republike Srbije u 2007. godini, određen je sledeći D n e v n i r e d: 1. Predlog zakona o izmenama i dopunama Zakona o Vladi, koji je podnela Vlada, 2. Predlog zakona o izmenama i dopunama Zakona o državnoj upravi, koji je podnela Vlada, 3. Predlog zakona o izmenama Zakona o državnim službenicima, koji je podnela Vlada, 4. Predlog zakona o izmenama i dopunama Zakona o budžetskom sistemu, koji je podnela Vlada, 5. Predlozi odluka o izmenama Odluke o izboru članova odbora Narodne skupštine Republike Srbije, koje su podnele: - Poslanička grupa "Liberalno-demokratska partija, - Poslanička grupa Demokratska stranka, - Poslanička grupa Demokratska stranka Srbije - Nova Srbija - dr Vojislav Koštunica. Dajem pauzu od dva minuta. [[Posle pauze – 12,02]] Molim poslanike da utvrdimo kvorum. Dajem pauzu od pet minuta. [[Posle pauze – 12,07]] Dame i gospodo narodni poslanici, nastavljamo rad. Pošto nemamo kvorum za glasanje, nastavljamo sednicu prema utvrđenom dnevnom redu. Prelazimo na 1. tačku dnevnog reda: – PREDLOG ZAKONA O IZMENAMA I DOPUNAMA ZAKONA O VLADI Primili ste Predlog zakona koji je podnela Vlada. Pre otvaranja načelnog pretresa podsećam vas da, prema članu 94. Poslovnika Narodne skupštine, ukupno vreme rasprave u načelu za poslaničke grupe iznosi pet sati, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Pošto je ukupno vreme rasprave u načelu za poslaničke grupe pet časova, konstatujem da je vreme rasprave po poslaničkim grupama sledeće: poslanička grupa SRS – jedan sat, 37 minuta, 12 sekundi; poslanička grupa Demokratska stranka – jedan sat, 16 minuta, 48 sekundi; poslanička grupa Demokratska stranka Srbije - Nova Srbija - dr Vojislav Koštunica – 56 minuta, 24 sekunde; poslanička grupa G17 plus – 22 minuta, 48 sekundi; poslanička grupa SPS – 19 minuta, 12 sekundi; poslanička grupa Liberalno-demokratska partija – 13 minuta, 12 sekundi; poslanička grupa manjina - Savez vojvođanskih Mađara - Lista za Sandžak - Unija roma Srbije - Koalicija Albanaca Preševske – doline sedam minuta, 12 sekundi; poslanička grupa Vojvođanski poslanici - LSV, SVM – šest minuta i poslanici koji ne pripadaju ni jednoj poslaničkoj grupi po pet minuta. Molim poslaničke grupe, ukoliko to već nisu učinile, da odmah podnesu prijave za reč, sa redosledom narodnih poslanika. Dobili smo obaveštenje da je ovlašćeni predstavnik Srpske radikalne stranke za ovu tačku dnevnog reda gospođa Vjerica Radeta. Saglasno stavu 140. stav 1. Poslovnika Narodne skupštine, otvaram načelni pretres. Da li predstavnik predlagača, gospodin Zoran Balinovac, direktor Republičkog sekretarijata za zakonodavstvo, želi reč? Izvolite.
Zahvaljujem, gospodine predsedniče. Dame i gospodo narodni poslanici, imam tu zahvalnu dužnost da vam ukratko predstavim zakon o izmenama i dopunama Zakona o Vladi i da pokušam da vas uverim da postoje racionalni razlozi da se glasa za Predlog zakona. Osnovni razlog zbog čega se ovaj zakon predlaže jeste usklađivanje Zakona o Vladi sa novim Ustavom i novim ustavnim sistemom. Istini za volju, novi Ustav Srbije, mitrovdanski Ustav, nije doneo velike promene u položaju Vlade, niti u odnosu Vlade i Narodne skupštine. Utoliko je, ako se tako može reći, posao koji se odnosi na usklađivanje Zakona o Vladi sa novim Ustavom bio nešto lakši. Govoriću samo ukratko o najbitnijim rešenjima. Ustav Srbije je regulisao neke institute koji prethodnim Ustavom nisu bili uređeni, gde je postojala ustavna praznina, pa je za važenja Ustava iz 1990. godine prosto moralo da dolazi do pravnih tumačenja, i ta tumačenja da se zatim utkaju u zakon. Sadašnji Ustav Republike Srbije sasvim jasno uređuje neka ovlašćenja Vlade, od kojih se prva odnose na ovlašćenja prema organima lokalne samouprave, ovlašćenja prema autonomnim pokrajinama, institute kao što su neizglasavanje poverenja Vladi itd. Pošto Ustav uređuje tu materiju, na nama je bio posao da je prilagodimo i prenesemo u Zakon o Vladi. Prva bitna izmena jeste, po mom ličnom uverenju, da Ustav doslednije izražava načelo parlamentarizma kada kaže da je Vlada ta koja utvrđuje i vodi politiku Republike Srbije. Jednostavno, za politiku koju je utvrdila i za politiku koju vodi Vlada odgovara Narodnoj skupštini. U tom kontekstu je i izmenjen odgovarajući član Zakona o Vladi. Pored toga, novim Ustavom Vlada je stekla ovlašćenje da obustavi od izvršenja akt tzv. jedinica lokalne samouprave, opština, gradova i grada Beograda, ukoliko smatra da neki od njih nije saglasan Ustavu i zakonu i da pokrene postupak pred Ustavnim sudom. To ovlašćenje Vlade, sasvim novo, uređuje se u Predlogu zakona, čime se menja važeći član 6. Zakona o Vladi i usklađuje da bude potpuno precizan sa odredbom člana 192. Ustava Srbije. Takođe, institut neizglasavanja poverenja Vladi sada je u novom Ustavu predviđen kao izričit razlog za prestanak mandata Vlade. Vlada može postaviti pitanje svoga poverenja u Narodnoj skupštini. U tom slučaju se glasa o poverenju Vladi. Ovde je reč o jednom institutu koji je sasvim suprotan izglasavanja nepoverenja Vladi, s obzirom da je inicijativa, predlog na strani Vlade. U parlamentarnim sistemima smatra se institut glasanja o poverenju vlade, kao jedno sredstvo pritiska Vlade na Skupštinu, da se Skupština izjasni o tome da li Vlada uživa ili dalje ne uživa njenu podršku. Po novom Ustavu, Vlada može da predloži da se glasa o poverenju Vladi, Narodna skupština o tome glasa na narednoj sednici ili, ako Vlada predloži u toku sednice koja već traje, onda na samoj sednici. U slučaju da Vladi ne bude izglasano poverenje, Vladi prestaje mandat. Time smo novim Ustavom rešili problem koji nam je stvarao prethodni Ustav, u kome je stajalo da Vlada može da postavi pitanje svog poverenja Skupštini, ali nije bila izričito predviđena sankcija za slučaj kada Vladi ne bude izglasano poverenje. Sada je stvar sasvim jasna. Vladi kojoj ne bude izglasano poverenje, Vlada koja sama stavi svoje poverenje pred Skupštinu i ne bude joj to poverenje izglasano, ona pada, tada joj prestaje mandat i to je jedna potpuno nova pravna situacija koja se odnosi na Vladu i odnos Vlade i Narodne skupštine, koja je zbog toga zavređivala da bude uređena Predlogom zakona. Vladi nije izglasano poverenje kada je protiv poverenja Vladi glasalo manje od 126 poslanika, prema tome, nezavisno od toga kako su ti poslanici koji nisu glasali za poverenje glasali, da li uopšte nisu glasali, da li su bili uzdržani itd. Konačno, postoji još jedna stvar koja je tu nešto bitnija, Zakon o Vladi je pisan pre Zakona o državnoj upravi i pre Zakona o državnim službenicima. Otuda važeći Zakon o Vladi široko upotrebljava pojam funkcionera, koji je u međuvremenu novim zakonskim propisima disperziran, razbijen, sužen i smanjen. Mi sada, kada su po sredi funkcioneri u organima državne uprave u ministarstvima i posebnim organizacijama i službama Vlade, imamo samo dve vrste funkcionera: to su državni sekretari i generalni sekretar Vlade. Pod funkcionerima razumem one koji svoj ravnopravni status vezuju za politiku, mandat i trajanje Vlade. Oni čije je bitstvo na određenom položaju vezano za politička i programska načela Vlade, to je i razlog zašto njima, po pravilu, uvek mandat prestaje kada prestane i mandat Vlade. S obzirom na to da je u međuvremenu pojam funkcionera sužen, da mnogi koji su po ranijim propisima bili funkcioneri danas to više nisu, oni su državni službenici na položaju, što je materija Zakona o državnoj upravi i Zakona o državnim službenicima, to se i predlaže izmena jedne odredbe zakona, u kojoj stoji da Vlada ne može postavljati funkcionere. Vlada kojoj je prestao mandat ne može postavljati funkcionere i Vlada kojoj je prestao mandat ne može predstavljati državne službenike na položaju. Konačno, novim Ustavom izopštena je tzv. leges imperfectae, odnosno član 85. bivšeg Ustava, koji je predsedniku Republike davao ovlašćenje da od Vlade zatraži stavove i mišljenja o nekim pitanjima, ali pri tome nije uređivao dalje odnose Vlade i predsednika Republike. Dakle, po sredi je bila odredba bez sankcije i koja je stvarala ili bi potencijalno mogla da stvori problem u primeni. S obzirom na to da takvu odredbu novi Ustavu više ne poznaje, da su odnosi između predsednika Republike i Vlade uglavnom svedeni na državu koja je u stanju nužde, dakle na vanredno stanje i na ratno stanje, iz zakona se izostavlja odredba kojom je razrađivan bivši član 85. bivšeg Ustava. Konačno, došlo je do promena u koncepciji vanrednog stanja po našem ustavu. Po novom ustavu vanredno stanje više ne proglašava predsednik Republike, niti v.d. predsednika Republike, kako je to u praksi kod nas bilo, već vanredno stanje proglašava Narodna skupština. U slučaju da Narodna skupština nije u stanju da se sastane, vanredno stanje proglašavaju zajedničkom odlukom, saglasnošću svojih volja, tri predsednika - predsednik Republike, predsednik Vlade i predsednik Skupštine. Slična situacija važi i za ratno stanje. Ono što je za materiju o kojoj govorim bitno jeste da smo iz tih razloga iz Zakona o Vladi izostavili one odredbe koje se tiču saradnje Vlade i predsednika Republike u slučaju proglašenja vanrednog stanja, jer je po prethodnom Ustavu Vlada predlagala predsedniku Republike da uvede vanredno stanje i Vlada je predlagala mere koje predsednik Republike treba da donese da bi se država oporavila i što pre vratila u redovno stanje. Dakle, i ta odredba se izostavlja iz novog Zakona o Vladi, on se potpuno usklađuje sa novim Ustavom. Time se počinju institucije u Republici Srbiji usklađivati sa novim ustavnim poretkom, da bi se time vrlo jasno omogućilo funkcionisanje i onih institucija kao što su jedinice lokalnih samouprava, imaoci javnih ovlašćenja itd, koji pod određenim uslovima, po sadašnjem Zakonu o Vladi, podležu izvesnim nadzornim ovlašćenjima Vlade, za šta više nema ustavnog osnova. Nije samo po sredi zakon koji uređuje Vladu, po sredi je jedan zakon koji, zbog smanjenih nadležnosti Vlade koje proizilaze iz novog Ustava, na neki način povećava slobodnu zonu delovanja građana, privrednih subjekata, jedinica lokalne samouprave i svih onih koji imaju javna ovlašćenja. Eto, toliko. Ukoliko bude potrebno, spreman sam da pružim i dodatna objašnjenja. Hvala.
Hvala, gospodine Balinovac. Po Poslovniku, narodni poslanik Ivan Andrić.
Član 225. i 226. Poslovnika o radu. Ako je potrebno, citiraću - narodni poslanik ima pravo da bude obavešten o svim pitanjima potrebnim za vršenje funkcije narodnog poslanika i ima pravo da traži obaveštenje i objašnjenje od predsednika Narodne skupštine i predsednika odbora itd. Hteo sam da se javim pre nego što je počela rasprava o ovoj tački dnevnog reda, ali ste na čudan način počeli sednicu, odnosno raspravu o ovim tačkama, pa nisam stigao. Ono što je važno za poslaničku grupu LDP, to je da se razjasni uloga predstavnika predlagača, Zorana Balinovca, u dosadašnjoj kratkoj političkoj istoriji Srbije. Mislimo da je to važno za sve poslanike da znaju. Bilo je ovde reči, pre nego što samo počeli raspravu, o tome, ali mislimo da nije na adekvatan način predstavljeno. Gospodin Zoran Balinovac je nekada bio član DSS, a zatim je tu stranku napustio i postao član JUL-a, kako bi bio izabran za pomoćnika ministra pravde Dragoljuba Jankovića. I o tome je bilo reči, ali nije to ono najstrašnije. Najstrašnije je što je u Ministarstvu pravde tada bio zadužen za sprovođenje Zakona o informisanju, kao pomoćnik ministra. Vrlo uspešno, slažem se, pokazao je veliki entuzijazam. Priče kažu da je čak posećivao kolegijume suda, da je podsećao sudije na one stvari i na one medije protiv kojih treba pokrenuti istragu, i ohrabrivao ih da te istrage u što je kraćem mogućem roku završe i medije osude. Nažalost, nije ni to ono što nam najviše smeta. Ipak najviše smeta to što je gospodin Zoran Balinovac bio jedan od kreatora zakona o terorizmu. Podsetiću vas, to je bio toliko strašan zakon, da njega čak ni Vlada socijalista, JUL-a i radikala nije usvojila. Po tom zakonu, koji je bio predlagan u maju 2000. godine, a koji je, pre svega, bio usmeren na obračun sa političkim neistomišljenicima, bile su predviđene kazne čak i doživotnog zatvora za one koji se suprotstavljaju režimu Slobodana Miloševića. Taj se zakon odnosio na pripadnike Pokreta ''Otpor'', na predstavnike opozicije i na predstavnike nevladinih organizacija. Taj zakon nikada nije prošao Vladu, ali se o njemu dosta pričalo. Siguran sam da se svi toga sećate. Zatim, gospodin Balinovac se vratio u DSS kroz stranku Vojislava Koštunice, i to je ono što je za nas očekivano i nemamo nikakav problem. Gospodin Vladan Batić je govorio o pokušaju njegovog imenovanja u Ustavnu komisiju, koja je bila formirana 2003. godine, ali s obzirom da ta komisija nikada nije profunkcionisala, on je imenovan za direktora Sekretarijata za zakonodavstvo u protekloj Vladi. Dakle, ovo je drugi mandat, ako se ne varam, gde je, s obzirom da su ove tačke dnevnog reda u pitanju, npr. jako poznata procena da je Uredba o privremenom finansiranju, koja je zamenila Zakon o budžetskom sistemu, ustavna. To tumačnjenje je dao upravo Sekretarijat gospodina Balinovca. S obzirom da od DSS mi nismo ništa drugo očekivali zato što je ona od početka 2001. ili 2002. godine najavljivala kontinuitet sa režimom Slobodana Milošević ili bar u nekim delovima najavljivala kontinuitet. Ono što nas čudi, gospodin Balinovac je pre neki dan opet imenovan za direktora Sekretarijata za zakonodavstvo u Vladi Srbije. Demokratska stranka u Vladi ima većinu. Članovi te vlade su i ljudi iz G17 plus. Pitam vas, da li ste vi znali ove delove iz biografije, nama nije bilo potrebno puno vremena da ga nađemo... (Predsedavajući: Gospodine Andriću, vreme je isteklo.) Dobro, završiću. Ako ste znali, šta je to što vas je nateralo da ovog čoveka postavite na mesto direktora Sekretarijata za zakonodavstvo i još da ga Vlada danas imenuje kao predstavnika predlagača ovih zakona i da očekujete od nas da o tome ne govorimo. Molim vas da mi odgovorite.
Gospodine Andriću, na političke kvalifikacije ne mogu odgovoriti, to možda može gospodin Balinovac lično, a mogu da odgovorim jedino da po Poslovniku gospodin Balinovac ima pravo da obrazlaže određene zakone koje predloži Vlada Republike Srbije. Po Poslovniku, gospodin Todorović, narodni poslanik.
Dame i gospodo narodni poslanici, javljam se po članu 104, a vezano za izlaganje prethodnog poslanika, posebno na iznošenje činjenica vezano za pokušaj donošenja zakona o terorizmu. Tačno je da je 2000. godine od strane SPS i JUL, pretpostavljam da je tada gospodin Balinovac imao značajnu ulogu u predlaganju, odnosno stvaranju tog zakona o terorizmu, ali da vas podsetim još jednom da, zahvaljujući SRS, taj zakon nije bio donet jer mi nismo pristali da takav zakon bude donet, jer smo u njemu prepoznali sredstvo koje bi omogućilo vladajućim strankama, bez obzira što smo i mi tada bili na vlasti, da se obračuna sa svojim političkim protivnicima. Problem je što vi danas i bez zakona se obračunavate sa svojim političkim protivnicima i to najbolje pokazuje ovaj primer sa ovim mladićima koji su lepili ove plakate sa nazivom ''Bulevar Ratka Mladića''. To što vi ovde iznosite činjenice vezane za gospodina Balinovca, prosto sam zapanjen. Ne mogu da vas razumem. Svi ste vi bili u jednom jatu koje se zvalo DOS. Vi ste gospodina Balinovca tada prihvatili, on je bio jedna značajna poluga u tadašnjem DOS-u i uspostavljanju revolucionarne vlasti. Samo bih da vas podsetim na knjigu gospođe Milene Arežine, predsednika tadašnjeg Privrednog suda, koja je vrlo precizno opisala ulogu gospodina Balinovca, Kljajevića, Šiptara, Kuma, koji su kao krizni štab upali u Privredni sud i na nasilan način promenili rukovodstvo Privrednog suda. Tada vam gospodin Balinovac uopšte nije smetao, bio je revolucionar, a danas vi spočitavate gospodinu Balinovcu ta preletanja iz jedne u drugu stranku. On jedino ostaje u jednoj jedinoj stranci, stranka preletača kojoj je cilj samo da bude na vlasti. I nije u njima problem. Problem je u vama koji se njima služite, samo u jednom momentu vam to odgovara, a u drugom momentu vam ne odgovara. To je problem koji vi nikada nećete moći da rešite, zato što vaše poimanje bavljenjem politikom je osvajanje vlasti radi lične koristi, a ne ideje, ne program, ne ideologija. To je vaš najveći problem, a ne gospodin Balinovac. Bili su i pre gospodina Balinovca i biće ih još, i biće onih kojima će vlast biti na prvom mestu, kao i vama.
Po Poslovniku, narodni poslanik Čedomir Jovanović, predsednik poslaničke grupe LDP.
Gospodine potpredsedniče, dame i gospodo narodni poslanici, predlažem gospodine Albijaniću da primenite član 98. Poslovnika o radu Narodne skupštine. Prekinite rad Narodne skupštine tako što ćete odrediti pauzu da bi se izvršile potrebne konsultacije. Mi smatramo poražavajućom činjenicom da Zakon o Vladi, demokratskoj, evropskoj, reformskoj i kako je u svom ekspozeu opisao premijer Koštunica, predlaže direktora Republičkog sekretarijata za zakonodavstvo, gospodina Balinovac, sa takvom kompromitujućom profesionalnom biografijom. Izvinite, neprihvatljivo je da predlagač ili jedan od najangažovanijih pravnih u sistemu Slobodana Miloševića, koji je bio angažovan na ozakonjavanju bezakonja, govori pred parlamentom Srbije sa ambicijom da mi prihvatimo predloženo obrazloženje kao obrazloženje u koje treba da verujemo. Mi se ne slažemo sa politikom SRS. Vrlo dobro znamo šta oni misle o nama, kao što mislim da oni vrlo dobro znaju šta mi mislimo o njima. Pošto je mnogo toga obeležilo naše međusobne odnose, dopustite mi da vas ispravim, gospodin Balinovac nikada nije bio član stranke u kojoj sam bio angažovan i nikada nije bio član stranke u kojoj je bio angažovan gospodin Andrić. Bio je upravo ono što ste vi rekli, kadar i jednog i drugog režima, ali ne režima Zorana Đinđića, režima Vojislava Koštunice, što mnogo više govori o Vojislavu Koštunici nego o gospodinu Balinovcu. Mi smatramo neprihvatljivim da vi, gospodine Balinovcu, to radite, i pomozite parlamentu i povucite se, neka se pojavi drugi predstavnik Vlade. U poslaničkoj grupi koja treba da podrži vaš predlog zakona sede ljudi koji su hapšeni 99. i 2000. godine i koji su izašli iz ove sale zbog toga što to ne mogu da podnesu. Povucite se ili vi primenite član 98. stav 2, prekinite ovu raspravu, zakažite konsultacije, jer se ova sednica neće završiti kao što su se završavale prethodne, zbog toga što nećemo dozvoliti tu političku prevaru sa kojom smo sada suočeni. Ako mi želimo da imamo demokratsku vladu, onda ne može zakon o toj vladi parlamentu obrazlagati nedemokrata i osoba sa tako kompromitujućom profesionalnom biografijom. Vrlo dobro znamo da SRS nije želela da podrži taj zakon tokom maja 2000. godine. Ako je SRS za nas nedemokratska i mi se protiv nje borimo i kritikujemo je, kako onda možemo da pristanemo i slušamo predstavnika Vlade koji obrazlaže zakon, ako ga nije htela da podrži ni SRS. To je za nas neprihvatljivo i nemojte da ova sednica odlazi u drugu krajnost i nemojte da testirate našu spremnost i sposobnost jer se mi tome suprotstavljamo. Prekinite ovu sednicu i zakažite konsultacije, ako je vama stalo do zakona o Vladi vi se povucite i neka Vlada odredi drugog predstavnika.
Hvala vam, gospodine Jovanoviću, to više nisam u mogućnosti. Tačka dnevnog reda je započeta i predlagač ju je obrazložio i mi nastavljamo dalje sa radom sednice. Po Poslovniku Žarko Obradović, zatim gospodin Todorović, zatim Čedomir Jovanović. Ako niste zadovoljni, možemo da se izjasnimo u danu za glasanje.
Hvala, gospodine predsedavajući. Zamolio bih govornike koji imaju potrebu da kažu nešto o predlagaču, odnosno gospodinu Balinovcu, da mu ne daju značaj koji nije imamo devedesetih godina. Sve ono što imaju da mu kažu neka mu kažu u lice, čovek je tu, pa će biti u situaciji da odgovori, da se uzdrže od drugih kvalifikacija vezano za vreme kada je gospodin Balinovac bio u Ministarstvu pravde i za ono što je radio tada. Ako vi imate saznanja da je gospodin Balinovac radio nešto posebno, onda je red to i reći, nije red spominjati Slobodana Miloševića i te kvalifikacije o režimu, jer ako počnemo da razgovaramo na taj način, onda nema nikakvog problema, mi smo apsolutno raspoloženi za to, zato što su veze između kriminala i režima Zorana Đinđića, i režima Zorana Živkovića, i režima ovih vlada koje su bile posle 2000. godine tolike i takve, da ćemo mi sa zadovoljstvom prihvatiti takav način tumačenja rada Vlade.
Ne možemo takve kvalifikacije.
Slušajte i vidite, u tome i jeste stvar. Kada se spomene Slobodan Milošević to može, a kada se pomene Zoran Živković onda ne može. Ovo je Skupština i mora da se poštuje dostojanstvo Skupštine i dostojanstvo ljudi, pogotovu mrtvih ljudi. Svako ko hoće da izađe za ovu govornicu i počne da govori na taj način mora da bude svestan da i mi imamo i šta i o čemu da kažemo i da ćemo govoriti. Hvala.
Po Poslovniku, narodni poslanik dr Vladan Batić.
Dame i gospodo narodni poslanici, čitavu današnju sednicu karakteriše brojno kršenje odredaba Poslovnika. Predsednik Narodne skupštine pošto je doživeo na neki način poraz, povukao se sa mesta predsedavajućeg, bez objašnjenja šta je značio njegov pokušaj da se utvrdi kvorum, šta znači nastavak sednice. Znam da je vanredno zasedanje, ali zašto je onda pokušavao da obezbedi kvorum? Dakle, nije dobro počelo, ne može se tako raditi.
Koji član Poslovnika, gospodine Batiću?
Član 104. Još nešto da kažem. To što gospodin Balinovac kao službenik Vlade nastupa pred ovim parlamentom, to je uvreda Narodne skupštine , to je uvreda narodnih poslanika, to je uvreda svih onih koji su se borili za demokratsku i evropsku Srbiju do 5. oktobra 2000. godine. Zašto? Svedok sam toga. Setite se famoznog Zakona o informisanju. Setite se gašenja pojedinih medija i oduzimanja roto-mašina i svega ostalog. Kao ministar pravde u prvoj demokratskoj vladi Zorana Đinđića i sada se obraćam pre svega poslanicima Demokratske stranke. Imao sam pravo po današnjem zakonu da pokrenem postupak za razrešenje sudija za prekršaje i pokrenuo sam postupak za razrešenje jednog broja sudija za prekršaje, koji su se isticali u primeni Zakona o informisanju. Saslušavao sam ih, pošto je to bilo predviđeno procedurom. Jedan broj njih je sa suzama u očima govorio da ih je na to terao gospodin Balinovac, da je on bio supervizor tadašnjeg režima, da je bio Višinski tadašnjeg diktatora. On sada nastupa, i njega ste gospodo iz DS na nivou Vlade izabrali za, kako se to danas kaže, direktora. Postoje zapisnici o tome koje pažljivo čuvam. Zato što gospodin Balinovac nije bio službenik vlade Zorana Đinđića, niti vlade Zorana Živkovića, nije bio službenik vlade u kojoj sam bio ministar pravde, recimo, Žarko Korać potpredsednik vlade, a nakon toga, Čedomir Jovanović potpredsednik vlade itd. On nije bio funkcioner te vlasti. Još jedan detalj, red je bio da pošto je ovde, između ostalog, na dnevnom redu i Zakon o državnoj upravi, da bude bar prisutan ministar za državnu upravu i lokalnu samoupravu ili je on neki oktroisani ministar kome je šef gospodin Balinovac. I kada sve ovo govorim, ništa privatno nemam protiv gospodina Balinovca, ali on fenomenološki karakteriše nešto što se nije smelo činiti i on sada nastupa, kao i Dejan Mihajlov, koga su takođe birali ministri u vladi iz DS za generalnog sekretara vlade. Razmislite o tome.
Po Poslovniku, narodni poslanik Čedomir Jovanović.
Gospodine potpredsedniče, poštovano predsedništvo, dame i gospodo narodni poslanici, želeo bih da podsetim predsedavajućeg, vas gospodine Albijaniću, na to da ste mi odgovorili a da niste pogledali u Poslovnik. (Predsedavajući: Dobro poznajem Poslovnik.) Ako vam je to sugerisao zamenik sekretara Narodne skupštine, onda molim vas da to javno kažete. Kada ste se konsultovali sa predsednikom Skupštine, koji jedini može da prekine i odredi pauzu u radu sednice Narodne skupštine zbog neophodnih konsultacija? Kako vi to mislite da mi kao poslanici poštujemo vas, kada vi ne poštujete nas? Ako mislite da mi pređemo preko tog nepoštovanja, onda grešite. Niste se konsultovali sa predsednikom Dulićem, odgovorili ste mi, niste me pogledali i sada očekujete od mene da na to pristanem. Ne, mi na to nećemo pristati. Za nas je glasalo 220.000 ljudi, konsultujte se sa predsednikom parlamenta, pa se vratite i recite, predsednik Dulić ne želi da da pauzu u radu parlamenta, nastavljamo dalje, pa ću se onda žaliti ponovo, pa će se o tome glasati za dva, tri ili sedam dana, u nekom narednom danu za glasanje, ali ne možete da se ponašate na način na koji se ponašate. Član 98. stav 2: "Predsednik Narodne skupštine može odrediti pauzu u radu sednice Narodne skupštine da bi se izvršile potrebne konsultacije ili pribavilo mišljenje". Mi tražimo da Vlada povuče predstavnika Balinovca i da se ovde u klupama pojave predstavnici Vlade koji mogu da preuzmu odgovornost koju treba da preuzmu u obrazlaganju zakona o kojima mi raspravljamo, i ministar Marković, i ministar Cvetković, i ministar pravde, koji treba na sebe da preuzme ulogu gospodina Balinovca, jer je za nas neprihvatljivo da preko toga prelazimo na takav način. Poslanici SRS ovde sede zato što je za njih glasalo 1.300.000 ljudi, oni njih predstavljaju. Mi se ne slažemo sa tom političkom voljom, ali poštujemo tu činjenicu. Za gospodina Balinovca niko nije glasao, osim članova kabineta Vlade i mi sada šaljemo jasnu poruku Vladi - ako joj je stalo do ovih zakona, neka promeni predstavnika, jer je za nas poražavajuće da o Vladi u 2007. godine slušamo lekcije gospodina Balinovca, pisca zakona o terorizmu i realizatora Zakona o informisanju Mirjane Marković. To je neprihvatljivo.
Gospodine Jovanoviću, na osnovu člana 31. Poslovnika o radu Narodne skupštine, predsednika Narodne skupštine u slučaju privremene sprečenosti zamenjuje jedan od potpredsednika Narodne skupštine koga on odredi. Na osnovu toga sam zapravo predsedavajući. Što se tiče poštovanja narodnih poslanika, zaista želim da vas uverim da poštujem sve narodne poslanike u Skupštini Srbije i nikoga ne želim ni na koji način da uvredim. Gospodin Balinovac se javio za reč.
Zahvaljujem, gospodine predsedniče, odnosno predsedavajući. Da će poslanici LDP raditi ovo što rade, bilo je jasno već u nedelju, kada su objavili jedno saopštenje, u kome su napabirčili ono što oni smatraju da se dešavalo u mojoj biografiji. Zahvaljujem im se na pokušaju da budu moji biografi, ako nemaju preča posla, neka pokušaju. Ovde je reč o jednoj opsednutosti Vojislavom Koštunicom, o jednoj fiksaciji Vojislavom Koštunicom, u kojoj se jednom čoveku kao što sam ja svašta pripisuje da bi se, naravno, time napao aktuelni predsednik Vlade. Neću odgovarati na ono što je rečeno. Reći ću samo jednu stvar, ništa od toga što je izrekla LDP, baš ništa, nije tačno. U mojoj profesionalnoj i ličnoj karijeri nema ničega čega bih se stideo. Ja u boga verujem i znam šta je moral. Molim vas da ne instrumentališete ljude, njihove sudbine i biografije, da biste ostvarivali svoje fiksacije koje su vezane za Vojislava Koštunicu. Dakle, želim narodnim poslanicima da kažem, sasvim izričito, s obzirom da sam pomenut sto puta - ništa, savršeno ništa od ovoga što jeLDP rekla nije tačno, niti oni znaju šta se dešavalo, niti znaju gde sam bio i šta radio.
Po Poslovniku, narodni poslanik Čedomir Jovanović, zatim Vladan Batić, pa Ivan Andrić.
Gospodine Albijaniću, opet dozvoljavate osobi koja nije predstavnik građana već jedne institucije da ovde polemiše sa nama kao predstavnicima građana. To što vi, gospodine Balinovac, mislite sami o sebi nas kao partiju uopšte ne interesuje. To što vi verujete u boga to je vaše lično pravo i vaša intima i zadržite to za sebe. To što ste vi radili je egzaktno i jasno i mi zbog vaše profesionalne biografije ne pristajemo da se pomirimo sa činjenicom da ste vi predstavnik Zakona o Vladi u Srbiji 2007. godine. Da li smo mi opsednuti Vojislavom Koštunicom ili ne, odgovor na to pitanje ni po čemu ne može da izbriše potrebu za odgovoromna pitanje vašeg profesionalnog angažmana; 99. godine, 2000. godine, 98. godine, bili ste zamenik ministara pravde u Vladi Mirka Marjanovića. Koliko je pravde bilo tada u Srbiji najbolje znaju građani Srbije i nije potrebno da im ja o tome govorim, ali u ovim poslaničkim klupama sede poslanici koji su tih godina hapšeni, pritvarani, sede prijatelji novinara koji su hapšeni, novinara čiji su listovi zabranjivani, i mi ne želimo da prihvatimo vas kao predstavnika Vlade, i predlažemo vam da se povučete ili predsedavajućem predlažemo da primeni Poslovnik. Gospodine Albijaniću, postoji i član 98. stav 3. Poslovnika. Znači, ovim poslovnikom je precizno otvorena mogućnost rešavanja problema, član 98, sa kojim se sada suočavamo. Šta sada očekujete? Očekujete priznanje gospodina Balinovca. Čuli ste ovde šta su o njemu rekli njegovi tadašnji politički saradnici. To što oni brane svoju politiku govori o njemu. Mi se možda sa tom politikom ne slažemo, ali je oni brane. On pokušava da kaže da sa tom politikom nema veze i ovde priča o Koštunici, pokušavajući na takav način da zanemari svoj odnos sa Miloševićem, Jankovićem, Markićevićem, JUL-om, SPS-om i ulogu koju jetada imao. Neka brani tu svoju ulogu, ako misli da je časna, kao što je brani gospodin Obradović. To je stav, to je uverenje i mi sa tim ne želimo da polemišemo. To što vi nama danas ovde fakturišete saopštenje, šta očekujete, da ćutimo, zbog toga što Srbija treba da ima Vladu i treba da ima Sekretarijat za zakonodavstvo, da ćutimo pred vašom profesionalnom karijerom. Ne želimo da ćutimo, evo ga ovde gospodin Šami, izveo vas je u Podgorici, na sastanku Ustavne komisije, odnosno komisije koja je radila Ustavnu povelju, na zahtev poslanika Gavrilovića iz Demokratske stranke, koji nije želeo da uđe na sednicu dok je vi ne napustite. Ovde se sada igramo politike. Ne dolazi u obzir i mi sa tim nećemo da se pomirimo.
Reč ima gospodin Dragan Todorović.
Dame i gospodo narodni poslanici, javljam se po članu 105. koji u prvom stavu kaže - o radu na sednici Narodne skupštine stara se predsednik ili predsedavajući u Narodnoj skupštini. Vi ste, gospodine predsedavajući, bili obavezni da upozorite gospodina Balinovca kada je sa govornice počeo da iznosi mišljenje o pojedinim političkim strankama i poslanicima. On na to apsolutno nema pravo. On je vladin činovnik, on ima pravo samo, u skladu sa Poslovnikom, da iznese predlog Vlade za koji je određen i ništa više. To je prosto neprimereno, da Vladin činovnik spočitava i drži pridiku poslanicima, i još da iznosi svoje mišljenje o njima i da govori da li se slaže ili se ne slaže. To je prosto nezamislivo. Ima jedna poslovica, davno je smišljena, lepo je rečeno - ono što je dozvoljeno caru, nije dozvoljeno nekom drugom, gospodine Balinovac. Nažalost, vi niste shvatili poruku te poslovice, a to ste trebali odavno.
Reč ima narodni poslanik Vladan Batić, po Poslovniku.
Dame i gospodo narodni poslanici, gospodine Balinovac, drago mi je da ste se saglasili sa onim što sam govorio. Budući da sam poslanik Demohrišćanske stranke Srbije, znači slažete se sa onim što sam ovde izrekao, ali, pošto sam u poslaničkom klubu Liberalno-demokratske partije, rekli ste da ništa nije tačno. Sve je tačno, gospodine Balinovac. Nemojte da nas terate da ulepšavamo vašu biografiju, jer ako budemo počeli da iznosimo druge detalje iz vaše biografije, vi ćete sami poželeti da više ne sedite tu. Naš vam je poprilično human predlog da sada napustite sednicu parlamenta, ovog momenta. Drugo, ovde niko nije pomenuo Vojislava Koštunicu. Ne znam otkud vama da mi preko vas napadamo Vojislava Koštunicu. O vama smo previše fino govorili u odnosu na to šta imamo da kažemo za Vojislava Koštunicu. Da vidimo šta to nije tačno, gospodine Balinovac. Jeste bili savetnik ministra Aranđela Markićevića? Jeste bili prvo član Demokratske stranke Srbije? Jeste. To znam, jer sam i ja u to vreme bio član Demokratske stranke Srbije. Dalje, kada je formiran JUL, prešli ste u JUL, gospodine Balinovac. Je l' to nije tačno? Tačno je. Nemojte se onda pozivati da verujete u Boga, jer onaj ko veruje u Miru Marković, ne veruje u Boga. Ona je idolopoklonik i nema onda verovanja u gospoda. Kada već o tome govorimo, da li ste bili kasnije, kada je ministar pravde bio Dragoljub Janković, prvo njegov pomoćnik za normativne poslove, pa ste bili njegov zamenik. Da li je to tačno ili nije tačno? Gospodine Balinovac, odlazili ste na pojedine rasprave povodom primene Zakona o javnom informisanju. Dakle, nemojte me terati, gospodine Balinovac, da donosim izjave sudija za prekršaje. Konačno, kada sam postao ministar pravde, a vi iz JUL-a se vratili u DSS, znate šta su mi rekli ljudi zaposleni u Ministarstvu pravde: ko Boga vas molimo, samo nemojte dozvoliti da se i ovde vrati Zoran Balinovac.
Po Poslovniku, narodni poslanik Ivan Andrić.
Gospodine predsedavajući, članovi 104, 101, 113, 98. Odakle hoćete da krenemo? Prvo da krenemo od ovoga, gospodine Balinovac, trudim se da o tome ne pričam, ali sam jedan od osnivača OTPOR-a. Vas smo pratili od početka. Uhapšen sam sedam dana zbog vas, sedam dana pred izbore. Pomagali su nam neki ljudi koji su sa vama u Vladi bili. Šta nije tačno? Kao što je rekao Vladan Batić, mi smo i zaboravili o ovome da kažemo šta još imamo. Vraćeni ste na Pravni fakultet kada je 16 profesora podnelo ostavku 98. godine zbog Zakona o univerzitetu. Držali ste predavanja na tom fakultetu. Vaše nepoštovanje i sada, u ovom trenutku, govori dovoljno o vama, ali ne o nama. Krijete se iza Vojislava Koštunice. Ponoviću pitanje. Mi smo postavili pitanje Demokratskoj stranci. U čemu je problem? Ne očekujem od vas odgovor. Ali, gospodine predsedavajući, član 98, po kome vam se obratio Čedomir Jovanović, šef naše poslaničke grupe i zatražio konsultacije. Razumem da nećete ili nemate hrabrosti da posle objašnjavate zašto ste to uradili. Stav 3 - predsednik Narodne skupštine prekida rad Narodne skupštine u drugim slučajevima, ako to Narodna skupština zaključi. Tražim da se Narodna skupština izjasni sada o tome.
Po Poslovniku, narodni poslanik Nataša Jovanović. (Ivan Andrić: Tražio sam konkretnu stvar. Tražim da se Narodna skupština o tome izjasni. Stavite na glasanje.) Gospodine Andriću, reč ima Nataša Jovanović, odgovoriću vam.
Dame i gospodo narodni poslanici, potpredsednik Narodne skupštine Miloljub Albijanić je prekršio član 101. Poslovnika. Ovaj čovek koji sedi ovde, pozvano lice, kako su pogrešno ovi iz Tijanićevog servisa potpisali - izvestilac, vi niste nikakav izvestilac. Možda izveštavate Koštunicu o nečemu, ne znam kakve imate relacije sa njim. Vi ste ovlašćeni predstavnik zakona koji je na dnevnom redu. Dakle, vi ste, gospodine Albijaniću, tačno ovlašćeni od Olivera Dulića po članu 31. da ga zamenjujete, ali on bi morao da zna koje su vaše poslovničke i svake druge mogućnosti, jer kada vas ovlašćuje za neki posao morate na to da budete spremni i da znate kako će bočno i po vertikali da se odvija situacija, da znate kako će poslanici da se javljaju, šta će od vas da traže i da budete spremni, kao vidra, u svakom trenutku, u tri sata noću da vas probude, vi znate član Poslovnika, znate koja alineja, koji stav, ali očigledno vi ne znate. Jer gospodin Balinovac je, ne kako kažu ovi sa RTS-a izvestilac, nego ovlašćeni predstavnik, direktor Republičkog sekretarijata za zakonodavstvo. Ali, gospodine Balinovac, sada morate da ćutite i ne smete reč da pisnete. Tek ako dođe ovaj zakon o Vladi na dnevni red, tada možete da se javite. Vi niste narodni poslanik i ne možete da replicirate i raspravljate sa nama. Možete u hodniku, i to ako imam vremena sa vama da razgovaram, ili koleginica Radeta, koja je tačno bila časni zamenik ministra pravosuđa kada je SRS bila na vlasti, a vi kao JUL-ovci kadar u kancelariji preko puta, tu komšija. Vi možete po ovoj tački dnevnog reda da vodite raspravu sa gospođom Radetom, koja je ovlašćeni predstavnik, i nemate tu šta da tražite, jer znate da su njeni argumenti mnogo jači, kao i naše stranke. Kako biste došli u situaciju da replicirate vi morate ovako, prvo da ubedite ove iz DSS da ste vi pouzdani kadar, da nećete sutra da odete u neku drugu stranku, pa da zamolite Vojislava Koštunicu da vas stavi na listu DSS - Vojislav Koštunica na sledećim izborima, pa pošto on neće da ima neke prirepke usput, pošto očigledno će svi da ga napuste, da se borite da pređete cenzus, mislim vi i DSS, pa da vas neka tamo mesna ili opštinska organizacija predloži i da ubedi Koštunicu da vi treba da dobijete poslanički mandat. Tek ako kao narodni poslanik dođete u Skupštinu, vi možete da replicirate narodnim poslanicima. Dotle ste vi jedan vladin činovnik, sa sumnjivom političkom biografijom, sa diskutabilnim pravničkim znanjem, o čemu će kasnije koleginica Radeta meritorno sa vama da razgovara u tom sučeljavanju. Morate da ćutite i da trpite, jer šta ste radili, znate kako ide istina, jednog dana izađe na videlo, očigledno je da mnogi ljudi mnogo toga o vama znaju i vi ćete to sada morati stoički da podnosite ili ćete da napustite sednicu, kako god. Vi nemate prava da sa nama razgovarate na takav način i da se bilo na koji način, osim predviđen Poslovnikom, obraćate narodnim poslanicima i celokupnoj javnosti koja prati ovaj prenos.
Poštovani narodni poslanici, kao što primećujete, od početka rada jutros javljamo se uglavnom po Poslovniku, a ne primećujemo da i mi sami, javljajući se po Poslovniku, kršimo Poslovnik. Zamolio bih sve narodne poslanike da zaista pređemo na dnevni red. Pošto se više poslanika javlja po Poslovniku ponovo i nije moguće da se pređe na dnevni red, dajem uobičajenu dnevnu pauzu od jednog sata i nastavljamo rad u 13,55 časova. Zahvaljujem na razumevanju i nadam se da ćemo po jednosatnoj pauzi nastaviti po dnevnom redu. Hvala vam. [[Posle pauze – 14,05.]] Poštovani narodni poslanici, nastavljamo rad Narodne skupštine. Pitam da li izvestioci nadležnih odbora žele reč? Po Poslovniku, narodni poslanik Čedomir Jovanović.
Gospodine potpredsedniče, poštovano predsedništvo, dame i gospodo narodni poslanici, pozivam se na član 104. i još jednom ponavljam da je način na koji se vi, gospodine Albijaniću, odnosite prema nama poniženje za Skupštinu. Niste imali pravo da prekinete Skupštinu sat vremena pre uobičajene pauze, uz obrazloženje da dajete redovnu pauzu. Niste imali pravo da se oglušite o naše primedbe, a da ih ne prokomentarišete i ponudite odgovor na njih. Niste imali pravo da dozvolite neovlašćenoj osobi da učestvuje u raspravi sa poslanicima i na takav način derogira parlament. Niste imali pravo, kao što vas je na to upozorila potpredsednica parlamenta Nataša Jovanović, da tumačenjem Poslovnika zapravo povredite ovu skupštinu, o kojoj ste dužni da se starate. Još jedanput insistiramo na otvaranju konsultacija u okviru Skupštine, u skladu sa članom 98. Tražimo od vas, gospodine Albijaniću, da nas obavestite da li ste u prethodnoj pauzi, koju ste dali samoinicijativno, stupili u kontakt sa predsednikom parlamenta, a ukoliko niste, da nam kažete na kakav način vi mislite da teče dalji rad ove skupštine, u toku sednice koju ste zakazali po hitnom postupku, ukoliko ignorišete svaki naš zahtev. Ako je neko bio korektan prema vladajućoj većini, onda je to bila Liberalno-demokratska partija. To nismo radili očekujući da vi uzvratite na identičan način LDP-u. To smo radili zbog toga što je to bilo u skladu sa interesima građana ove zemlje. Iz istog razloga protestujemo zbog načina na koji se odvija današnja sednica, posebno zbog činjenice da je predstavnik Vlade, ovlašćen da predstavi zakon o Vladi, direktor Republičkog sekretarijata za zakonodavstvo, gospodin Zoran Balinovac, čovek protiv koga smo se mi najžešće borili u periodu našeg opozicionog delovanja, pre oktobarskih promena 2000. godine, osoba sa kompromitujućom profesionalnom karijerom, o čijem kredibilitetu dovoljno govori činjenica da niko iz vladajuće koalicije, koja ga je postavila za direktora Republičkog sekretarijata za zakonodavstvo, nije u stanju da izađe da kaže jednu reč u prilog tog svog rešenja ili odluke da baš ta osoba danas brani zakon o Vladi. Kako mislite da razgovaramo o zakonu o Vladi, a da pri tom zanemarimo činjenicu da u toj diskusiji, kao ravnopravan učesnik, treba da se pojavi Zoran Balinovac, kadar JUL-a u najmračnijem političkom periodu našeg društva, periodu koji su obeležili građanski sukobi, političke konfrontacije koje su nas i dovele na ivicu građanskog rata oktobra 2000. godine. U našoj poslaničkoj grupi sede ljudi koji su hapšeni 2000. godine. Hapšeni su, između ostalog, i zbog toga što je gospodin Balinovac, kao pomoćnik ministra pravde, na tome insistirao. U poslaničkoj grupi Demokratske stranke sede ljudi koji su hapšeni, koji ne žele da učestvuju u raspravi i da daju kvorum ovoj raspravi. Nema onda rasprave o zakonu o Vladi dok se ne pojavi pristojan predstavnik i reprezent te vlade. Gospodin Balinovac to nije.
Gospodine Jovanoviću, što se tiče pauze, po članu 85. Poslovnika pauza postoji od jednog sata i nije određeno tačno vreme kada je u toku radnog dana. Po članu 104. zaista se trudim da poštujem dostojanstvo svakog narodnog poslanika i da to ispoštujemo do kraja. Po članu 194. predstavnik predlagača može da prisustvuje sednicama Narodne skupštine, u skladu sa Poslovnikom Narodne skupštine Republike Srbije. Sada imamo tri poslovnika i repliku. Idemo redom, narodni poslanik Milena Stanković.
Jedna ispravka, gospodine Albijaniću, ja sam poslanica, a ne poslanik. (Predsedavajući: Prihvatam, izvinjavam se.) Mislim da je zaista nekorektno što ste odredili pauzu baš u onom trenutku kada su poslanici LDP-a po Poslovniku želeli da izraze svoj stav o onome što je gospodin Balinovac izneo sa ove govornice. Naime, razlog zbog koga sam se javila jeste član 101. Poslovnika, koji reguliše mogućnost da poslanici ove skupštine budu uvređeni. Gospodin Balinovac je uvredio poslanike ove skupštine, ali ne samo njih, nego i mnogobrojne građane koje mi u ovoj skupštini predstavljamo, prvo, u svom obraćanju sa ove govornice, inače protivno Poslovniku, a potom i samim svojim prisustvom. Vi zaista imate bogatu biografiju, gospodine Balinovac, svaka čast. Meni je nekako najimpresivniji momenat u vašoj biografiji ipak taj zakon o terorizmu. Ne zato što to zvuči tako strašno kao što zvuči, nego zato što u meni budi emocije i sećanje na 2000. godinu, kada sam zajedno sa svojim prijateljima, aktivistima "Otpora", strpela i drhtala po stanovima, gde smo se okupljali i smišljali kako ćemo da srušimo režim Slobodana Miloševića. Međutim, bez obzira na sve to, mi smo u tome uspeli. Nažalost, ljudi kao što ste vi su uspeli da dovedu u pitanje tekovine te revolucije koju smo mi ostvarili i da joj zadaju strašan udarac, ljudi kao što ste vi, 12. marta 2003. godine. Ipak, mi od svoje borbe ne odustajemo. Sada ljudi, kao što smo mi, imaju svoje predstavnike u parlamentu, koji će insistirati da ljudima kao što ste vi bude zabranjeno da uđu u ovaj dom, a naročito da brane zakon o Vladi i bilo koji drugi zakon. Zato mi zahtevamo da hitno bude zamenjen izvestilac o zakonu o Vladi i da to bude neko drugi.
Po Poslovniku, narodni poslanik mr Dragan Vujadinović.
Poštovana gospodo, replika po članu 100, imajući u vidu da je veći broj poslanika pominjao poslanike Demokratske stranke. Javljam se kao član i poslanik Demokratske stranke, i kao jedan od učesnika i hroničara događanja iz 99. i 2000. godine, i jedan od autora u čijim tekstovima se pominjao gospodin Balinovac, koga inače zaista ne znam, ali znam za ta dela za koja se on vezivao. Dakle, moj zaključak i lični stav jeste da apsolutno nije srećno rešenje da je za izvestioca Vlade po ovim tačkama dnevnog reda, iz političkih razloga, ne profesionalnih, određen gospodin Zoran Balinovac, imajući u vidu politička događanja u kojima smo svi mi učestvovali. Da to nije srećno rešenje, potvrđuje i način, politički govor gospodina Kalinovaca, koji je uzeo sebi za pravo da govori u političkom smislu, da govori o fiksaciji LDP-a gospodinom Vojislavom Koštunicom. Na to nije imao pravo. Mislim da ovaj slučaj, zaista nije srećan način kako se desio, da liči na slučaj kao ako bi radikali formirali većinsku vladu, a za izvestioca bio određen gospodin Čeda Jovanović. To bi bio isti slučaj kao ovaj danas koji se desio. U tom smislu moj je lični stav, a mislim i velikog broja poslanika DS-a, jeste da postoji formalno pravo, ali da nije izabrano srećno rešenje. Hvala.
Po Poslovniku, narodni poslanik Ivan Andrić, zatim narodni poslanik Zoran Krasić, pa narodni poslanik Maraš Slobodan, pa narodni poslanik Ivica Dačić.
Hvala vam. Član 104, odnosno u vezi s tim član 113. Član 113: "Odredbe ovog poslovnika dužni su da poštuju svi koji imaju pristup sednici". Član 104, uvrede i to. Moram da kažem da je gospodin Balinovac obmanuo Skupštinu Srbije i ponovo pokušao da nas laže, iako smo lepo rekli da je bolje da ovu raspravu prekinemo na samom početku. Kako vreme bude teklo, sve će više stvari isplivavati. U našoj poslaničkoj grupi telefon zvoni non-stop i ljudi javljaju. Za početak, gospodine Balinovac bili ste asistent na Pravnom fakultetu 98-1999. godine, držali ste kao asistent vežbe iz predmeta Građansko-procesno pravo. To je tačno. To da ste bili član JUL-a niko nije osporio, mnogo je svedoka i ovde. Rekli ste da sve što smo rekli smo izmislili. Banalnom pretragom arhive medijske, koja je trajala ispod deset minuta, pročitaću vam neke od izjava gospodina Zorana Balinovca iz 2000. godine. Prvog juna, u magazinu "Aktuelnosti" RTS-a, u emisiji pod nazivom "Zašto je potreban zakon protiv terorizma", govorio je Zoran Balinovac, zamenik ministra pravde Republike Srbije. Prema Tanjugu, Balinovac je naveo inkriminaciju terorističke propagande, kada se javnost poziva da se vrši terorizam bilo putem novina, lepljenjem plakata i slično. Pazite sada, molim vas, do kojih su detalja tada raspravljali - opraštanje terorističkom pokajniku ukoliko oda podatke neophodne za razbijanje grupe i ovlašćenje policije da šalje agenta u terorističke organizacije s ciljem da se razbije cela mreža. Dalje, 19. jun te iste godine u emisiji "Ekskluziv", odnosno pod odrednicom ekskluzivno i naslovom "Teroristi nemaju šansu", zamislite, "Večernje novosti" obavile su razgovor sa Zoranom Balinovcem, zamenikom ministra pravde u Vladi Srbije u kome, pošto nikome nije jasno u tom trenutku kako su opozicione stranke i pokreti protiv Slobodana Miloševića terorističke organizacije, dobili smo objašnjenje - terorizam nije samo ubistvo, da bi neko bio svrstan u teroristu, ne mora da izvrši brutalno nasilje, važna je njegova namera. Blokiranje saobraćaja, na primer, kada ugrožava bezbednost građana, kao i pretnje da se preduzmu akti nasilja isto tako su terorizam. To je trenutak u kome se u Beogradu održavaju demonstracije zbog otimanja Studija B.
Zahvaljujem, gospodinu Andriću, isteklo je tri minuta.
Ne, ne, izvinite sačekaćete.
Kršite Poslovnik prekoračenjem vremena.
Javljam se i za repliku, pošto je gospodin Balinovac rekao da lažem.
Ali, to je tri minuta i 20 sekundi.
Dobro. Prema dosijeu Medija centra, postoji spisak ljudi koji su učestvovali u takozvanim, dozvolite mi da citiram "neformalni štab za koordinaciju Zakona o informisanju, koji je odlučivao koji će mediji koliko teško biti kažnjeni". Ni na tom sastanku jedinstveni štab, nekim sastancima prisustvovao je i republički ministar pravde Dragoljub Janković, a stalni član štaba bio je njegov zamenik Zoran Balinovac. Bivši ministar pravde Dragoljub Janković u izjavi za Glas javnosti potvrđuje naša saznanja. Istina je da je tih sastanaka bilo, sad baš nisam siguran da se to zvalo ovako ili onako. Znači, 1. jun, evo ovim ću završiti, mada toga ima puno, ima Glas javnosti, ima šta god hoćete, zakon o terorizmu predviđaće i smrtnu kaznu. (Dragan Todorović, sa mesta: Zašto niste to čitali 2001.) Čitao sam to i 2001, gospodine Todoroviću. Još jednom koristim priliku i pozivam predsedavajućeg da održi konsultacije, da prekine sednicu i da se na ovim konsultacijama dogovorimo o zahtevu LDP-a i ostalih poslanika koji su ovde govorili.
Molim narodne poslanike da poštuju vreme javljanja po Poslovniku, da ne bi sami kršili Poslovnik. Narodni poslanik Zoran Krasić, po Poslovniku.
Naravno, držim se Poslovnika, vidite. Povređena je odredba Poslovnika koja reguliše ko može biti predstavnik Vlade u Narodnoj skupštini. U vreme kada je Narodna skupština bila stvarno predstavničko telo, zakonodavni organ, znalo se da u Narodnu skupštinu mogu da dođu narodni poslanici, članovi Vlade i izuzetno strani državnici na poziv predsednika Skupštine ili Narodne skupštine. Međutim, bilo je izričito zabranjeno da ovde budu prisutni zamenici ministra, pomoćnici itd. Prošle godine, ne prošle godine, prošle godine je to dobilo svoj normativni oblik, kada je gospodin Marković pokušavao nešto slično što i ovaj novi predsednik, on je ubacio neku odredbu da po pozivu predsednika Narodne skupštine može da bude prisutan svako. Predložio bi da, gospodine Albijaniću, sa predsednikom Narodne skupštine i predsednicima poslaničkih grupa održite jedan lep sastanak, dogovorite se i predložite jedan zaključak Narodnoj skupštini, gde bi otprilike bilo napisano da predlagača zakona, kada je to Vlada, u Narodnoj skupštinimogu da zastupaju predsednik Vlade, potpredsednik Vlade i ministri i niko više, jer oni koji Vladine predloge brane u Narodnoj skupštini oni praktično brane Vladu. Svaki zakon je otprilike mini izjašnjavanje o poverenju Vlade. Da je to tako urađeno, mi ne bismo imali dva sata ovu raspravu, koja je na momente stvarno mučna, jer gospodin Balinovac je samo funkcioner Vlade, državni funkcioner. Sad ja ne znam po ovoj novoj terminologiji državni službenik, funkcioner ili na položaju itd, u tom nekom rangu je i potpuno neprimereno je da Narodna skupština nivo svoje diskusije svodi toliko nisko da se sad raspravljamo o činovnicima Vlade, pogotovo o političkim stavovima činovnika Vlade. To je stvarno neprimereno, što samo ukazuje kako Vlada poštuje Narodnu skupštinu. Ova vlada ne poštuje Narodnu skupštinu. Verovatno u nekoj sledećoj etapi oni će nama nekog nameštenika da pošalju, ne državnog službenika ili funkcionera, nego nameštenika. Zašto? Jer jednostavno Koštunica ne sme nikoga da pogleda u oči, vrlo prosto i jednostavno. On ima organsku potrebu da bude predsednik Vlade, jer je verovatno u nekom kriminalu, pa je žrtvovao i stranku i prijatelje i državu ako treba, kao i ovaj Tadić bezemljaš, sve bi oni dozvolili samo da budu na nekoj funkciji, jer drugačije ne mogu da protumačim tu patologiju vezivanja fotelje i onoga što ide na fotelju. To je nešto neprimereno. Znači, ovde je Vlada kriva što devalvira nivo rasprave u Narodnoj skupštini na taj način što nama treba da dođu ovde Đelić, pa da njega mi prelistamo. Njega možemo mi politički da driblamo ovde, gospodina Balinovca ne možemo. Ne možemo, on je državni službenik.
Gospodine Krasiću, poštujte vreme, molim vas.
Dobro, drugi put ću da se javim, ima tu više povreda.
Važi. Narodni poslanik Slobodan Maraš ima reč po Poslovniku. Izvolite.
Gospodine predsedavajući, poštovano predsedništvo, dame i gospodo, hteo sam da prijavim povrede dva člana ovog poslovnika. Prva je član 113, kojeg ću ovom prilikom citirati: ''Odredbe ovog poslovnika o radu na sednici Narodne skupštine primenjuju se i na sve druge učesnike na sednici...'' Gospodine Balinovac, moram da vam se obratim, odakle vama pravo da uzimate sebi slobodu i da delite lekcije poslanicima Liberalno-demokratske partije. Nama su 220.000 građana dali poverenje, odakle vama pravo da nam oduzimate pravo da govorimo o vama i da se pri tom krijete iza predsednika Vlade, gospodina Koštunice. Verujem da i oni građani koji nisu znali sve ove podatke iz vaše biografije, koje sve više i više čujemo, a nakon ovog ispada kada ste nama držali predavanje, sigurni su da vi ne možete ovaj posao da obavljate koji sada obavljate i ne možete nama da budete ovlašćeni predlagač. Druga povreda se odnosi na član 104. ovog poslovnika, koji kaže: ''Narodni poslanici dužni su da poštuju dostojanstvo Narodne skupštine''. Osim što danima ovde nema nikoga iz Vlade i šalju nam svoje činovnike i službenike, hteo bih da kažem da je poražavajuće i to da poslanici vladajuće većine u ovoj skupštini svojim neprisustvom vređaju dostojanstvo ove skupštine. Pre nego što je gospodin potpredsednik Albijanić, ničim izazvan, dao pauzu u pet do jedan, kada joj nije vreme, u tom momentu smo u sali imali svega 30-ak poslanika vladajuće većine u ovoj skupštini. Ni sada nije bolji slučaj i zaista ako to nije povreda člana 104. ovog poslovnika, ne znam šta je. Hvala.
Po Poslovniku, narodni poslanik Ivica Dačić, zatim Vjerica Radeta, takođe po Poslovniku.
Hvala, gospodine predsedavajući. Da se razumemo, ne napadam gospodina Balinovca, samo hoću da kažem kako je besmisleno ovo o čemu danas ovde govorimo. Naime, gospodin iz Kosjerića, iz Demokratske stranke, koji se zove Vujadinović Dragan, potpisao je zahtev za održavanje ove sednice. Da li je tako, gospodine? I potpisali ste, a u zahtevu vašem piše da predlažete sledeći dnevni red: Predlog zakona o izmenama i dopunama Zakona o vladi, koji je podnela Vlada, taj i taj broj. U tom predlogu zakona, koji ste vi tražili i potpisali, lepo piše: za predstavnika Vlade u Narodnoj skupštini određen je Zoran M. Balinovac, direktor Republičkog sekretarijata za zakonodavstvo. Sada vidim da ste vi protiv imenovanja ovog čoveka. Vaša vlada, u kojoj vi imate 50% ministara, ga je imenovala. Postojite li vi, gospodo, kao većina ili ne postojite? Zašto ste ga imenovali? Razumem da mi iz opozicije možemo da kažemo nešto kritički, ali to je vaš predstavnik. To je predstavnik, kolege, drugarice i drugovi demokrate, vaše vlade. Zoran Balinovac je predstavnik vaše vlade i nemojte ga vi napadati. Mi treba da ga napadamo, a vi treba da ga branite ovde. Neću da napadam čoveka koji je sa nama dobro sarađivao. Inače, što se tiče Poslovnika, podsetiću šta je Dušan Petrović, šef poslaničke grupe vaše, rekao 7. maja 2007. godine: ''Bilo je neophodno da posle parlamentarnih izbora ova skupština da legitimitet Državnom pregovaračkom timu, zbog toga što je Državni pregovarački tim za Kosovo i Metohiju svoj legitimitet, svoja politička ovlašćenja, svoja pravna ovlašćenja crpeo iz ovlašćenja koja mu je dao prethodni saziv parlamenta. Naravno da je usvojena rezolucija, ali u toj rezoluciji postoji jedna jasno propisana obaveza, a to je da ovom parlamentu bude predočeno šta se desilo u Beču i u kom se sada stanju nalaze državni interesi u vezi sa Kosovom i Metohijom. Upravo zbog toga, Demokratska stranka je 30. marta tražila, insistirala da gospođa Vučić zakaže nastavak te sednice, napisali smo jasno u obrazloženju.'' Koji je danas datum? Danas je 30. maj, a traženo je 30. marta. Kaže gospodin Petrović: ''Zabrinut sam zbog toga što danas ne možemo da otvorimo debatu o izveštaju pred Državnim pregovaračkim timom. Zabrinut sam zbog toga što prilike u kojima se nalazi Srbija su daleko od toga da su dobre. Zabrinut sam zbog toga što je Demokratska stranka 30. marta tražila ovu sednicu Parlamenta, a održava se tek danas. Zabrinut sam zbog gubitka tog vremena. Baš zbog stvari o kojima ste govorili... (pretpostavljam da se obraća Milošu Aligrudiću) i o Vuku Jeremiću, i o Guzenbaueru, zbog toga treba da se raspravlja o izveštaju Državnog pregovaračkog tima, da mi pokažemo te laži i neistine, tu farsu koju prave neki koji kreiraju javno mnjenje u Srbiji. Zbog toga je važno da državno-pregovarački tim podnese ovde svoj izveštaj''. Tako je govorio Dušan Petrović.
Gospodine Dačiću, vreme.
Gospodine Albijaniću, da li znate da će Alfred Guzenbauer, kancelar Austrije, 25. juna na sednici Parlamentarne skupštine Saveta Evrope govoriti o ovoj temi? Da li je vama poznato da će 28. juna u Parlamentarnoj skupštini Saveta Evrope govoriti Karla del Ponte i Vuk Jeremić, kao naš ministar inostranih poslova? Mislite li vi dotle da stavimo tu temu na dnevni red? Da li ste danas čitali šta je rekao ambasador Polt? ''Naši odnosi jesu opterećeni pitanjem Kosova, ali mislim da bi trebalo da se koncentrišemo na ostala polja na kojima bismo mogli da sarađujemo'', istakao je američki ambasador, dodajući da običnim Srbima Kosovo nije jedan od prioriteta, nego da su to posao i životni standard. Mi očigledno ovde nismo obični Srbi. Nas interesuje i Kosovo i Metohija, ali pošto je ovo tema i pošto Demokratska stranka Srbije voli da citira TANJUG, BETU i sve ostalo kada napada Demokratsku stranku, pošto nema gospodina Aligrudića, gospodinu Šamiju ću dati, pa kad bude u diskusiji, da iskoristi ovo jer je rečeno, Guzenbauer je tema vašeg raskola. Miloš Aligrudić će biti šef delegacije u Parlamentarnoj skupštini Saveta Evrope, koji je vas napao zbog tog čuvenog Guzenbauera. Vuk Jeremić će govoriti na sednici Parlamentarne Skupštine Saveta Evrope. Prema tome, gospodine Albijaniću, iskoristite svoj autoritet koji imate kao potpredsednik Parlamenta, tražite od Vlade Republike Srbije izveštaj o Kosovu i Metohiji. Što se tiče svega ostalog, ne mešamo se vama u vašu kadrovsku politiku. Birajte koga god hoćete, imenujte koga god hoćete, i drago nam je što imenujete i naše, veoma nam je drago, imamo ih mnogo. Ali, evo, čuo sam danas da Goran Svilanović ima šansi da bude šef Bezbednosne informativne agencije, idealan je za taj posao, pošto je dugogodišnji saradnik Državne bezbednosti, sa svojim šifriranim imenom on najbolje zna kako sarađuje državna bezbednost. Je l' se Sokrat zvao, je l' tako. Samo tako nastavite.
Reč ima narodni poslanik Vjerica Radeta, po Poslovniku, zatim dr Vladan Batić, po Poslovniku.
Član 31, u vezi sa članom 27. Poslovnika Narodne skupštine. Znam da je, gospodinu Albijaniću, vama ovo suviše komplikovano, pretpostavljam da će neko da vam pomogne, s obzirom da ste vi danas pokazali da uopšte niste dorasli da radite taj posao na koji vas je skupštinska većina izglasala. Bilo bi dobro da se sklonite sa tog mesta, da pozovete predsednika, koji je možda otišao da uči Poslovnik, a vas ostavio nenaučenog, i zato mi danas radimo ovako kako radimo. Gospodine Albijaniću, dame i gospodo poslanici, osnovni razlog zbog koga gospodin Balinovac ne može ovde danas da sedi sadržan je u članu 87. Poslovnika, čini mi se da to niko nije rekao. Ovde kaže - na sednicama Narodne skupštine, pored narodnih poslanika, učestvuju članovi Vlade, ovlašćeni predstavnici drugih predlagača zakona i sekretar Republičkog sekretarijata za zakonodavstvo. Gospodine Balinovac, vi niste republički sekretar za zakonodavstvo. Vas su sada drugačije krstili, vi ste sada neki direktor i trebalo je baš na toj funkciji da podučite i sekretara Narodne skupštine da uskladi Poslovnik sa Zakonom o Vladi i sa ostalim zakonima, da ne lutamo po Poslovniku, dakle, iz jednog formalnog razloga vi ne možete da sedite tu. Ali sam se, zapravo, javila zbog nečeg drugog. Narodni poslanik Milena Stanković malopre je prekršila član 104. Poslovnika, to joj je dozvolio gospodin Albijanić, to njemu na dušu, i zato će narodni poslanici u danu za glasanje da se izjasne o toj povredi, jer neću biti zadovoljna onim što vi niste u stanju da mi objasnite, gospodine Albijaniću. Gospođa Milena Stanković je prekršila i članove 18. i 19. Ustava Republike Srbije. Nemam nameru da stajem na stranu Zorana Balinovca, niti bilo kog, svako je ovde sposoban sam da se brani, ali gospođo Stanković, ko ste vi da vi odavde možete da kažete ko može da uđe u ovu skupštinu i ko ne može? Ko ste vi da vi kažete da Zoran Balinovac ne može da uđe ili bilo ko? `Vaš žal za 6. oktobrom, gospođo Stanković, ostaće vaš večiti žal. Žao mi je, ali to nikad više nećete ispraviti. Propustili priliku možda jeste, ali to se ne ponovi. Znate, vi ste iz Kragujevca. Tamo ste na 60 biračkih mesta imali nula glasova. Ne znam, zaista, u čije ime vi možete da kažete bilo kome. Šta biste vi da je Zorana Balinovca na njegovom biračkom mestu, odnosno na izbornoj listi DSS da su ga izabrali građani, da li biste vi i tada rekli da ne može da uđe u ovaj parlament zato što je nekad zastupao Zakon o borbi protiv terorizma, i spominjete smrtnu kaznu. Kako možete da sedite u istoj poslaničkoj grupi sa gospodinom Batićem, koji se zalagao da se smrtna kazna uvede samo na 48 sati u vreme akcije ''Sablja'', samo da pobijete koga ste vi mislili da pobijete, što ste propustili 6. oktobra. Nećemo vam to dozvoliti, gospođo Stanković... (Predsedavajući: Vreme, gospođo Radeta.) Završavam. Inače, vreme ste već pomerili na 4 minuta i 60 sekundi u toku ovih prethodnih rasprava po Poslovniku, gospodine Albijaniću. Molim vas da sve narodne poslanike tretirate isto. To što nas ne volite, žao mi je, voli nas narod.
Po Poslovniku, narodni poslanik dr Vladan Batić. Za repliku se javila Milena Stanković, ali moramo po redosledu, Poslovnik ima prednost. Gospodin Batić ustupa. Zahvaljujem, gospodine Batiću. Reč ima Milena Stanković. (Zoran Krasić, sa mesta: Ja ne ustupam.)
Gospođo Radeta, ja sam narodna poslanica, molim vas, zapamtite to. Znači, kada o meni govorite, molim vas, ja sam narodna poslanica, a ostale dame mogu da se osećaju kao poslanici, nemam ništa protiv. Naime, gospodin Balinovac nije imao pravo da govori sa ove govornice u kontekstu u kome se on nama obratio, dakle, da kao izvestilac, ali ne kao neko ko će da izriče pedagoške mere narodnim poslanicima LDP. Što se tiče te informacije koju ste izneli, o tim rezultatima izbora, moram da vam napomenem da iza mene stoji 5.000 Kragujevčana. Politikom se bavim godinu dana i uspela sam da iza mene stoji 5.000 Kragujevčana. Zamislite, gospođo Radeta, kada budem imala godina koliko vi imate sada, zamislite koliko će to biti ljudi. Tada će LDP imati dva miliona glasača. Ali, u celoj ovoj priči nisu bitni radikali, nije bitna gospođa Radeta, ono što mene poražava na ovom mestu jesu naši prijatelji iz DS, koji sve ovo nemo posmatraju, a znam da među njima ima mnogo ljudi koji misle isto kao i mi i koje prisustvo gospodina Balinovca jako vređa. Hvala.
Po Poslovniku, narodni poslanik Zdravko Topalović, zatim po Poslovniku narodni poslanik Zoran Krasić, zatim Dragan Vujadinović, zatim Čedomir Jovanović, pa dr Vladan Batić.
Dame i gospodo, dok danas predsedavajući ove skupštine krši i zakon, i Ustav i Poslovnik, pozivam se na član 225. i 226. Poslovnika, u toku je priprema za još jednu veliku pljačku građana Srbije. Naime, veći deo zaposlenih Državne lutrije Srbije je dao obaveštenje da je za danas zakazana prodaja poslovne zgrade Državne lutrije Srbije u Uskočkoj 4-6 jednom od istaknutih članova G 17 plus iz Velike Plane. Radi se o zgradi, da napomenem, Srbije Lotoa, bivše Lutrije Srbije, Beo-lotoa, bivša Lutrija Beograd i Državne lutrije Srbije. Naime, nešto slično već se desilo sa poslovnom zgradom u ulici Svetozara Markovića 40, kada su u toj prodaji učestvovali kadrovi iz Otpora, G17 i tzv. demokratskog bloka, gospodin Bojan Krišto, gospodin Franc Žerjal... (Predsedavajući: Izvinite, koji član Poslovnika?) Član 225. i 226. (Predsedavajući: Kakve ovo veze ima sa tim članovima?) Ima, tražim obaveštenje od nadležnih organa. Naime, ta poslovna zgrada u ulici Svetozara Markovića 40, umesto novac od prodaje, 75% da bude uplaćeno u budžet Republike Srbije, a 25% kao društveni kapital na račun Beo-lotoa, uplaćen je u celom iznosu na račun Državne lutrije Srbije. Za zgradu nije data saglasnost Agencije za imovinu Republike Srbije, a o kakvim se ljudima ovde pominjanog Otpora i iz demokratskog bloka, radi, govori i kraća radna biografija gospodina Bojana Krišta, generalnog direktora Državne lutrije Srbije od 23.09.2004. godine, gde postaje direktor bez ijednog dana radnog staža. To je isti gospodin koji koristi isključivo avio-taksi ''Pinka'' za destinacije London, Dubrovnik, Dubai, bez tendera nabavlja 5 hiljada mašina za uplatu lotoa, a zamislite instant srećke ''Ogrebi i blago tebi'' štampa u Hrvatskoj. Listići za loto se štampaju u Krnjači, u firmi sestre bivšeg predsednika parlamenta Predraga Markovića iz G 17 plus, koji su pri tom jako lošeg kvaliteta, a referenca dotičnog preduzeća, sestre gospodina Markovića, jeste što štampa sav propagandni materijal za G17 plus. Gospodin Franc Žerjal do aprila je direktor Beo-lotoa, proglašava se tehnološkim viškom i isplaćuje mu se otpremnina od 525 evra po godini radnog staža, a kupuje službenu ''Oktaviju'', 2004. godište, za 2000 evra bez oglašavanja. Sada radi za Lutriju po ugovoru o delu, zadužen je za primopredaju objekata, ... (Predsedavajući: Vreme.) ... a mesečna apanaža je 650 evra. Završavam. Pri tom nepotizam, gospodin Krišto zapošljava užu i širu rodbinu, počev od rođene sestre Tamare, njegov čovek od poverenja, šef voznog parka i magacina je inače autolimar, supruga mu je šef računovodstva u Državnoj lutriji Srbiji, sinovi mu rade preko omladinske zadruge i jedini on ima ključ od trezora, umesto komisije od tri člana. U svim mahinacijama je zapažen još jedan otporaš, gospodin Miloš Hristodulo. Taj gospodin, iako nema diplomu fakulteta, vrlo vešto obavlja prljave poslove Bojana Krišta... (Predsedavajući: Gospodine Topaloviću, vreme ste prekoračili.) ... i Franca Žerjala, jer poseduje diplomu školovanog otporaša. Razumite zabrinutost zaposlenih u Državnoj lutriji. Možda ćemo ovim uspeti bar na kratko da sprečimo krađu i prodaju državne imovine.
Po Poslovniku, narodni poslanik Zoran Krasić, zatim narodni poslanik Čedomir Jovanović.
Gospodine Albijaniću, vi sistematski kršite Poslovnik, naročito član 104. Poslovnika, koji na jedan opšti način propisuje da morate da vodite brigu o dostojanstvu Narodne skupštine, kako ona ne bi izgledala na cirkus, kako su to neki, koji su skoro ušli u Narodnu skupštinu, ovde ispred vrata jednom novinaru dali izjavu otprilike - kao, cirkuzanti su u Narodnoj skupštini. Sada da to objasnim, to će najbolje građani Republike Srbije da shvate. O čemu se ovde radi? Vlada Republike Srbije je rđava vlada, loša vlada. Ona je sklopljena od nostalgičara Dosmanlijskog režima, koji smatraju da je ovo poslednji trenutak kada mogu da zgrabe što više i naravno napravili su neku parlamentarnu većinu ovde. Ovde se nalaze neki ni krivi ni dužni poslanici vladajućih stranaka, sede uporno i slušaju, ovo se njih ne tiče, ali pri tom moram da kažem da se ovo ne tiče ni ministara ni Vlade. Oni drpaju i prekovremeno. Apsolutno su potčinili Narodnu skupštinu, oni su ubacili ovu temu da se zabavljamo ovde. Naravno, mi radikali nećemo da se zabavljamo ovom temom. Ova tema je ubačena da bi se zadovoljila javnost, da bi sutra osvanule neke novine, sa nekim napisima, opet javašluk u Skupštini. Zbog čega? Zbog elementarnog nepoštovanja ove vlade prema, pre svega, Ustavu, prema građanima i prema vitalnim interesima i najvažnijim pitanjima koja tište ovaj narod. To je neprihvatljivo i pri tom to ima neke otežavajuće okolnosti, jer se u Vladi pretežno nalaze ljudi čija je hipofiza stala negde, mentalni razvoj je završen sa 5. oktobrom i oni sada nama stalno nameću nešto šta je bilo pre 5. oktobra. Ovih sedam godina ne postoje, jer smatraju da je to period tranzicije, a onda nam ovde na delu demonstriraju, izađe jedna opoziciona stranka pa kaže, kako naši prijatelji iz Demokratske stranke, oni su prosto iznenađeni. Oni isti, da bi se napravila jedna medijska manipulacija, sada će biti malo više demokrata, a sutra će biti malo više onih, ali to kvazidemokratski blok treba da ostane na okupu. Zašto? Da se drpi ovo što je još preostalo da se drpa. Neko je ubacio namerno temu gospodina Balinovca, potpuno nebitnu temu za današnju raspravu, ako uzmemo 10 sati, kada smo počeli sa ovom sednicom, ali to treba da zadovolji građane, treba da se ogadi građanima Narodna skupština, treba novinari da napišu svoje retrovizore i svoje poligrafe, da se zabavi javnost po sistemu ono - držte lopova, a da neko ovamo završava neki posao. Za sve u državi je kriva Narodna skupština, Vlada taman posla. Kao što ste imali prilike iz nekoliko citata nečega šta je bilo pre nekoliko dana, mogli ste da primetite nema više onih demokratskih parola, nema one opstrukcije svojevrsne - zašto se ne nalazi na dnevnom redu nešto što je važno za državu. Bilo je važno dok se nisu dočepali fotelja. Dočepali se fotelja, nema ih. Budite uvereni, kako koji dan bude radila Skupština, ovo ovde će biti prazno. Nema predstavnika Vlade. Zašto? Imaju 126, imaju još i rezervnih. Zašto? Zato što je to sve na nivou razmišljanja koje se završava sa 5. oktobrom. Dalje ne postoji. Nastupa težak mrak. Znači, građani ako vam se ne sviđa ova rasprava, znajte da su poslanici naterani da raspravljaju o tome, jer demokrate žele demokratiju da plaše sa liberalima. DSS-ovci ćute, oni ne mogu nikako da se snađu. Znači, jedno zamagljivanje. A onda ovo što je gospodin Zdravko pročitao, čitaćemo mi danima to šta se u međuvremenu dešava; i naftna industrija, i ove mafije i ovo sve što se završava. Ne znam da li neko u toj vladi s nekim razgovara, očigledno da niko ni s kim ne razgovara. Onda dođemo ovde u situaciju da nam izađe demokrata i demantuje sam sebe. Vi ako imate nameru da se prskate sa nečim, idite van Skupštine, potpisao čovek da Balinovac bude predstavnik Vlade i onda kaže imam nešto protiv tog čoveka. Ako vi imate protiv tog čoveka nešto, izađite u hodnik pa raspravite.
Gospodine Krasiću, isteklo vam je vreme.
Vi ste ista koalicija, vi ste ista ekipa i vi nastupate zajedno, nemojte vi sada u okviru vlasti da pravite neku opoziciju. Za to je zadužen Mlađan Dinkić, kada dođe naravno odgovarajući trenutak. I treba građani da shvate, ovaj demokratski blok je ovako malo po malo da se napravi nešto je samo zbog toga da se ne ide u zatvor. Da Mlađan nije prošao 3% on bi odavno bio u zatvoru. To je valjda svima jasno. Da ne podsećam na one koji kažu, mogu malo da kraduckaju, ali ne mnogo. E, takva je naša vlada. Ovo je rđava vlada, ovo je vlada koja predstavlja sramotu građana Republike Srbije. To dokazuju svakog dana.
Po Poslovniku, narodni poslanik Čedomir Jovanović.
Gospodine potpredsedniče, poštovano predsedništvo, dame i gospodo narodni poslanici, član 104. st. 1, 2. i 3. Gospodine Albijaniću, mi smo glasali za vas poštujući pravila normalnog političkog života u Skupštini Srbije. Glasali smo za vas uprkos tome što se ne slažemo sa politikom vaše stranke i to glasanje vas obavezuje da prema nama imate identičan odnos kao i prema predstavnicima vladajuće koalicije. Četiri sata pokušavamo da vam objasnimo da ste dužni da prekinete sednicu i zakažete konsultacije predsednika poslaničkih grupa. Četiri sata vi ignorišete obavezu koja prati vašu funkciju. Ako su vas silom kandidovali za mesto potpredsednika Skupštine i vi silom obavljate tu funkciju, upoznajte nas sa tim. U suprotnom, počnite da se ponašate u skladu sa obavezama koje prate funkciju na kojoj se vi nalazite. Ponavljamo vam da je za našu poslaničku grupu neprihvatljivo da učestvuje u diskusiji o Predlogu zakona o izmenama Zakona o Vladi sa gospodinom Zoranom Balinovcem, svojevremenim pomoćnikom i zamenikom ministra pravde u vladi Mirka Marjanovića. Toliko puta smo vam rekli zašto je to za nas neprihvatljivo i spremni smo da do kraja današnjeg rada, dakle naredna četiri sata mi vama stalno predstavljamo nove argumente koji opravdavaju ovakav naš odnos prema Vladi i njenom predstavniku. Prvi jun 2000. godine, Republički javni tužilac Dragiša Krsmanović, dekan Pravnog fakulteta u Beogradu Oliver Antić, zamenik ministra pravde Srbije, gospodin Zoran Balinovac. Neću ništa govoriti o ideji gospodina Balinovca da se u Srbiji uvede smrtna kazna i da se na takav način štiti poredak koji je on svojim odnosom prema zakonu kompromitovao do te mere da danas ne može da bude naš legitimni sagovornik. Ali ću vam reći da mi, kao poslanici LDP, želimo da raspravljamo o Zakonu o Vladi ali u atmosferi u kojoj će ovde sedeti autentični predstavnici Vlade, jer mi ne smatramo, uprkos svemu, da je gospodin Balinovac predstavnik Demokratske stranke. Pošto ga vi toliko štitite, očigledno da je uloga novog JUL-a, koju je G17 sebi obezbedio poslednjih nekoliko godina, toliko vam je prirasla da ste vi počeli da se ponašate kao da je on član vaše stranke. Ovde sedi poslanik iz Demokratske stranke, gospodin Bađević iz Zaječara. Ja sam 2000. godine dolazio u Zaječar, gde smo zajedno protestovali ispred stanice policije zbog toga što su članovi DS uhapšeni i pretučeni u stanici policije zato što su lepili plakate. Ovde sedi zamenik ministra pravde iz tog vremena koji je to okarakterisao kao akt državnog terorizma. Nema rasprave o Zakonu o Vladi dok se ne pojavi pristojni predstavnik te Vlade. Gospodine Balinovac, da ništa od onoga što mi o vama mislimo nije tačno, vi ste ovaj parlament prevarili, slagali, obmanuli. Obratili ste nam se suprotno pravilima parlamentarnog života, iako za to nemate pravo. Rekli ste da ništa što smo rekli nije tačno. Imamo kilograme vaših izjava. Da li treba da vas podsetim da ste bili član Kriznog štaba za primenu Zakona o informisanju, da ste se sretali sa ljudima i izdavali direktive, koliko kazna treba da bude, koliko sudija za prekršaje mora da naplati nešto, u kom roku to treba da uradi, na koje prijave ne sme da reaguje, pošto smo mi podnosili prijave protiv ''Politike'', RTS-a. Gospodin Vučić mi klima glavom. Toliko puta sam govorio o SRS, ali su za njih glasali građani. Mi se sa njima ne slažemo, ali su oni legitimni predstavnici svojih birača. Koga vi predstavljate ovde, da bi mi na vas pristali? Vladu Republike Srbije? Ne predstavljate Vladu Republike Srbije, vi predstavljate Vojislava Koštunicu, predsednika Vlade, koji zloupotrebljavajući svoju poziciju, ucenama, kako jedino to može da radi, praktično vama obezbeđuje poziciju sa koje vi danas nastupate. Mi se sa tim ne slažemo, sklonite se iz ove sale ukoliko želite da pomognete Vladi da počne da radi svoj posao. Ako nastavite da sedite tu, dokazaćete da vam ništa ne znači to što mi radimo. Vi ćete samo potvrditi sve ono, još u drastičnijoj meri o kojoj smo mi do sada govorili, da ste bezobzirni i da ne postoji viši interes, osim vašeg ličnog, koji ovog trenutka vama ne dopušta da odstupite, jer vaše povlačenje predstavlja potvrdu svih onih navoda o kojima mi govorimo i koje pominjemo u prethodna četiri sata. Ako se sklonite odavde, odmah ćemo vam reći, tražićemo da vas Vlada smeni, a ako se ne sklonite, neće ni početi rasprava o Zakonu o Vladi.
Po Poslovniku, dr Vladan Batić.
Dame i gospodo narodni poslanici, mislim da ova rasprava sve više gubi svaki smisao. Apelujem, pre svega, na poslaničku grupu DS i ovlašćenog predlagača da prekrati dalje zlostavljanje i narodnih poslanika i građana Srbije, utoliko pre što smo mi u seriji razgovora sa našim kolegama i prijateljima iz DS stekli nedvosmislen zaključak, da i oni misle da je ovo uvreda narodnog parlamenta, da se i oni osećaju nelagodno, da je njima neprijatno, da na neki način iz obaveze lojalnosti prema sopstvenoj stranci ipak sede tu, jedan broj njih neće da glasa i mislim da je jednostavno to sve obesmišljeno. Što se gospodina Balinovca tiče, mislim da bi najbolje bilo da vi sami prekratite ovo mučenje i građana Srbije, i narodnih poslanika, i sopstveno mučenje. "To svirepo delo sproveli su Zoran Balinovac, tadašnji JUL-ov zamenik ministra pravde, Balša Govedarica, predsednik Vrhovnog suda i najsramnija ličnost u istoriji privrednih sudova, Čedomir Prostran. To je dokaz da se nad mojom ličnošću sprovodi genocid, baš onako kako mi je govorio Zoran Balinovac 9. 10. 2000. godine, iznuđujući moju ostavku, koju uprkos svemu nisam dala. Pretio mi je montiranim krivičnim postupkom preko nameštaljki, falsifikovanjem mog rukopisa. I eto, rečeno - ispunjeno, što je nezabeleženo u sudskoj praksi. On je od JUL-a pobegao kod Koštunice i učvrstio moje neprijateljstvo sa istim, zbog mog konstantnog prozivanja da je nezakonito izabran za predsednika SRJ. Do sada sam mislila da sam prognana samo od pravosudne hobotnice, ali sada provereno znam da je u pitanju i politička logistika koju Balinovac, kao visokopozicioniran u DSS-u, obezbeđuje preko Koštunice". Zamislite da je čak i Milena Arežina, bivši predsednik Trgovinskog ili Privrednog suda, tako govorila o Zoranu Balinovcu, koja je bila njegov dugogodišnji saradnik, pošto je on bio pomoćnik i zamenik ministra pravde, a ona na jednoj od najznačajnijih pravosudnih funkcija u Srbiji. Gospodine Balinovac, ne bi valjalo ako budemo čitali dalje. Moj apel je, evo ako hoćete iz humanih pobuda, da vi sami dignete ruke od ovog daljeg zlostavljanja i terorisanja narodnih poslanika, kada vam već nije prošao zakon o terorizmu, nemojte terorisati ove ljude koji imaju preča posla od vas.
Po Poslovniku, Nebojša Ranđelović, a zatim Aleksandar Vučić.
Poštovani gospodine potpredsedniče, poštovano predsedništvo, dame i gospodo narodni poslanici, javio sam se po Poslovniku, jer želim da apelujem na vas, gospodine predsedavajući, da sprečite dalje kršenje Poslovnika i da ga i vi sami ne kršite. Ceo dan danas prisustvujemo kršenju Poslovnika, metar i 30 minuta ne bi bilo dovoljno da navedem sve članove koji su prekršeni, zato ću se samo zadržati na članu 104. i na članu 100. Vi, gospodine predsedavajući, najpre dozvoljavate, tiče se člana 104, da poslanike LDP gospodin Balinovac javno vređa, na to ne reagujete, a zatim i sami kršite član 100. Stav 2. člana 100. kaže - narodni poslanik je dužan da navede koja je odredba Poslovnika po njegovom mišljenju povređena, da je citira i obrazloži u čemu se sastoji povreda. Svi poslanici LDP su se držali člana 100. stav 2, dakle, naveli su koje su odredbe Poslovnika prekršene, citirali ih i obrazložili. Stav 3. kaže - predsednik Narodne skupštine je dužan da nakon toga da objašnjenje. Nijedanput nam, gospodine predsedavajući, niste dali objašnjenje, a na drugoj strani ste dozvolili flagrantno vređanje naše časti. I na kraju, gospodine predsedavajući, zamolio bih da još jednom razmotrite jedan, i pravno i politički celishodan, predlog LDP i prekite ovu agoniju koja se tiče jednog pojedinca.
Po Poslovniku narodni poslanik Aleksandar Vučić, zatim Snežana Stojanović-Plavšić.
Dame i gospodo narodni poslanici, da građani Srbije ne bi mislili da smo zaista zaludni, iako je svaka vrsta izlaska za govornicu ili onoga što nekome liči na opstrukciju legitiman i legalan vid parlamentarne borbe, dobro bi bilo da ljudi znaju da imamo mnogo pametnija posla, a ta pametnija posla danas ne radimo, upravo zahvaljujući skupštinskoj većini. Naime, zbog poslanika koji rade, ceo dan su u sali, samo ću navesti koje su poslednje vesti, a onda ću objasniti i obrazložiti sve oko Poslovnika i oko onoga o čemu je još jutros govorio gospodin Tomislav Nikolić, šta je moralo da se nađe na dnevnom redu danas u skladu sa Ustavom i Zakonom za sprovođenje Ustava Republike Srbije, a šta nikako nije smelo. Naime, danas je Marti Ahtisari izjavio da Kosovo mora da dobije nezavisnost na ovaj ili na onaj način. Danas, dok mi ne raspravljamo o Kosovu i Metohiji, zahvaljujući većini u Skupštini Srbije, Majkl Polt, ambasador SAD, danas u 11,40 časova saopštio je da očekuje da do kraja juna Kosovo i Metohija, odnosno Kosovo dobije nezavisnost, a svakako pre nego što on napusti mesto ambasadora u Srbiji, to znači do početka avgusta. Takođe, imate danas inicijativu Ban Ki Muna, koji odmah traži da se krene na usvajanje rezolucije u Savetu bezbednosti UN i imate danas izjavu Vetona Suroija, preko raznih nevladinih organizacija u Čaglavici, sa organizovanog skupa, na kojem je rekao da se već sutra rezolucija nalazi u UN, rezolucija EU i SAD, protiv Srbije i protiv Kosova i Metohije. O čemu mi danas razgovaramo? O Balinovcu? O čemu? O čemu biste vi da mi danas razgovaramo? O čemu bi to skupštinska većina da razgovara, a neće da razgovara. Naveo sam samo četiri izjave. Hoćete da vam navedem petu, Prodijevu, posle susreta i velike diplomatske ofanzive sa Borisom Tadićem? Romano Prodi kaže - da, Italija i ja kao njen premijer smo za nezavisno Kosovo. U Srbiji svi ćute. Glavna vest - možda ćemo da nastavimo pregovore ako Karla del Ponte bude zadovoljna, ako se ne znam šta desi, ako, kako piše "Pravda", Svilanović bude direktor BIA ili ne znam šta. Je l' to smisao? O čemu mi ovde ljudi razgovaramo? Država nam gori, država nam nestaje pred našim očima, a mi o tome: ovakav je ili onakav. Stvarno ne znam, ali sam siguran da nijednu lepu reč ne mogu da kažem o Balinovcu, ne zbog toga što nije dobar pravni tehničar ili ne znam šta. Ne, nego zbog njegovih ideoloških uverenja, iz JUL-a u DSS ili ne znam šta, ali sasvim sigurno da nije lošiji i gori od Božidara Đelića, ili od Mlađana Dinkića ili od ne znam koga. Od njih ne može čovek da bude gori. Ali, nama država gori. Nama otimaju Kosovo i Metohiju sa deset izjava, mi se zavitlavamo, ne znam šta radimo danas, zato što vlast u Narodnoj skupštini, zato što većina u Narodnoj skupštini neće da poštuje Ustav, Ustavni zakon i norme koje smo svi zajedno donosili ili koje je sama donosila. Onda, naravno, izazovete opoziciju i ajde šta se danas zbiva. Svaki put odgovornost za sve što se događa u Narodnoj skupštini nosi većina; svojom taktičnošću, svojim dobrim odnosom ili lošim odnosom pokazuje smer manjini kako da se ponaša. Kada smo imali jednog predsednika Skupštine, koji se time mnogo hvali, svega ima a pameti nema, imali ste izbacivane narodne poslanike, kako hoćete i gde hoćete, na način na koji hoćete.
Gospodine Vučiću, molim vas da poštujete vreme.
Mislio sam da hoćete da čujete nešto pametno. Čuo sam da ste sinoć svakojake gluposti izgovarali o sedam dana nesreće, tuge ili ne znam čega, mi dočekasmo, gospodine Albijaniću, i preživesmo sedam godina čemera, jada, pljačke, koju ste zajedno sa svim ostalima iz DOS-a priredili građanima Srbije. Da još jednom obavestim poslanike koji ne znaju, da ne koriste sintagmu državni terorizam. Da li sam u pravu, gospodine Balinovac? To je državni teror. Državniterorizam, u tom delu subjekt je država, a ne pojedini državni službenici, ali protiv druge države, a ne unutar sopstvene države. Dakle, da se te stvari ne mešaju, pošto ljudima koji znaju nešto o pravu prilično smešno zvuči kada se takve stvari izgovaraju na netačan i neozbiljan način. Da završim, mi danas imamo pet najvažnijih izjava koje su direktno protiv Srbije, pet ljudi koji na ovaj ili onaj način odlučuju o budućnosti Srbije, i danas imate samo jednu izjavu Rjapkova i jednu Paltavćenka, koji kaže da su protiv nezavisnosti Kosova i Metohije. Obe izjave dolaze iz Rusije. Za nas je ključno pitanje koje postavljamo danas svima ponovo, kako ćete kada jedna noga krene tobož u Evropsku uniju, a oni nam otimaju Srbiju, razaraju Srbiju, otimaju Kosovo i Metohiju, i kada druga noga krene prema Rusiji, a ona nam čuva Kosovo i Metohiju i čuva Srbiju koliko god može, šta ćemo tada da radimo? Šta je vaš odgovor na to? Šta je politika Vlade Srbije? Vratite se na poštovanje Ustava, na poštovanje zakona, gospodine predsedavajući, vi, vladajuća većina. Srbiji od ovoga neće biti bolje što ćemo do šest sati da gubimo vreme nagluposti. Dajte da rešavamo ozbiljne stvari, ozbiljnim temama da se bavimo, a sasvim sam siguran da nam građani neće oprostiti to što smo neozbiljni, to što ne vodimo računa o Kosovu i Metohiji, to što ne vodimo računa o njihovom boljem životu, dok vaši istovremeno gledaju samo gde će koju novu firmu da opljačkaju. Vidim već se svađaju da li prvo NIS iliEPS. Hvala vam još jednom što ste me istrpeli, gospodine Albijaniću, dobro bi bilo da nešto od ovoga ponavljate u svojim....
Reč ima narodni poslanik Snežana Stojanović-Plavšić, a zatim Zoran Šami, po Poslovniku.
Poštovane dame i gospodo, poslanička grupa G17 plus, kao i u prethodnom sazivu, i u ovom će se ponašati konstruktivno i zaista sa jednom jedinom željom, da ovaj parlament radi u korist građana Srbije. Naš posao ovde je donošenje zakona i zaista moram da vas podsetim da smo se u kampanji svi zaklinjali pred građanima Srbije da ona mora da ide brže napred, da nema vremena za čekanje, da od nas zavisi koliko će ona brzo ići napred. Želim da vas podsetim na sva ta naša obećanja. Pored mnogih vesti koje smo danas čuli, želim da kažem da je Srbija danas dobila još jednu dobru vest. Naime, čuli ste najverovatnije o najavi da će gospodin Oli Ren predložiti nastavak pregovora o stabilizaciji i pridruživanju Evropskoj uniji. Dakle, obraćam se onima kojima je stalo do toga, do evropskog puta Srbije, da nas na tom putu čega zaista mnogo zakona i zaista mnogo konstruktivnih rasprava oko toga kojim putem želimo da idemo. Ne smatram da su današnje rasprave manje važne, ali želim da kažem da se poslanička grupa G17 plus zaista ozbiljno uzdržava od ulaženja u ovakvu vrstu rasprava, sa nadom da ćemo početi ozbiljno da radimo na onome što jeste naš posao. To, međutim, dame i gospodo, ne znači da ćemo zaista tolerisati svako usputno prozivanje stranke G17 plus, sa svakojakim idejama, koje ikome ovde mogu da padnu na pamet. Znači, naravno da ćemo uz svu svoju toleranciju na tako nešto odgovarati i molim da se okanete takvih prozivanja G17 plus, bez ikakvih argumenata i bez ikakvih dokaza. Pozivam sve poslanike koji imaju bilo kakve podatke o proneverama ili bilo kakvim nelegalnim aktivnostima naših članova da ih apsolutno prijave tužilaštvu, pravosudnim organima i policiji. Kada se, dame i gospodo, budemo sreli na sudu, kao što smo se sretali, onda vas upozoravam da ne izbegavate ročišta, da se ne pozivate na imunitet i da se ne zaklanjate iza svojih navodno političkih stavova kada iznosite najteže uvrede na račun članova G17 plus. Svi koji treba da se nađu u zatvoru, neka se nađu u zatvoru, svi koji treba da plate svoje sudske kazne i presude, neka ih plate, i onda ćemo imati pravnu državu za koju se svi zalažemo. Do tada vas zaista ozbiljno pozivam da se vratimo našim današnjim temama.
Reč ima narodni poslanik prof. dr Zoran Šami, a zatim narodni poslanik Ivica Dačić.
Izgovorio sam čarobnu reč Poslovnik i sada, prema onome kako traje rasprava poslednja četiri sata, verovatno bih mogao da pričam o svemu i svačemu, pa tako jedno 17 puta. Međutim, stvarno sam se javio po Poslovniku, u vezi sa članovima 100. i 103. U članu 103. u stavu 1. piše: "Govornik može da govori samo o pitanju koje je na dnevnom redu". Podsećam da je na dnevnom redu i da raspravljamo o Predlogu zakona o izmenama i dopunama Zakona o Vladi, koji je podnela Vlada itd. Drugo, u članu 100. piše u stavu 2, govori se o javljanju za Poslovnik - narodni poslanik je dužan da navede koja je odredba Poslovnika po njegovom mišljenju povređena, da je citira i obrazloži itd. i sva prava u vezi sa tim. Gospodine predsedavajući, moram i vama, a i predsedniku Skupštine, da zamerim da poslednjih četiri i po sata kršite Poslovnik u vezi ova dva člana. Da li hoćete da kažete nešto? Molim vas, tema današnjeg sastanka nije gospodin Zoran Balinovac. Tema današnjih povreda Poslovnika takođe nije gospodin Zoran Balinovac, jer se nigde njegovo ime ne pominje u Poslovniku. Uvažavam predloge drugih stranaka, koje su sa pravom konstatovale da nas čeka mnogo važnog posla. S jedne strane, rasprava o nesretnom pitanju Kosova i Metohije, s druge strane, razumni predlozi da se što pre okonča izbor i guvernera, i ombudsmana i formiranje svega onoga što smo dužni po Zakonu o sprovođenju Ustava da uradimo. Ako ćemo svesno, a to radite svesno, nemojte da se lažemo, da četiri sata i 15 minuta raspravljamo, dozvolite mi moju procenu, ni o čemu, bar ni o čemu važnom, onda ćemo verovatno do nove godine i obaviti neke važne državne poslove. Dozvolite mi da stvarno apelujem na sve poslaničke grupe da počnemo raspravu o tačkama koje su na dnevnom redu. One su, takođe, neophodne da se donesu da ne gubimo vreme, jer ćemo onda i sve ostale poslove stići da obavimo na vreme. Predsedavajućeg molim da pod firmom rasprave o Poslovniku ne dopušta rasprave o svemu ostalom, a najmanje o Poslovniku. Zahvaljujem.
Hvala, po Poslovniku narodni poslanik Ivica Dačić, Tomislav Nikolić, pa Ivan Andrić, pa Maraš Slobodan. Izvolite.
Dame i gospodo narodni poslanici, gospodine potpredsedniče Albijaniću, naravno da mislim da ovde više niko ne zna ko koga brani, i ko koga napada i ko je na čijoj strani. Ljudi iz Vlade kritikuju čoveka koji izveštava i podnosi određeni dokument u ime Vlade. Mi iz opozicije, dođe nam da ga branimo, pa se setimo da više nije naš, pa ne znam, ne možemo da ga branimo baš. Ipak je bolji nego ovi što nikada nisu bili naši. Sledeći put, čekamo samo da dolaze neki zakonski projekti, pa pisaćemo epopeje, odiseje o tim ljudima koji su bili na osnivačkom kongresu SPS, a sada su ministri u ovoj demokratskoj vladi. Znam da ste vi imali probleme sa kadrovima. Mogli ste da nam se obratite, dali bismo vam mi i bolje, ali pošto ste sami uzeli, ja nemam ništa protiv. Samo nemojte sutra, molim vas, gledam u oči vas iz DS, a ne znam koga da gledam pošto nema nikog ovde, ne, iz Demokratske, a vi ste iz DSS, a sada ću i vas da pogledam u oči. Znači, a tu su i iz Nove Srbije, G17 PLUS je tu i njih je uvek lepo gledati, a naročito taj ženski deo poslaničkog kluba. U svakom slučaju, samo vas upozoravam, nemojte sutra da govorite više o lustraciji. Koga ćete vi da lustrirate? Ma, koga? Morali biste pola vlade da lustrirate i da kastrirate. U svakom slučaju, možda i ne mora, u pravu ste. U svakom slučaju, nemojte više da delite Srbiju na blokove kada ste vi sami u svojim redovima sve to pomešali... (Predsedavajući: Gospodine Dačiću, morate voditi računa o terminima koje upotrebljavate.) Naravno, ali moje vreme, koliko još imam vremena? (Predsedavajući: I uvredama, molim vas.) Koliko još imam vremena? Imam još vremena, imam bar još 30 sekundi, a mogu svašta da kažem za 30 sekundi. (Predsedavajući: Nisam vas opomenuo za vreme, nego za rečnik.) A, za rečnik? Znate šta, gospodine Albijaniću, vi kada se god spomene neki vaš, vi se setite reči. Kada govorite o političkim protivnicima, onda budite zaista pravi političar, obraćam se svima. Svakoga boli njegova muka i tuga, ali nemojte, kada spominjete jednog mrtvog čoveka, pa likujete nad tim što je on mrtav, iživljavate se nad njegovim grobom i mašete glogovim kocem i mislite da je to element demokratije za koji ste se borili, a kada se spomene neki drugi koji je mrtav, vi onda na svaku reč kritike govorite o rečniku. Budite korektni. Ostavite mrtve neka počivaju u miru, a dobro se pitajte da li je svako od vas, ijedan od vas dostojan da raspravlja o njima ovde. U svakom slučaju, javio sam se, između ostalog, i da kažem da je cilj svake vlasti da ima što manje rasprave u parlamentu, ali je cilj svake opozicije da ima što više rasprave u parlamentu. Vi ste bili do juče opozicija. Opet ćete uskoro. U svakom slučaju, mi smo se malo uželeli opozicione uloge. Nismo imali koga da kritikujemo ove tri godine i nemojte nam uskraćivati to zadovoljstvo. U svakom slučaju, nemojte ni pomišljati na to da ćete skraćivati raspravu. Ovo je mesto gde Srbija treba da vidi one za koje je glasala. Pozivam svakog poslanika da izađe za govornicu, da iskaže svoj program, pa ne služite vi ovde, kolege poslanici, da aplaudirate šefovima poslaničkih klubova i da glasate po naredbi - zeleno, crveno ili žuto. Verujem u Boga, evo gospodin Batić izlazi, ali danas se desilo i jedno čudo, i da se prekrstim, gospodin Batić je danas citirao Milenu Arežinu, sve je moguće danas u Srbiji, više se ne zna ko koga podržava i ko koga napada ovde. Hvala.
Po Poslovniku, narodni poslanik Tomislav Nikolić, predsednik poslaničke grupe SRS, a zatim Ivan Andrić.
Dame i gospodo narodni poslanici, želeo bih da vam iznesem stav SRS. Mi jesmo opoziciona stranka i ne postoji opozicija u tom terminu, postoje opozicione stranke ili poslaničke grupe, svaka ima svoju ideologiju, svoje principe, svoje razloge. Zaista mislim da je nečovečanski obračunavati se sa jednim čovekom u ovoj skupštini, ma ko da je. Dočekajte Koštunicu ovde, dočekajte Tadića, kao izvore svih zala u Srbiji, imaćete i nas zajedno. A praviti ovoliki cirkus na ličnosti sekretara za zakonodavstvo, kome sam mnogo toga zamerao u prošlom mandatu, čiji zakoni nisu bili i stilski po volji poslaničke grupe SRS, ali on obavlja taj posao, on je činovnik Vlade, a istresati se na činovnika, to mi predstavlja neki znak slabosti. Najlakše je dočekati nekoga ko za platu radi, a dočekajte ove lopove što otimaju, pola Srbije su već pokrali, i ne smetaju vam, i mogu da se pojave gde god hoćete, i kada budu došli ovde na sednicu, nećete imati nijednu zamerku. Najopasnije od svega je što se vi obračunavate sa čovekom zato što je pripadao nekoj političkoj stranci. To govori o vama samima. Vi biste da vešate, vi biste da streljate, samo zato što je neko pripadao drugoj političkoj stranci. Taj manir ne mogu da prihvatim. Zbog toga neće na ovoj tački ili na ovom načinu diskusije biti u parlamentu opozicije i vlasti, nego će jedna poslanička grupa, opoziciona, zato što ne učestvuje u vlasti, a vladajuća je, jer vidim da glasa za mnoge zakone Vlade, ostati sama ovde da se bori sa tim svojim problemom. Taj problem da vam Balinovac personifikuje režim koji je pobeđen 2000. godine, a da ga je sada neko uzeo kao stručnog čoveka ponovo u neki novi režim, koji vi ne možete da prebolite, moraćete sami da bolujete, zato što u Srbiji ako biste izopštili sve ljude koji su bilo kada, bilo gde, bilo šta radili, vi novi, vi kadra uopšte nemate nizašta. Ne bi bilo čoveka da napiše predlog zakona. Ne bi bilo čoveka da vodi privredu. Recite mi, od svih vas sinova junačkih koga je ikada udarila fabrička kapija po zadnjici, što bi rekli radnici? Evo, bravo, tri ruke. Čestitam vam unapred. Ali, pogledajte ko vas vodi. Da li oni znaju šta je proizvodnja? Ovo veličanje Evropske unije od vas G 17-osavaca, kako bih vam rekao, vi sad hoćete da ubedite decu da jesu dobili batine, dobićemo mi još batina, rasplakaće nas mnogo, ali daće nam bombone da nas uteše i da prestanemo da plačemo. Ideolozi Evropske unije - dođite ovde da branite posle konačnog stava o sudbini Kosova i Metohije. Hoće li vam tad trebati Oli Ren da proširuje Evropsku uniju, sa Srbijom bez Kosova i Metohije? Mislite da ćete moći tako hrabro ovde sa ove govornice da kažete, šta vi to hoćete, evo, Oli Ren nudi nastavak pregovora. Što nudi nastavak pregovora? Da vi ne biste izašli iz Vlade? Da možda ne spasava Vladu na taj način? Kad bi on nudio pregovore da spase Kosovo i Metohiju, čestitao bih vam, ali on nudi pregovore da biste vi ostali u Vladi, da bi ostala Vlada. A Vlada će da traje još 15 ili 20 dana. Posle toga, i ako ostanete zajedno, to neće biti Vlada. To će biti jedan skup, jer Vladu odlikuje neki put, neki pravac, neki cilj, neka ideologija. Na sudbini Kosova i Metohije ova vlada se raspada. Sve ste jedni drugima oprostili, sastavili ste se, neka vam je sa srećom, neka nam je sa srećom. Ali, čeka nas onaj vitalni problem od koga bežite. Gde su sada priče o raspravi o Kosovu i Metohiji? Gde je sada ovde predstavnik DSS-a, DS-a, G 17 plus, gde ste bre, ljudi, da nam iznesete svoje stavove? Od koga ćemo mi da saznamo te stavove? Hajde još mesec dana da provedemo pričajući o Balinovcu, da se ne bismo dosetili da imamo i važnijih stvari. Mi smo se spremili da raspravljamo o zakonu, a ne o čoveku koji zakon ovde brani. Kada dođe Dinkić, kada dođe Đelić, onda smo spremni da raspravljamo i o tome koji zakon brani, jer to za nas teško može da se uvrsti pod pojam - čovek. Balinovac je mnogo više čovek od njih i zato i trpi ovoliku kritiku.
Po Poslovniku, narodni poslanik Ivan Andrić, zatim po Poslovniku narodni poslanik Maraš Slobodan. Posle replike.
Član 98. Gospodine Albijaniću, prethodnih 10 govornika je reklo da mi ovde raspravljamo već četiri ili pet sati ni o čemu. Slažem se sa većinom od njih. Postavljam vam sada pitanje, zbog čega i dalje preuzimate na sebe tu odgovornost i odbijate da primenite član 98. stav 3? Na taj smo stav podneli primedbu mislim u 2 sata, sada je pola četiri. Molim vas da taj stav primenite i time ovu agoniju okončate. Ponoviću još jednom, mi pozivamo se sada zakaže pauza, prekine sednica i održe konsultacije šefova poslaničkih grupa i zajedno sa svima da se onda nađe rešenje za izlazak iz ovoga.
Po Poslovniku, narodni poslanik Slobodan Maraš.
Gospodine potpredsedniče, poštovano predsedništvo, dame i gospodo, javljam se u vezi povrede člana 87. ovog poslovnika. Moram ga citirati: "Na sednicama Narodne skupštine, pored narodnih poslanika, učestvuju članovi Vlade, ovlašćeni predstavnici drugih predlagača zakona i sekretar Republičkog sekretarijata za zakonodavstvo, kao i druga lica koje predsednik Narodne skupštine pozove." Ukoliko smo svi dobili ovde u materijalima Narodne skupštine, potpredsednik Božidar Đelić, koji je potpredsednik Vlade, za predstavnika Vlade u Narodnoj skupštini određuje gospodina Balinovca, direktora Republičkog sekretarijata za zakonodavstvo. Molim vas, kao i prethodni govornik, da u skladu sa članom 98. stav 2. odredite pauzu u radu, da bi se izvršile potrebne konsultacije i da se napokon više gospodin Balinovac ovde ne predstavlja kao predstavnik Vlade zato što je i Vlada verovatno bila svesna, kao i vladajuća većina u ovoj skupštini, šta će njegovo pojavljivanje kao predlagača ovde izazvati. Gospođo Snežana Stojanović-Plavšić, vi ste se malopre nama obratili sa molbom da počnemo da radimo posao zbog koga smo ovde. Ceo dan danas i prethodnih dana vi i vaši koalicioni partneri iz ove skupštine, znači Demokratska stranka i Demokratska stranka Srbije, u velikoj većini niste prisutni u ovoj sali. Oko 1 čas, kada je gospodin Albijanić proglasio pauzu, odnosno dao pauzu, bilo vas je 30-ak. U pet do 2 je trebalo da bude početak, u 2 i 10 je bilo 30 ljudi u ovoj sali. I sada ste opet u velikoj manjini. Kada bi svi poslanici iz opozicije izvadili kartice, videli biste da vas nema više od 40 do 50. Nemojte onda nama govoriti da mi treba da vodimo računa o tome šta se radi u ovoj skupštini, nego vi poštujte ovu skupštinu i građane i budite prisutni dok se raspravlja o veoma bitnim stvarima. Hvala.
Gospodine Maraš, na osnovu izmena i dopuna Poslovnika Narodne skupštine, izmenjen je član 87. i u njegovom članu umesto reči "sekretar" imamo sada reč "direktor". Molim Zakonodavni odbor i predsednika Zakonodavnog odbora da ga zakaže i, u skladu sa potrebama rada Skupštine, dostavi Skupštini i narodnim poslanicima prečišćen tekst Poslovnika. Sada imamo po Poslovniku Nataša Jovanović, zatim Čedomir Jovanović. Gospodine Batiću, replika je u pitanju i kod vas i kod gospodina Todorovića i to čeka dok se ne iscrpe poslovnici.
Gospodine predsedavajući, dame i gospodo narodni poslanici, javljam se po članu 1. Poslovnika, koji reguliše prava i obaveze narodnih poslanika. Iskoristiću svoje pravo da pozovem građane Kragujevca da sutra, 31. maja, u 19 sati, dođu u Gradsku dvoranu "Šumadija" u Kragujevcu, na promociju nove knjige prof. dr Vojislava Šešelja "Rimokatolički zlikovački projekat veštačke hrvatske nacije". Ta knjiga, koja je naučno delo koje je profesor Šešelj napisao za protekle četiri godine u tamnici Haškog kazamata, mnogima od vas koji ne brinete puno za sudbinu države i srpskog naroda će da objasni gde se mi danas nalazimo i da vam da jasnu poruku za budućnost, kako treba da brinete o otadžbini i o svom narodu. Ujedno želim da iskoristim priliku da svoje cenjene sugrađane obradujem činjenicom da će glavni govornik na promociji knjige profesora Šešelja biti zamenik predsednika Srpske radikalne stranke, danas najugledniji političar kod nas u otadžbini, gospodin Tomislav Nikolić, kao i članovi tima za odbranu, ugledni naučnici i profesori, koji će govoriti o projektu Rimokatoličke crkve za uništenje srpskog naroda unazad vekovima. Hvala.
Pre nego što nastavimo javljanja, molim vas, na osnovu Poslovnika Narodne skupštine, član 85. stav 5, produžava se rad sa započetom tačkom dnevnog reda do 18,00 časova. Rad se produžava i posle 18,00 časova, u skladu sa potrebama rada Narodne skupštine jer smo prilično vremena izgubili na debatu o Poslovniku. Po Poslovniku, narodni poslanik Čedomir Jovanović, predsednik poslaničke grupe LDP.
Gospodine potpredsedniče, poštovano predsedništvo, dame i gospodo narodni poslanici, javljam se u skladu sa članom 100. i članom 104. Ovde je naše političko pravo osporeno. Mi, kao predstavnici građana koji su za nas glasali, u ovom parlamentu vodimo isključivo računa o interesima tih građana, a ne o interesima drugih opozicionih stranaka ili stranaka koje formiraju vladajuću koaliciju. U skladu sa interesima tih građana, mi definišemo svoju politiku i odnos prema pitanjima o kojima raspravlja, tragajući za odgovorom, Republički parlament. Gospodine Nikoliću, za razliku od vas, koji ste i opozicija i vlast u Srbiji, mi smo principijelni u svakom trenutku, i u situaciji u kojoj se suprotstavljamo vašem izboru za predsednika parlamenta, i u situaciji u kojoj vi dopuštate da se izabere novi predsednik parlamenta, tako što dajete kao aktuelni predsednik doprinos rešavanju političke krize u kojoj ste delimično učestvovali, verujući Vojislavu Koštunici, koji vam je predložio izbor i pružio navodnu podršku na izboru za predsednika parlamenta. Ovde se radi o nečemu drugom i o tome govorimo praktično od 10,00 sati. Koštuničina Vlada mora shvatiti da današnji parlament, i Tadićeva Vlada, slažem se, vladajuća koalicija treba da shvati da se promenila atmosfera u parlamentu i da je ono što je bilo prihvatljivo za prethodni saziv nije prihvatljivo za ovaj saziv. Ako neko želi naše uvažavanje, respekt, poštovanje, argumentovanu raspravu, dužan je da pokaže respekt i poštovanje ne prema nama, nego prema građanima Srbije. Mi danas treba da raspravljamo o zakonu o Vladi, kojim Vlada usklađuje svoje nadležnosti sa Ustavom, koji je usvojen na referendumu krajem oktobra prošle godine. Kakva ovlašćenja dobija ta vlada izmenama Zakona o Vladi, koliku slobodu, kakva prava, kakve obaveze? Podsetiću vas samo na jednu od korekcija, kojom Vlada sama za sebe kaže da je ona ta koja ne samo što vodi, već da ona i utvrđuje politiku, da se ne bi slučajnopomislilo da Narodna skupština to radi. Mi smo kritikovali Ustav i zbog toga kritikujemo ovaj zakon o Vladi. Preduslov ozbiljne rasprave o zakonu o Vladi je ozbiljnost koju Vlada treba da ukaže parlamentu. To znači da ovde u klupama moraju sedeti ministri, potpredsednik ili predsednik Vlade, jer je ovo za njih očigledno veoma važan zakon, čim su ga stavili danas na dnevni red, iako je po Ustavu njihova dužnost bila da taj zakon usklade sa Ustavom do kraja 2008. godine. Zbog čega je toliko važno raspravljati danas o ovom pitanju, a ne o pitanju državne revizorske komisije, ne o izboru guvernera Narodne banke, ne o pitanju ombudsmana, ne o pitanju poverenika za javno informisanje i javne informacije, ne o pitanju predloga koji smo uputili Generalnom sekretaru Ujedinjenih nacija, a u vezi sa Kosovom. To su teme zbog kojih mi protestujemo. Ne može gospodin Balinovac da bude naš ravnopravni sagovornik. Možda može da bude vaš, vi ste zajedno bili u vlasti i to je vaše pravo, kao što je naše pravo da koristimo ovaj poslovnik, sve dok nam on tako nešto dopušta. Ako se usvoji neki drugi poslovnik, u kome će naša obaveza biti poštovanje, uz nemo ćutanje, onda ćemo se mi protiv toga boriti, ali nikada nećemo za ovom govornicom raditi ono što su radile neke druge opozicione stranke u prošlosti. Naše pravo je da kažemo vladajućoj većini da gospodin Balinovac ne može biti predstavnik Vlade koja u 2007. godini želi da poveruje da društvo u njoj vidi demokratsku, reformsku i evropsku vladu. Zbog onoga što je radio u prošlosti neko to ceni, mi ne, mi ne cenimo vašu ulogu u pisanju zakona o informisanju, vaš rad na zakonu o borbi protiv terorizma, vaše komentare našeg političkog delovanja tokom 1999. i 2000. godine. Zato što su naši birači ljudi koji su hapšeni u periodu vaše vlasti, ljudi kojima je suđeno na osnovu zakona na kojima ste vi radili. Mi smo dužni da štitimo elementarne principe na kojima insistiramo i koji današnju Srbiju čine drugačijom od Srbije pre 2000. godine. Ako vi, gospodine Albijaniću, želite ono što želi predstavnica vaše poslaničke grupe, onda to pokažite konkretnim gestom. Možete da produžite vreme do prekosutra, pokažite konkretnim gestom da poštujete ovaj parlament. Tačno je, nas su ljudi izabrali da bi ovde nešto radili, ali nas nisu izabrali da bi bili nemi posmatrači besmislene politike vladajuće koalicije, da bi se divili JUL-u, kao što ste se u prethodnom mandatu divili SPS-u. Možda je neko drugi za vas glasao upravo zbog toga, ali za nas naši birači nisu glasali da bi mi pristali na dijalog sa gospodinom Balinovcem. Ako neko ima politički problem sa tim neka izađe i kaže, neka se parlament izjasni ako može, jer da li to tražimo pet sati da se parlament izjasni. Tražili smo tokom rasprave u Domu Narodne skupštine da se izjasni o našoj primedbi na Poslovnik, jer smo smatrali da se ne može preći na 3. tačku dnevnog reda pre nego što dobijemo izveštaj. Većina je i to odbacila. Mi smo tog trenutka prihvatili stav većine, ta odluka nas i danas osporava u našem zahtevu da se raspravlja o Kosovu, a želimo da raspravljamo i mi smo spremni da raspravljamo o tome. Ali, ako vi želite red u ovoj sali, onda zakažite konsultacije, omogućite dogovor, mi ćemo svaki dogovor poštovati i vratite, obezbedite neophodan red u ovoj sali, jer je to vaš posao. Naš posao nije da se divimo gospodinu Balinovcu, naš posao je da kažemo da smo izabrani i da je to bila politička poruka dela našeg društva koja ne želi povratak Srbije u devedesete. Ako zakon o Vladi predstavlja stub Miloševićevog, u zakonodavnom smislu, stub Miloševićeve politike tokom 1999. i 2000. godine, koji čak ni radikali nisu želeli da podrže, vrlo dobro se sećam toga, Zakona o borbi protiv terorizma, nije ga podržala SRS i zato nije stupio na snagu. Ako je to bilo neprihvatljivo radikalima 2000. godine, možete misliti koliko je neprihvatljivo nama u 2007. godini. Čovek koji to predlaže nije čovek koji može računati na naš respekt i naše uvažavanje, jer vi to, gospodine Balinovac, ne zaslužujete, a pokazali ste svojim odnosom prema nama da smo mi u pravu, polemisanjem sa nama, iako to nije vaše pravo, i tim tako besmislenim negiranjem onoga što je očigledno. Činjenica je da ovde sede vaši koalicioni partneri iz perioda Miloševićeve vlasti, činjenica je da sede vaši partijski prijatelji iz kabinete Vojislava Koštunice i te dve činjenice su toliko velike da mi ne možemo da vas prihvatimo kao nekoga ko može sa nama ravnopravno da učestvuje u ovoj raspravi. To što vas prihvata DS, G17 plus i DSS samo njih obavezuje da omoguće početak rasprave o zakonu o Vladi, ali mi unapred kažemo - Poslovnik i pravo koje proizilazi iz tog poslovnika su oružje koje koristimo da bi se suprotstavili tom projektu stvaranja Srbije u kojoj su svi vlast i svi opozicija Srbije, u kojoj su svi krivi i niko nije kriv, Srbija u kojoj nije važno šta je bilo juče, Srbija u kojoj se jedno misli, drugo govori, a treće radi.
Po Poslovniku narodni poslanik Rajko Baralić, a onda imamo tri replike. Zatim po Poslovniku narodni poslanik Tomislav Nikolić.
Dame i gospodo narodni poslanici, 100, 101, 104, 103, ima ih još nekoliko. Ime SPS svakako kod velikog broja ljudi izaziva divljenje i zahvaljujem se gospodinu Jovanoviću koji je to ovde upravo rekao pre jedan minut. Što se tiče onih koji su danas nekoliko puta upotrebili termin "režim Slobodana Miloševića", nekoliko poslanika i dve narodne poslanice, želim da kažem da koliko god se oni trude da im to zvuči kao imenica, kad god to kažu meni to zvuči kao glagol. Zato vas molim, o mrtvima sve najbolje, o ljudima koji su stvorili jednu politiku u teškim trenucima za ovaj narod, sa elementarnim poštovanjem i uvažavanjem. Što se tiče toga da niste u stanju da započnete raspravu o prvom zakonu Prvog vanrednog zasedanja u toku današnjeg dana već nekoliko sati, znači da nećemo da vam dozvolimo da prekršite Ustav, da nećemo da dozvolimo da razgovarate o pitanjima koja su na dnevnom redu danas, a da prethodno ignorišete sprovođenje Ustavnog zakona, iz Ustava koji ne bi bio usvojen bez naše iskrene i svesrdne pomoći, iako je vaša ključna rečenica u agitaciji za taj ustav bila da je potrebno da se donese novi ustav koji ne bi bio Miloševićev. Evo, niste u stanju da sprovedete ni sopstveni ustav. Niko vas u tome ne sprečava osim vas samih. Gospodine Albijaniću, obezbedite da se u skladu sa Poslovnikom nastavi rad sednice, ukolikoto niste u stanju, prihvatamo vaše izvinjenje, lepo recite, nisam u stanju da predsedavam sednicom Narodne skupštine zato što nemam kapacitet, zato što nisam vičan, zato što moji koalicioni partneri nemaju u mene dovoljno poverenja. Zatim pozovite gospodina Dulića Olivera, kad se kaže Oliver njemu to zvuči kao Oli Ren, veoma voli da ga tako zovu, pozovite ga ovde, neka nastavi da radi ovaj posao koji vi očigledno niste u stanju da privedete kraju. Osim toga, ponudite nekom drugom potpredsedniku koji, evo ima ih tu nekoliko, možda će biti uspešniji od vas. Nemojte vi kriviti opozicione poslanike zbog toga što niste efikasni. Nije kriva crna voda zato što je jezero mutno nego zato što se u njemu ogledaju crni oblaci. Vi ste crni oblaci nad Srbijom. Niste u stanju da elementarne stvari dovedete do kraja. Kada to budete bili u stanju, onda će vam parlament biti efikasan. Vi ste sinoć izgovorili, gospodine Albijaniću, da je potrebno, da bi se efikasno radilo, da narodni poslanici vlasti ovde dolaze da glasaju, a da narodni poslanici iz opozicionih stranaka ovde ćute. To neće moći. Ne odgovaramo ni jednom od vaših birača, ne predstavljamo ni jednog od onih koji su za vas glasali. Oni koji su za nas glasali kažu - namučite ih što je moguće više, na principijelan način tražite da se sprovodi ustav i zakon, a ne činite ono što su oni spremni da rade. Dakle, gospodine Albijaniću, vaš posao je ...
Gospodine Baraliću, vreme.
Zahvaljujem, gospodine Albijaniću. Izvinjavam se zbog jednog minuta i 20 sekundi. Gospodine Albijaniću, najefikasniji način da se ova sednica privede kraju jeste da zamolite nekog da vas odmeni, nije to sramota. Hvala lepo.
Po Poslovniku, narodni poslanik Tomislav Nikolić, zatim replike.
Dame i gospodo narodni poslanici, jedan sam od onih koji je preživeo da predsednik poslaničke grupe Liberalno-dželatske partije bude i u vlasti, pa ću preživeti i ovo kada je u opoziciji. U vreme kada je gospodin Jovanović vršio vlast u ovoj skupštini na način koji je hteo, mi nismo imali ničiju zaštitu. Danas gospodin Jovanović radi šta god hoće, zna da ima zaštitu iz belog sveta i da vi ne smete reč damu kažete. Ovo je jako zanimljivo, ova borba za naklonost EU i drugih dželata Srbije, uz istovremeno međusobnu borbu i istovremeno u toj borbi vi, koji vršite vlast, nećete moći da primenite sredstva koja je predstavnik Liberalno-dželatske partije primenjivao na onima koji drugačije misle od njega. Izašao sam samo zbog građana Srbije, da ne bude obmane. Imamo primedbe na ovaj zakon, ali gospodin Jovanović nije u pravu kada tvrdi da Vlada želi da uzurpira neke funkcije time što sebi sada zakonom određuje da utvrđuje i vodi politiku Srbije, to je ustavna odrednica, član mislim 116. ili već koji je, u kome jasno piše da Vlada utvrđuje i vodi politiku. Dakle, po starom Ustavu nije bilo tako, vodila je politiku, a sada utvrđuje i vodi politiku. Mislim da je tu Predlog zakona potpuno opravdan, to treba sprovesti i u zakon. Što se nas tiče, ova rasprava može da se nastavi. Nalazićemo primedbe po Poslovniku i po Ustavu, da ne zarđamo dok ne počne rad na zakonima. Ali, zaista mislim da svo ovo vreme možemo da potrošimo i radeći na Predlogu zakona. Mislim da je velika ucena Liberalno-dželatske partije da će ovo trajati do unedogled. Mislim da ćete vi odustati od toga kada shvatite koliko je kontraproduktivno. Spremite dobru raspravu kad počne rasprava o Predlogu zakona. Eto vam ponovo prilike da budete u žiži javnosti. Ovako mi ne ličite ni na političare, ni na opoziciju, ličite mi na ljude koji imaju neki plan. E sad, samo nama svima ostalima recite koji je taj plan. Da li je to plan da u ovom besmislu raspravljamo dok ne donesu odluku šta će biti sa Kosovom i Metohijom? Plan dobar, ali neće biti izvodljiv. Da li je to plan da odstranite gospodina Balinovca iz sale? Da sam na mestu onih koji vode Vladu, to vam ne bih dozvolio ni u kom slučaju. To bi bio znak da je Vlada pala. Da li je to znak da Vlada treba da padne? Podnesite zahtev da rušimo Vladu, mi smo tu odmah. Samo što vi, gospodine Jovanoviću, nemate prava da tražite da se Vladi izglasa nepoverenje pošto niste glasali za nju. To ste meni odgovorili kada sam rušio Vladu Zorana Đinđića, kada je poslanička grupa, tada DOS-a, obrazlagala svoj zahtev da naš predlog za razrešenje Vlade Zorana Đinđića uđe u dnevni red, kada ga je predsednik Skupštine stavio u dnevni red, a vi tražili da bude skinut sa dnevnog reda. Vi ste izašli za ovu govornicu, još se oseća po vama ta govornica, rekli ste, gospodine Jovanoviću, tražim da se glasa o tome da tačka bude skinuta sa dnevnog reda zato što razrešenje predsednika Vlade traže poslanici koji nisu ni glasali za njegov izbor. To je bilo vaše mudro političko obrazloženje. Dakle, jedan od vaših poslanika je rekao da će rušiti Vladu. Kažem vam, vi na to nemate pravo, neko drugi da, a vi sigurno ne.
Po Poslovniku, reč ima narodni poslanik Čedomir Jovanović.
Gospodine potpredsedniče, poštovano predsedništvo, dame i gospodo narodni poslanici, gospodin Nikolić je pogrešno protumačio. Niste najbolje razumeli. Samo se nadam da razlozi nerazumevanja nisu isti oni razlozi koji su vas doveli u tako smešnu političku poziciju u kojoj ste se našli nakon dogovora sa Vojislavom Koštunicom. Ovde nastupate kao poslanik vladajuće koalicije. Pošto ste ozbiljan političar, to još uvek mislim o vama, pronađite stenograme sa sednice na kojoj sam navodno izgovorio to što ste vi rekli, videćete da to nije tačno. Bio sam vrlo jasan, u tom trenutku smo se svakodnevno suočavali sa zahtevima o raspravi za izglasavanje nepoverenja Vladi i ministrima Vlade. Pružili smo ruku opoziciji, ovde je gospodin Batić koji je pristao da, na zahtev 30 poslanika, sedne u poslaničku klupu i učestvuje u raspravi za izglasavanje nepoverenja njemu kao ministru pravde. S obzirom da je bila reč o očiglednoj opstrukciji, moj odgovor na tu opstrukciju kao šefa poslaničke grupe bio je vrlo jasan. Rekao sam vam da ćemo prihvatiti raspravu o poverenju Vladi onog trenutka kada budete imali 126 poslanika, onog trenutka kada bilo koja stranka koja jeglasala za Vladu uskrati tu podršku, a da sve dok se budete ponašali na način koji ste se ponašali, koji je karakterističan za SRS, ne možete računati na našu podršku da bi blokirali parlament. Što se tiče našeg odnosa prema problemima Srbije, i on je vrlo jasan. Mi na te probleme ukazujemo i o njima govorimo. Jedan od tih problema je doveo parlament u poziciju u kojoj se nalazimo danas. Ako treba da raspravljamo o Zakonu o Vladi, onda moramo da dobijemo prethodno odgovor na pitanje da li je važnija izmena i usklađivanje zakona o Vladi ili svih onih zakona koji obavezuju Vladu. Da li smo dobili odgovor na to pitanje? Nismo. Da li smo dobili poruku iz Vlade da Vlada nije stigla, iz objektivnih okolnosti, da pripremi izmene tih zakona? Nismo. Da li se pojavio bilo ko iz Vlade? Nije. Ovde je predstavnik jedne vladine institucije, Republičkog sekretarijata za zakonodavstvo, koga je Vlada delegirala da učestvuje u diskusiji sa nama. On ne može to da bude zbog svoje političke prošlosti, ne za LDP, za nekog drugog može. To je očigledno. Mi se protiv toga borimo. Tražili smo konsultacije, konsultacija nema i ovo je naš odgovor na taj bahat odnos vladajuće koalicije prema parlamentu. Ponavljam još jednom, u svakom trenutku u kome predsedavajući konstatuje da kršimo neko pravo, prihvatićemo sankciju, ali je do ovog trenutka, dakle, već pet sati ovaj poslovnik je isključivo kršio Miloljub Albijanić, predsedavajući Skupštine, u ovom trenutku kao potpredsednik. Niste nas obavestili gde je predsednik, niste nas obavestili da li ste stupili u kontakt sa nekim iz Vlade. Ako je Vladi toliko važno pitanje ovog zakona, šta ona pokušava da dokaže ignorisanjem naših zahteva? Dokle ćemo mi ići sa ovim? Dok to ima smisla. Ako mislite da je naš cilj da blokiramo rad Republičkog parlamenta onda vam kažemo da nije, tako smo se ponašali i do sada. Ovo je prava rasprava o Zakonu o Vladi, rasprava o čoveku koji tu vladu predstavlja u parlamentu, kakav joj je predstavnik, takva je i ta vlada, to je analogija koju mi izvlačimo. Taj predstavnik nema ideologiju, taj predstavnik ne oseća političku lojalnost prema nekoj ideji, taj predstavnik je predstavnik one vlade koja želi da vlada, a ne zemlju da menja. (Predsedavajući: Vreme, gospodine Jovanoviću.) Zbog toga ta vlada pravi tako čudne političke zaokrete. Ti politički zaokreti nas dovode u poziciju da mi štitimo interese građana koji su za nas glasali. Kolika je naša politička snaga u ovom trenutku, to ne mogu da vam kažem, moći ćemo da izmerimo nakon nekih narednih izbora. Do tih izbora ona će biti tačno onolika koliko je izmerena 21. januara, 220 hiljada ljudi u Srbiji je glasalo da bi se Srbija menjala, da bi bila upravo onakva kakvom mi želimo da je stvorimo, moderna, evropska, drugačija od Srbije Vojislava Koštunice ili Slobodana Miloševića. I mi se na tom kursu krećemo i danas i tu ne pravimo nikakve kompromise. Rasprava o Kosovu - u svakom trenutku, o Ustavnom zakonu - u svakom trenutku, o važnim pitanjima - u svakom trenutku, pristajanje na Balinovca kao sagovornika - nikad.
Po Poslovniku, narodni poslanik Aleksandar Vučić, zatim po Poslovniku narodni poslanik dr Vladan Batić.
Dame i gospodo narodni poslanici, javljam se po članu 223, dakle, pravo poslanika da bude obavešteni. Prvo bih vas da obavestim, dame i gospodo narodni poslanici, prvo jednu radosnu vest, a onda ćemo da podsetimo narod šta se dogodilo. Naime, računam da su i SRS i Tomislav Nikolić ovde u parlamentu, ali i svi ostali doprineli svojom hrabrom borbom i istinskim suprotstavljanju režimu, da dvojica mladića koji su bili uhapšeni budu pušteni na slobodu, koji su bili uhapšeni samo zato što su lepili plakate na kojima je pisalo ''Bulevar Ratka Mladića''. Tako se opozicija bori za prava svojih građana, tako se opozicija bori za prava svog naroda. Čestitam svim građanima Srbije koji su nas podržavali na velikoj pobedi protiv autokratskog režima. Tako smo hrabrošću, svojom odlučnošću, velikom voljom, pa čak i stavljanjem pod lupu najgorih antisrpskih medijskih buzdovana, po ceo dan trpeći najgore moguće napade, najveće laži i prljavštine, do toga da su neki od njih sebi dali za pravo da kažu - hajde, kaznite radikale na 10 godina robije, nađite im krivično delo poziva na otpor što su zalepili plakat. Vi ste danas govorili o državnom terorizmu. Pretpostavljam da ste mislili na državni teror, ne na državni terorizam, pošto su različita značenja, dramatično različita značenja te dve sintagme. Dakle, ako ste govorili o državnom teroru, ovo je pravi državni teror bio, pravi pravcati državni teror, da zbog jednog plakata nekog terate na 10 godina robije u zatvor i da vodite hajku protiv svojih lopovskih i kriminalizovanih medija, kakav je B 92 i neki drugi danas u Srbiji. Kao što vidite, na vašu žalost, dame i gospodo režimlije, sloboda u Srbiji je počela da obeđuje i ne možete više da sprečite ideju slobode ni na jednom jedinom mestu. Sa druge strane, danas čujem da dugo traje sednica Odbra za sukob interesa, da neki vrše pritiske da Odbor ne donese odluku po zakonu. Čekamo tu odluku, imamo izjave predsednika Odbora, koji je jasno rekao kad jeste, a kad nije Đelić dostavljao podatke o svojoj imovini, pa da vidimo može li u ovoj zemlji da se vrši pritisak na određene institucije ili ne može. Vidim da to mnogo dugo traje, mnogo sati to traje i jasno mi je šta se zbiva. Svi znaju da su pravo, pravda i istina na našoj strani, na strani građana Srbije, ali režim traži da bude zaštićen; novi, moćan, snažan režim, osetili su da mogu da gaze, da čine šta im je volja. (Predsedavajući: Prekoračili ste vreme, gospodine Vučiću.) Znam, je l' 10 godina ili do 40 godina, gospodine Albijaniću, koliko godina robije treba da budem kažnjen za tako nešto da biste bili zadovoljni? Pošto sam video malopre, gospodin Jovanović na 5,50 niste ga opomenuli, a mene na 3 minuta i 5 sekundi ste opomenuli. Ali da vas obavestim, gospodine Albijaniću, i vas gospodine Jovanoviću, bio sam u sali kada ste to izgovarali, izgovorili ste baš onako kako je citirao Tomislav Nikolić, doslovce, a sutra ću vam doneti stenogram, gospodine Jovanoviću, i pročitati veoma pažljivo. Moram da vas obavestim, ne znam da li vas je neko obavestio, nije bilo u Ustavu Republike Srbije da je potrebno 126 poslanika da bi se glasalo o nepoverenju Vladi. U Ustavu Republike Srbije je pisalo da je potrebno 20 poslanika da podnese zahtev za izglasavanje nepoverenja Vladi. Pa niste vi ni Bog, ni batina, ni ustavotvorac, niti bilo šta slično, da vi to gazite i kažete - mi to ne prihvatamo, nego treba 126. A pokušali ste da budete. Mi smo samo tražili raspravu, jedna jedina rasprava od 2000. godine o nepoverenju jednom ministru je bila, i to 2001. godine Vladan Batić. Niko više od ministara niti je smeo, niti je hteo, niti je želela Vlada da pokaže da ima iole demokratskog kapaciteta. Ovi Šamijevi su nam svaki put skidali sa dnevnog reda. Vi ste nam svaki put skidali to sa dnevnog reda kao najteže uvrede, a apsolutni vrhunac je bio - ne možete zato što vi za njih niste ni glasali. Ali, citiraćemo vam to sutra. U svakom slučaju, da ljudima u Srbiji dalje ne kvarim jednu radosnu vestu, vlast je pokazala da je grdno zgrešila, da je shvatila da ne može da guši ideju slobode, da ne može u Srbiji da se uništi drugačije i različito miljenje. Ako smo nešto učinili, makar malim delom doprineli, a neki mladići velikim delom, jer su svojom hrabrošću pokazali da su spremni i u zatvor da idu, da se zalažu i da štite ideje slobode i pravo ljudi na drugačije mišljenje. Radostan sam, a znam da su radosni i građani Srbije, kojima će sad teško biti da ovi medijski buzdovani objasne šta se to dogodilo i što, otprilike, nismo svi streljani ili dobili po 40 godina zatvora zbog lepljenja plakata. Svaki put kad neko u Srbiji bude sprečavao drugačije mišljenje... (Predsedavajući: Gospodine Vučiću, zaista ste prekršili vreme.) ...kao što znate, gospodine Albijaniću, mi ćemo stati na stranu slobodarskih ideja, pokazati u Srbiji da sloboda dolazi i SRS pobeđuje.
Po Poslovniku, narodni poslanik Vladan Batić, zatim po Poslovniku narodni poslanik Srđan Šajn.
Gospodine potpredsedniče, dame i gospodo narodni poslanici, javio sam se po Poslovniku, a imam i pravo na repliku na ono što je govorio gospodin Ivica Dačić. Što se Poslovnika tiče, reklamiram povrede Poslovnika, i to članova od 100. do 105. Ovde su neki narodni poslanici dali sebi za pravo da budu tumači, tutori ili mentori rada nekih drugih poslanika i nekih drugih poslaničkih grupa. Na to, jednostavno, nemate pravo. Nemate pravo da bilo kome držite pridike šta treba da rade ili da ne rade. Mi govorimo u ime onih građana koji su za nas glasali i u ime onih koji politiku ne shvataju kao seosku pijacu, koji politiku shvataju kao što je nešto stvar principa, ideja, uverenja, ubeđenja i programa i ideologije. Ima onih građana koji, kao ni mi njihovi predstavnici, nemamo široki kapacitet. To je termin koji je sinonim za političku prostituciju koja dominira političkom scenom Srbije danas. Mi nemamo nikakav problem što je gospodin Balinovac bio član jedne opozicione stranke i onda bio član jedne vladajuće stranke, pa kada je ona izgubila na izborima ponovo prešao u svoju nekadašnju stranku. To je problem njegove stranke. Mi nemamo ništa protiv toga što gospodin Balinovac u Vladi se nalazi na čelu jedne institucije koju predstavlja. To je problem Vade i to je problem koalicionih partnera u Vladi. I to je problem ne za njegovu stranku ponovo, nego za one pripadnike drugih stranaka vladajuće koalicije koje su to prihvatile, i to se nas ne tiče. Mi želimo samo da ukažemo, u ime onih građana koji su nas birali, da ne može takav čovek da nastupa pred poslanicima parlamenta, jer mi smo na takav način izneverili poverenje građana koji su za nas glasali. Pomenuo sam gospođu Arežinu i naravno da smo mi na suprotnim političkim pozicijama čitavog života bili. Ali, ona je do 5. oktobra bila jedan od najbližih saradnika gospodina Balinovca. Kada je ona kao takva mogla o njemu da izrekne ovakve kvalifikacije koje sam citirao iz njene izjave, Miloševića su izdali prijatelji, onda šta očekujete od nas? Gospođa Plavšić je pomenula da treba da prevaziđemo ovaj nivo diskusije, jer gubimo vreme na evropskom putu Srbije. Gospođo Plavšić, mi smo poslednja zemlja u Evropi i u regionu koja je na tom evropskom putu. Da li će Oli Ren prihvatiti nastavak pregovora o asocijaciji i stabilizaciji. I ako on to prihvati, opet smo poslednji, zahvaljujući Vladi, prethodnoj i sadašnjoj, koja koketira sa ispunjavanjem svojih međunarodnih obaveza i taj sporazum, bez ispunjenja tih međunarodnih obaveza, nikada neće biti zaključen. Ne zato što smo mi maliciozni, nego zato što je to imperativ EU. Ne znam na koga ste aludirali kada ste pomenuli da se podnesu tužilaštvu i policiji prijave za nekakve finansijske zloupotrebe. Verovatno je to bila aluzija na neku od izjava predstavnika SRS u povodu Mlađana Dinkića. Ja sam tu svoju građansku dužnost obavio, i po pitanju Nacionalne štedionice, gde me je Specijalni tužilac za organizovani kriminal obavestio.
Gospodine Batiću, prošlo je pet minuta.
Imam dva puta po tri minuta, repliku i povredu Poslovnika.
Kako vi možete to zajedno.
Nemojte da me prekidate. Kao i krivična prijava protiv kiparskih para. Pokrenute su obe inicijative, ali o tome sada neću da polemišem. Još nešto, nije tačno, i naravno može politički da bude simpatično, da oni koji nisu glasali za Vladu ne mogu da pokrenu inicijativu za izglasavanje nepoverenja Vladi ili ministru. Naravno da mogu i naravno da je to jedan od glavnih razloga zašto se ovo pošto-poto stavlja na dnevni red, jer bi naša poslanička grupa, sa još jednom, odmah krenula u i inicijativu za izglasavanje nepoverenja, jer po zakonu za to je potrebno 20 poslanika, još uvek važećem zakona. Bio sam ministar u vladi Zorana Đinđića, tri dana se raspravljalo o mom poverenju, tri dana. To je pošteno, demokratski. Sedeo sam tu i ljudi su iznosili argumente, odgovarao sam na te argumente, glasalo se i potvrđena mi je pozicija ministra pravde, dakle mogu svakog da pogledam u oči. Dakle, mi još jednom apelujemo, gospodine Albijaniću, da se obave konsultacije i da se prekine ova farsa od zasedanja, jer mi ćemo, poštujući ukazano poverenje građana, na ovome istrajavati, bez obzira koliko vi budete produžavali trajanje ove sednice.
Po Poslovniku, Srđan Šajn, pa Aleksandra Jerkov, pa ćete vi, gospođo Plavšić.
Drage kolege poslanici, govorim o članu 27. i članu 225, dakle govorim o tome da je potpredsednik Skupštine u obavezi da stvori uslove za rad i da jedino tako može Skupština normalno da funkcioniše. Govorim o tome da hoću da koristim svoje pravo da budem obavešten o važnim pitanjima za svoj rad, jer zaista nemam nameru ovde da sedim do sutra u jutru do 6,00, da gospodin Albijanić i gospodin Čedomir Jovanović dokazuju da je on sposoban da drži Skupštinu do 10,00 sati ujutru, a Čeda da replicira za to vreme. Mislim da LDP ima potpuno legitimno pravo da svoju politiku postavlja kako hoće. Hteo bih samo da ih pitam, ukoliko će oni zaista da repliciraju dok ovde ovaj gospodin bude bio tu, onda da imamo od njih to čvrsto obećanje i da se uključimo sutra kada bude red u dalji nastavak sednice, i da vidimo kako će to sve da teče. Inače, mislim da je to zaista neozbiljno da celu državu blokiramo i da rad Skupštine blokiramo zbog jedne ili dve osobe, bez obzira o čemu se radi. Toliko o tome. Međutim, da ne bih pričao o tome, pričaću o onome što sam hteo da govorim, o ovim izmenama i dopunama Zakona o Vladi. Radi se o sledećem. Onda ću da pričam o povredi Poslovnika na malo drugačiji način. Hvala. Govorim o povredi Poslovnika, jer mislim da je trebalo da se govori o tome da Vlada, pošto ona vodi politiku i definiše politiku o svim pitanjima, a stručne službe su samo administrativno-tehnička podrška celom radu, onda ne može da se desi da jedna stručna služba u Vladi definiše i vodi politiku integracije Roma. Tačnije rečeno da jedan njen službenik odlučuje i vodi politiku u svim ministarstvima o tome kako će 8% građana ove države da živi i u tom smislu predlažem da se zaista Vlada drži ovog novog zakona i da uradi sledeće: da formira radno telo u okviru Vlade koje će da se bavi tim pitanjima, koje će da pomogne Vladi u vođenju politika i da potpredsednik Vlade ili neki drugi ministar uzme u svoju nadležnost i zaista definiše i vodi tu politiku. Jer, u suprotnom taoci smo pojedinaca iz službe, koji jednostavno šetaju od ministarstva do ministarstva, šetaju od naselja do naselja romskog, i govore da su oni bogovi, i da oni mogu da definišu budućnost romske zajednice, i kome oni daju pet ili 20.000 donacije, u evrima govorim, da taj može sutra na ovakav ili onakav način da živi. Tu bi samo podsetio gospodu iz SPS-a - budite ponosni, vaši članovi su i na čelu Sekretarijata za integraciju Roma u ovoj vladi. Imate kvalitetne ljude i nemojte da vam neki spočitavaju da su velike demokrate, da neće vaše kadrove, vaši kadrovi su na čelu Sekretarijata za integraciju Roma. Tek toliko da vam kažemda znate, a nadam se da će vladajuća koalicija to napokon da prepozna. Samo toliko i hvala.
Po Poslovniku, narodni poslanik Aleksandra Jerkov, a zatim narodni poslanik Snežana Stojanović-Plavšić.
Gospodine predsedavajući, javljam se po članu Poslovnika 98. i molim vas da odredite pauzu da bi se održale konsultacije poslaničkih grupa o ovom pitanju. Gospodine Balinovac, ja sam se u politiku i uključila zbog ljudi kao što ste vi, zapravo da bih vam videla leđa. Naravno, tada nisam ni mislila da ću vam leđa gledati iz skupštinske govornice. Ono što je jako važno da kažemo, da je uvreda svim građanima ove zemlje, nekim poslanicima koji su bili hapšeni više od 40 puta u toku vremena koje su proveli, boreći se protiv vas i vašeg režima, da vi sedite ovde, da budete ovlašćeni predlagač Vlade, a tragedija je DS što ste vi za njih prihvatljiv predlagač. Hvala.
Po Poslovniku, narodni poslanik Snežana Stojanović-Plavšić.
Teško je kada morate da prekršite obećanje, zaista. Ali, prošli put nisam obećala, sada zaista obećavam da se dalje neću javljati, niti na replike, niti po Poslovniku. Ali, pošto je moje izlaganje izazvalo zaista niz komentara, koji apsolutno nisu na mestu, ja ću na neka od njih odgovoriti. Dakle, neću polemisati sa poslaničkom grupom koja tvrdi da je evropski put Srbije nevažan, u trenutku kada znamo da 70 posto građana smatra da je to put izbora za Srbiju. Neću polemisati sa tom poslaničkom grupom, ali polemisaću sa onima koji kažu da smo mi poslednji na evropskom putu zato što su ova i prethodna vlada dovele do toga. Tu zaista ima prostora za polemiku i mi jesmo poslednji na tom putu iz mnogih razloga, i sada nije mesto i vreme da o tome raspravljamo, možda i jeste, ali onda možemo da zakažemo sednicu sa takvom temom. Mi smo ovde već imali rezoluciju o pridruživanju EU za koju je glasala većina poslanika, ali možemo da otvorimo tu temu ponovo i u ovom sazivu. Potpuno se slažem da mi kasnimo iz brojnih razloga, ali ko je sve tome doprineo, to bi se dalo diskutovati, da li je možda neizručenje generala Pavkovića, Lazarevića i ostalih, kada ga je lično ministar policije branio i čitava policija ovde demonstrirala u centru Beograda zbog mogućih izručenja tih generala. Da li je to što oni nisu izručeni, sve dok prošla vlada nije sazvana ili možda zbog toga što reforme u pravosuđu nisu ni započete u nekom periodu, pa i sama Studija izvodljivosti, konstatovala je da je to jedan od najslabijih delova sistema u Srbiji, možemo da raspravljamo. Sigurno da smo svi, koliko god smo mogli, a i koliko nismo mogli, doprineli tome da se Srbija nađe ovde gde se našla, ali da li to znači da treba da se optužujemo narednih 20 godina, ko je najviše kriv, ko je više, a ko manje kriv, ili hoćemo svi zajedno da krenemo, pa da radimo dalje, da bi se Srbija našla u Evropi. Evropa pokazuje želju da nam izađe u susret. Hoćemo li da radimo na tome ili ćemo da raspravljamo ko je kriv zbog situacije u kojoj smo se našli. Što se tiče prozivanja poslanika G17 plus da nisu tu, to je zaista neštošto je prilično demagoška rečenica i na nju ne bih posebno odgovarala. Mogla bih da kažem da, čini mi se, da poslanik koji nas je prozvao trenutno, već i sat vremena unazad nije u sali i to je nešto o čemu zaista mislim da nije kolegijalno na taj način raspravljati. Dame i gospodo, potpuno sam svesna toga da jedna kampanja počinje onog trenutka kada se prethodna završi, ali mislim isto tako da smo svi svesni toga da Srbija stoji šest ili osam meseci i da zaista treba da krenemo dalje. Naravno, dozvoljeno je sa ove govornice promovisati svoju politiku, svoje vrednosne sisteme i stavove, ali ako ćemo samo to raditi i samo se obraćati svojim biračima, i stalno potencirati da mi predstavljamo svoje birače; pa predstavljamo svoje birače, a da li smo spremni da radimo u korist cele Srbije i hoćemo li da krenemo napred konačno ili ćemo se doveka obraćati svojim biračima. Ako ćemo to raditi, možemo i na takav način da diskutujemo, to uopšte nije sporno, i mi bismo se rado obratili svojim biračima, ali imamo strukturu stranke, imamo stranačke skupove, imamo medije, imamo razne druge načine da se biračima obratimo. Dajte da koristimo te mogućnosti. Što se tiče sistema vrednosti, naravno da su i za nas glasali mnogi ljudi kojima mnoge stvari u Srbiji smetaju i naravno da su i nama mnoge stvari smetale. Smetalo nam je da gledamo gospodina Mihajlovića kao jednog od ministara. Posle 2000. godine kada smo svi verovali da će se dogoditi 6. oktobar meni je kao građanki smetalo. Smetalo mi je, takođe, da gledam bliskog saradnika Slobodana Miloševića, gospodina Čovića, kao potpredsednika prve demokratske vlade posle 2000. godine. Smetalo mi je i te kako, gospodina Perišića, gospodina Obradovića, i sve druge koji su se iz režima Slobodana Miloševića našli posle u toj prvoj postpetooktobarskoj vladi. Ali sam, kao građanka koja se tada nije bavila aktivno politikom, bila svesna toga dasu u Srbiji kakva jeste mnogi kompromisi neophodni da bi se napravio koji korak dalje. Naravno da tu liniju kompromisa uvek moramo oprezno da pratimo i G17 plus je sigurno tu da je prati. Niste vi jedini čuvari vatre u ovoj zemlji. Naravno da smo tu da pratimo, ali naravno da smo tu i da idemo koji korak dalje,ukoliko je moguće, a ne da se ukopavamo u svojim stranačkim stavovima, a da nas Srbija sve to vreme čeka.
Reč ima narodni poslanik Jovan Damjanović, po Poslovniku, replike malo da sačekaju dok iscrpimo po Poslovniku.
Poštovani predsedavajući, dame i gospodo narodni poslanici, evidentno da ceo dan se danas krši Poslovnik o radu ove skupštine. Smatram da mi smo dobili poverenje građana Srbije da radimo u svim onim oblastima koje su interesna sfera za naš narod i našu Srbiju. Mi smo se danas uhvatili za gospodina Balinovca. Niti je čovek na dnevnom redu, niti treba o njemu da se govori. Mi imamo Predlog zakona o izmenama i dopunama zakona o Vladi i državnoj upravi, i niko o tome ne prelazi na dnevni red. Mi ovde pola dana govorimo o Balinovcu, a dobili smo informaciju od gospodina generalnog sekretara SRS, gospodina Vučića, da Ban Ki Mun, Romano Prodi i Majkl Polt govore da treba da se otcepi deo Srbije koji se zove Kosovo i Metohija. Mi smo sve zaboravili danas, i dnevni red, i Kosovo, ali govorimo permanentno o čoveku Balinovcu, što je on prisutan ovde. Možda se nekome i ne sviđa što sam ja ovde, što pripadam najjačoj političkoj stranci, SRS, ali sam izabran voljom naroda i moje stranke. Imam pravo da budem ovde i da govorim. Međutim, molim vas, dajte da prekinemo, smatram da ovo nije važno za zakon o izmeni zakona, nije važno Srbiji, dajte da krenemo jer imamo dosta amandmana koje treba da radimo, a trebalo bi da se izglasaju u ovoj skupštini, i dosta toga treba da se uradi da bi Srbija krenula, a mi se bavimo ceo dan o mrtvima, o režimu, i o Balinovcu. Smatram da poverenje koje smo dobili od građana treba da poštujemo i da krenemo upravo onim dnevnim redom koji je utvrđen, a o njemu se ceo dan ne diskutuje.
Po Poslovniku, narodni poslanik Aleksandar Marton.
Gospodine predsedavajući, poslanice i poslanici, mi iz Lige socijaldemokrata Vojvodine izuzetno poštujemo gospodina Albijanića i zato sada se pridružujemo zahtevu da predsedavajući Narodne skupštine odredi pauzu u radu i da se izvrše konsultacije, jer činjenica je da i poslanici LSV i poslanici nekih drugih poslaničkih klubova imaju brojne zamerke na prethodni petnaestogodišnji rad gospodina Zorana Balinovca. Maločas smo od poslanice Jerkov čuli o radu gospodina Balinovca vezano za prava pripadnika opozicionih partija i narodnog pokreta "Otpor". Samo ću kratko reći da je gospodin Balinovac imao zapaženo učešće u eroziji i uništavanju autonomije Vojvodine. Kao što smo videli i iz tekstova zakona o kojima ćemo narednih dana govoriti, gospodin Balinovac i dalje nastavlja te tendencije, znači i dalje se uvodi još jače, rigidnije tutorstvo nad Autonomnom pokrajinom Vojvodina. I poslanici Lige socijaldemokrata Vojvodine žele da na mestu, na kojem trenutno ne sedi Zoran Balinovac, da od danas ili od sutra sedi premijer Vojislav Koštunica i da u oči gleda poslanike, da porazgovaramo o predlozima zakona i o amandmanima, i nadam se da će onda naš rad biti mnogo uspešniji.
Po Poslovniku, narodni poslanik dr Vladan Batić.
Gospodine potpredsedniče, dame i gospodo narodni poslanici, činjenica je da mi pominjemo svoje birače jer želimo da ne izigramo njihovo poverenje i na taj način pridobijemo poverenje drugih birača, da ljudi vide da postoje dosledni, principijelni, konsenkventni, koji se neće poigravati sa njihovom izbornom voljom. Dalje, rekao sam da je Srbija poslednja na putu ka evropskim integracijama. Gospođa Plavšić nije pažljivo slušala. Vlada je odgovorna za to, jer prvo obećanje prethodne vlade je bilo - brz put u evroantlantske integracije, a mi poslednji na tom putu. U setu zakona koji su danas na dnevnom redu prvi je izmena i dopuna Zakona o Vladi. Mi danas pričamo o Vladi i njenoj odgovornosti, odnosno neodgovornosti. Gospođa Plavšić je dozvolila sebi da napravi nekakvu aluziju na neizručenje četiri generala decembra 2003. godine. Gospođo Plavšić, da vam kažem nešto, možete proveriti, danas ili sutra dolazi Karla del Ponte, mi smo bili postigli dogovor sa Karlom del Ponte da se ovde formira specijalni sud za ratne zločine i da se generali procesuiraju ovde, i niko nama nije ni insistirao na izručenju generala. Mi nismo imali taj problem uopšte. Dalje, gospođo Plavšić, i predstavnici vaše stranke, pošto ste nabrajali neke bivše ljude iz Miloševićevog režima, i na saveznom i na republičkom nivou, učestvovali su u vršenju vlasti, u onoj pravoj vladi, i Tomica Milosavljević, i Mlađan Dinkić, imali ste ministre na saveznom nivou, potpredsednika Savezne vlade, gospodina Labusa itd. Dakle, ovde je tema Vlada. Takođe, malopre je gospodin Tomislav Nikolić rekao da nije lepo da se mi maltene seirimo nad gospodinom Balinovcem i zašto to ne radimo kada je Koštunica u pitanju. Neće da dođe. Jedva je došao, onako kao da su ga zvali na izručenje smrtne kazne kada je biran za premijera. Nećete ga više nikada videti. Nemojte nama ukazivati na nedostatak hrabrosti. Čuli ste kada je bio premijer ovde šta smo rekli u ime naše poslaničke grupe. Na kraju, pošto me gospođa Plavšić isprovocirala, gospođo Plavšić, put u evropske integracije ne vodi preko ukidanja medija, u čemu je značajnu ulogu imao gospodin Balinovac, ne vodi preko donošenja famoznog zakona o borbi protiv terorizma. To je sve suprotno evropskim standardima i ne ide se preko gospodina Balinovca u Evropu. On vodi na neku drugu stranu.
Dame i gospodo narodni poslanici, po Poslovniku je do sada u popodnevnom radu prijavljeno 40 ljudi. Gospodin Vladan Batić je bio 35. Znači, imamo još pet ljudi po Poslovniku i tri replike. Određujem pauzu od 15 minuta i zakazujem sastanak šefova poslaničkih grupa na prvom spratu, da međusobno dogovorimo dalji rad.
Dame i gospodo narodni poslanici, nastavljamo rad. Da li izvestioci nadležnih odbora žele reč? Po Poslovniku, gospodin Čedomir Jovanović. Izvolite.
Gospodine predsedniče, poštovano predsedništvo, dame i gospodo narodni poslanici, poslanička grupa LDP učestvuje u radu Narodne skupštine Republike Srbije veoma aktivno tokom čitavog dana i moram vas podsetiti, gospodine predsedniče da, za razliku od vas, mi nismo bili odsutni više časova. Tako da, pre nego što pređete na raspravu, onako kako ste to zamislili, morate nastaviti sednicu na onom mestu na kome je prekinuta u 17 časova radi konsultacija. Znači, u tom trenutku je bilo više prijavljenih poslanika zbog povrede Poslovnika i više prijavljenih poslanika zbog replike, i to je ono što obavezuje vas kao predsednika. Ukoliko želite da prekršite to pravilo, onda nas o tome obavestite, pa ćemo reagovati adekvatno. Prosto, učestvovali smo u raspravi pre nego što je prekinuta na inicijativu predsedavajućeg, koga ste vi ovlastili da vodi sednicu.
Gospodine Jovanoviću, dame i gospodo narodni poslanici, spisak prijavljenih za kršenje povrede Poslovnika se pravi, ima ih više. Kada ga budemo dobili radićemo po njemu. Molio bih, dok ne stigne to, da podignu ruke svi oni koji su se javili po povredi Poslovnika. (Dragan Todorović: Javio sam se u 11,30 časova.) Dobro, idemo redom. Gospodin Todorović, replika od 11,30 časova, pa redom. Hvala puno.
Dame i gospodo narodni poslanici, stvarno sam se javio oko 11,30 časova za repliku i, nažalost, morao sam da čekam do ovog vremena zato što su se ostali poslanici javljali po Poslovniku. Nisam hteo da zloupotrebljavam Poslovnik. Hteo sam da dobijem normalno pravo na repliku i, evo, hvala bogu, dočekao sam da repliciram i mislim da će biti aktuelno, kao i da sam reč dobio odmah kada sam je zatražio. Prvo, mislim da se obratim DS i da na neki način primetim da ste vi, izgleda, došli u položaj koji niste očekivali da će vas zadesiti kada ste sklopili koaliciju sa DSS. Izgleda da se trut u međuvremenu ponovo snašao. Izgleda da je našao novu radilicu. Doduše, izgleda da radilica nije svesna da odrađuje posao za truta, ali radi. Ovde je izbačena crvena marama koja je pružila prilike novoj radilici da završi posao za truta. Vi ceo dan danas ste iskoristili i praktično uradili sve ono što odgovara Vojislavu Koštunici, jer pogledajte vi ovo hapšenje nove mafije, naftna mafija. Ovoliko mafija koje su do sada uhapšene, nigde nemate, recimo, u putnoj mafiji, stečajnoj mafiji itd, nemate predstavnike stranaka, a ovde već smo dobili čoveka iz DS. Kako se zove? Zove se Slavko Pavlović, bitno je da je on iz DS i da su ga uhvatili kao lopova. To je ono što je važno. Pazite, vi ste u koaliciji sa DSS i mislite Koštunica mutav. Međutim, on odrađuje dobro svoj posao. Cela Srbija zna da je maltene budući direktor ili prvi poreznik Srbije, koji je trebalo da bude iz DS, uhvaćen kao jedan od glavnih savetodavaca onima koji su krali naftu preko lažnih papira. Sada da se vratim na repliku, kada je u pitanju Čedomir Jovanović i kada je u pitanju ono što Čedomir Jovanović, kad god izađe ovde za govornicu, ističe. Vi legalitet i legitimitet i time što je na prethodnim izborima dobio... (Predsednik: Vreme.) ... (samo da završim) oko 220 hiljada glasova. Izađe Vladan Batić, i on iza sebe ima 220 hiljada glasova, izađu ovi iz GSS, i oni 220 hiljada, izađe Čanak, i oni 220 hiljada, pa to skoro milion izgleda da je glasalo za vašu koaliciju. Gospodine Jovanoviću, dogovorite se koliko je glasalo za vas, koliko je glasalo za ostale predstavnike u vašoj koaliciji. Što se tiče vašeg mišljenja ko je demokrata, a ko nije demokrata, da li je za vas SRS demokratska stranka po svojoj provenijenciji ili nije, to uopšte nije bitno, bitno je šta o tome misle građani, šta misle članovi SRS. Zamislite da se mi pozivamo samo na 430 hiljada članova, na milion i 300 hiljada glasača. Setite se kako ste vi izbačeni iz DS, zato što su vas optužili da stranku vodite na autoritaran način, zato što ste nedemokrata, zato što ste zloupotrebili svoju funkciju. I ne tako davno, koliko se sećam, Goran Petrović je bio član vaše stranke, i takođe je izašao iz vaše stranke, i takođe vas na isti način optužio kako se ponašate u sopstvenoj stranci; takođe i Branislav Lečić. Prema tome, vi možete da tvrdite i da pričate o sebi šta god hoćete, ali o tome znaju i građani Srbije, a pretpostavljam da zna i jedan deo, jer to nije tako veliki problem, članova LDP, a mislim da ih znate sve u glavu. Samo na još jednu stvar da vas podsetim, zamislite današnju sednicu ove skupštine i da njoj predsedava sadašnji vaš član, a bivši predsednik Skupštine. Da li bi vi mogli da izađete deset puta za govornicu i da reklamirate Poslovnik?I vi i vaši članovi. Mislim da je to potpuno legitimno i u redu, ali da li su to mogli u vreme kada ste vi bili šef poslaničke grupe DOS. Šta se dešavalo u ovoj sali? Da li vi mislite da je narod zaboravio? To što ste vi zaboravili šta ste tvrdili kada ste izašli za govornicu i onemogućili da legitiman predlog SRS, koji je garantovao Ustav, a to je da pravo poverenja Vlade ima da traži 20 poslanika, vi ste sprečili time što ste objasnili da SRS nije glasala za vladu, pa prema tome nema pravo da traži ni pitanje njenog poverenja.
Zahvaljujem. Replika, gospođa Nada Kolundžija.
Gospodine predsedniče, dame i gospodo narodni poslanici, prosto, istine radi, gospodin koji je pominjan u nekim novinama, koji se zove Slavko Pavlović, nikada nije bio niti jeste član DS, i potpuno je besmislica i nameštanje, i pokušaj da se jedan novinski tekst koristi kao sredstvo za napad na celu stranku. Hvala.
Zahvaljujem. Nemate pravo na repliku. Po Poslovniku imate, izvolite. Član je?
Član 104. Da li treba da vam donosim da čitam? Mislim da će ovo biti bolje. Kaže, uhapšen kandidat DS za direktora Poreske uprave Srbije. To što vi nemate trenutno kadrove iz stranke da kandidujete na ovakvo mesto, pa tražite ljude koji imaju kvalifikacije, to je vaš problem. Ovde vrlo jednostavno možete da se, kada pročitate tekst, uverite da je DS na njega računala kao na direktora poreske uprave.
Po Poslovniku narodni poslanik Nada Kolundžija. Izvolite.
Zaista molim da ovo što se polako pretvara u potpuno nekontrolisanu, stihijsku i zaista neprimerenu priču ne nastavljamo dalje. Dakle, molim vas, ovo prosto nije tačno. Ne možete vi tvrditi da je jedan naslov u novinama istina i na osnovu toga celu javnost Srbije obmanjivati.
Gospođo Kolundžija, na početku moje replike na neki način sam vas upozorio da se neke stvari dešavaju, a da vi sada izgleda niste obavešteni. Nismo mi pisali i izdali ovaj list. To vi vidite sa vašim koalicionim partnerom. Da li je on član, da li nije, da li je imao namere, da li ste vi imali nameru ili ne, u to ne ulazim. To vidite sa onima koji imaju uticaj na pisanje "Presa". Vi to dobro znate kako se sprovodi.
Po Poslovniku, narodni poslanik Nenad Čanak. Izvolite.
Dame i gospodo narodni poslanici, uvaženi gospodine predsedniče, uvaženo predsedništvo, pozivam se na član 98. Poslovnika Skupštine Republike Srbije, gde kaže u drugom pasusu: "Predsednik Narodne skupštine može odrediti pauzu u radu sednice Narodne skupštine da bi se izvršile potrebne konsultacije ili pribavilo mišljenje." Mislim da je potpuno jasno da je potrebno pribaviti mišljenje o tome da li ova vlada zna šta radi, iz jednostavnog razloga što ovim tipom provokacija Narodne skupštine i ljudi koji su u ovoj skupštini mislim da se ne može doći do konstruktivnog izlaska iz svega ovoga. Ispričao bih vam, samo u par reči, jedan moj događaj iz života na koji me sve ovo podseća. Kada sam bio na odsluženju vojnog roka, jedne večeri, posle gašenja svetla, povela se diskusija gde izvire Jadransko more. Jedni su zastupali da Jadransko more izvire u Boki, a drugi da izvire u Kvarneru. Posle duže rasprave došlo je do tuče, gde je intervenisala i vojna policija. Sve ovo meni ne bi bilo zanimljivo da se u jednom trenutku sam nisam zapitao, kako je jedan tako važan geografski pojam mogao da mi promakne - gde izvire Jadransko more. Molim vas da o tome više ne raspravljamo, nego da stavimo predlog odluke o tome gde izvire Jadransko more na glasanje, na odlučivanje, i da počnemo da radimo ono što od nas građani Srbije očekuju. Hvala lepo.
Zahvaljujem. Po Poslovniku se javio narodni poslanik Čedomir Jovanović. Izvolite.
Gospodine predsedniče, poštovano predsedništvo, dame i gospodo narodni poslanici, parlamentarnu većinu, vladajuću većinu obavezuje, između ostalog, i sve ono što smo mi sa respektom političkog trenutka i pozicije u kojoj se nalazi zemlja kao poslanička grupa učinili tokom prethodnih nedelja rada Republičkog parlamenta. Od 12 sati tražimo da se Skupština izjasni, u skladu sa članom 98, na vrlo jasnu okolnost koja nama onemogućava da pređemo na raspravu o predloženoj tački dnevnog reda, tj. da pređemo na raspravu o izmenama i dopunama Zakona o Vladi. Za nas kao poslaničku grupu je neprihvatljivo da sagovornik u toj diskusiji sa nama bude predstavnik, delegirani predstavnik Vlade, direktor Republičkog sekretarijata za zakonodavstvo, gospodin Zoran Balinovac. Bili smo vrlo jasni zbog čega je to za nas neprihvatljivo. Zbog toga što je on ne samo simbol politike koja je po našem mišljenju uništila ovu zemlju, već kreator i realizator te politike. Kao pomoćnik, kao zamenik ministra pravde u Vladi Mirka Marjanovića, u vladi režima Slobodana Miloševića, on je bio kreator Zakona o informisanju i kreator zakona o borbi protiv terorizma. Time je unapred onemogućen normalan tok ove sednice, jer niko ne može očekivati od nas da se mi ponašamo onako kako se ponaša vladajuća koalicija. Ako Vojislav Koštunica može da ucenjuje vas iz DS ili vas iz G 17 plus, on ne može da ucenjuje LDP. Mi na takvu politiku ne pristajemo. Tražim od parlamenta da se parlament izjasni, a od vas gospodine predsedniče da stavite, u skladu sa svojim obavezama, naš predlog na glasanje. To se ne radi tokom celog dana zbog toga što većina ne može da potvrdi sa 126 poslanika svoju parlamentarnu snagu koja je preduslov glasanja. Danas ste na početku sednice poraženi jer vaši predlozi nisu prošli i nisu objedinjene tačke dnevnog reda u jedinstvenu raspravu. Ono što smatramo minimalnim i korektnim u ovom trenutku je praktično stavljanje, u skladu sa Poslovnikom, našeg predloga na izjašnjavanje pred Narodnu skupštinu Republike Srbije. To što drugi poslanici nemaju problem u komunikaciji sa gospodinom Balinovcem, ničim ne može anulirati problem koji imamo mi sa njim u komunikaciji. On nam se obraća neovlašćeno, on nas gleda u oči i govori neistinu. Na takav način vređajući tačno onoliko ljudi koliko je za nas glasalo. Mi o tim ljudima vodimo računa. Ako je potrebna još neka dodatna argumentacija, vrlo rado ćemo je pružiti. Ako su potrebna obrazloženja, sudske presude, činjenice koje su nas dovele do ovakvog odnosa prema postupku Koštuničine Vlade, na koje mi ne pristajemo i sa kojim se nećemo pomiriti. Dakle, stavite na glasanje, u skladu sa članom 98, naš zahtev da se prekine ova sednica, pa ukoliko vladajuća koalicija stane iza gospodina Balinovca ovde, kao što je stala u Vladi kada je glasala za njega, imenujući ga za direktora Republičkog sekretarijata za zakonodavstvo, onda ćemo znati da vladajuća koalicija više drži do nekadašnjih kadrova JUL-a nego do nas kao nekadašnjih i, verujem, budućih partnera u svim situacijama u kojima se zaista radi na rešavanju problema koji su prepreka demokratizaciji našeg društva, modernizaciji, ubrzavanju reformi i evropskoj integraciji.
Zahvaljujem. Povredu Poslovnika je reklamirao narodni poslanik dr Paja Momčilov, narodni poslanik Nataša Mićić, narodni poslanik Bajatović, narodni poslanik Tomislav Nikolić i narodni poslanik Vladan Batić. Tim redom. Izvolite.
Hvala. Dame i gospodo narodni poslanici, ukazujem na povredu, naravno, malo je to apsurdno, već u ovim kasnim satima, člana 104. stav 1, i člana 105. opet 1. stav: "O redu na sednicama Narodne skupštine stara se predsednik Narodne skupštine". Gledaoci koji nas prate, koji su pratili današnji tok ove sednice, mogli su da uoče da je danas ovde došlo do totalnog kolapsa rukovođenja Skupštinom. Mislim da smo svi svedoci toga i da je to potpuno jasno. Počelo se kršenjem Ustava, nametanjem na silu rasprave o zakonima o kojima se ne može danas govoriti ako želi da se poštuje Ustav. Šta se posle toga dogodilo? Predsednik je čak usred zasedanja proveravao i kvorum, iz ne znamo kojih razloga, pa onda se nastavila sednica bez ponovne provere tog kvoruma, ako ga je uopšte bilo potrebno proveravati, i jednostavno je predsednik nestao. Šta se potom dogodilo? Sa dosta entuzijazma je kolega Albijanić pristupio vođenju sednice i pokazao popriličnu nekompetentnost u svemu tome i nesnalaženje. Jednostavno smo došli do jednog ćorsokaka, kada je sednica prekinuta i rečeno je da ćemo 15 minuta čekati da se uspostavi nekakav red i, posle sat vremena čekanja, evo nas sada nastavljamo kao da se ništa ne događa. Međutim, mislim da je interesantno iz svega ovoga da jednu stvar ovde bar za građane naše rasvetlimo. Evo sada mogu građani da vide na delu kako takozvani demokratski blok funkcioniše i kako radi. Na početku sednice smo imali tiraniju većine, koja je htela bahato da nametne da se kontra Ustavu i ustavnim stavovima ovde raspravlja o nečemu o čemu ne treba da se raspravlja. U nastavku sednice opet bili smo svedoci kako jedna manjina želi da opet opstrukcijom, neću da kažem tiranijom, spreči nastavak rada ove sednice. Ovo je upravo tema, uvažena gospođo koja dobacujete iz klupe, upravo pričam o ovome što se događa i kako se krši Poslovnik, i kako se obezvređuje Skupština. Ono što je jako interesantno, gospodin Batić ovde kaže da njegova stranka, LDP ili koja je, na političkoj sceni ne želi da ona bude učesnik u pijaci. Možda više odgovara reč vašar ili gradska pijaca, jer ono što je DOS 2001. godine bio i Vlada, kojom se on ponosi, to je takva pijaca, sa onim likovima, da ne govorimo ministar policije, da ne govorim general Perišić i ostali, Obradović, da takve pijace nije bilo i skoro neće, nadam se, na našoj bliskoj sceni i da bude. Elem, interesantno je kako se ta grupacija, koja sebe naziva demokratskom opcijom, a sinoć vam je jasno rekao Montgomeri da ta opcija više u ovoj zemlji ne postoji. Poslušajte mentora, postoji podela na patriotske, on kaže nacionalne snage, i postoji podela na proevropske. Međutim, podela je druga, pre podne sam je rekao, podela je na patriotske snage i na korumpirane političare. Vlada, na silu stvorena, Koštunicina je korumpirana, to je sasvim poznato svima i sada postavlja se jedno pitanje. Završiću, prekardašio sam, izvinjavam se predsedavajućem, ali zbog upadica, zato što moram da vodim dijalog sa izvesnim damama, koje eto neće da izađu ovde da kažu šta imaju, a ja onda i svoje vreme trošim. Zbog čega sve ovo? Izgleda iz prostog razloga što treba da se odijum i nezadovoljstvo naroda prebaci na parlament, na nas ovde, a da se onda ovde zabašuri da oni kriminalci na miru mogu da urade prljave poslove koje još treba da odrade, a sigurno najvažniji razlog zbog svega se sve ovo događa i u šta smo svi mi uvučeni je pitanje Kosova. Molim vas, SRS je jasno kazala da ovo nije moglo da bude predmet rasprave, o čemu ćemo mi raspravljati u nastavku. Ali, mi ne koristimo i ne iživljavamo se na jednom službeniku jedne vlade. Vi tu pokazujete vašu tolerantnost, vašu humanost i šta ste vi: vi ste netolerantna grupacija usijanih glava.
Hvala kolega. Reč ima narodni poslanik Nataša Mićić, povreda Poslovnika. Nakon nje, narodni poslanik Dušan Bajatović, povreda Poslovnika. Izvolite.
Dame i gospodo narodni poslanici, najpre želim da odgovorim svim poslanicima koji spočitavaju poslaničkoj grupi LDP da danas otežava rad. Pozivam se na član 1, prava i dužnosti narodnog poslanika, član 221, koji govori da je dužnost narodnog poslanika da učestvuje u radu Skupštine. Prema tome, mi danas koristimo svoje pravo i ovlašćenje da sprečavamo povrede Poslovnika, ali i da sprečimo kršenje Ustava, koji ste gospodo upravo vi doneli, iako smo mi bili protiv njega i govorili da je loš. Drago mi je, gospodine predsedniče, stvarno najdobronamernije, što ste se vratili u salu, pa imam priliku da vam kažem da se nalazite u jednoj opasnosti, koja se ogleda u tome što ste prekršili ne samo član 27, koji govori o vašim nadležnostima, nego i član 83. Poslovnika, koji govori da je isključivo predsednik Skupštine dužan, odnosno nadležan, da uvrsti u dnevni red predloge akata koji su u skladu sa Ustavom. Dakle, ovi predlozi akata, prva tri, nisu u saglasnosti sa Ustavnim zakonom, koji ima isto pravno dejstvo kao i Ustav. Nije u skladu sa članom 5, koji kaže da novoizabrani sastav Narodne skupštine će u toku prvog zasedanja nakon izbora Vlade uskladiti sa Ustavom zakone koji se tiču zaštite građana, guvernera i državnog revizora. Zatim je povređan član 9. Ustava, koji kaže da izbor i imenovanje članova Ustavnog suda mora da se izvrši najkasnije do kraja prvog zasedanja Narodne skupštine. Gospodine predsedniče, tačno je da mi nemamo Ustavni sud, ali iz ličnog iskustva vam govorim, dakle, dok sam bila predsedavajuća nepune tri godine, imala sam priliku za sve to vreme da se ispituje zakonitost, odnosno ustavnost samo jedne odluke. To je bila odluka o uvođenju vanrednog stanja. I nigde nije bilo poslaničke većine, ostala je srećom manjina koja me je štitila. Tako da vas upozoravam da možete doći u opasnost da budete odgovorni samo vi i direktor Republičkog sekretarijata za zakonodavstvo, Balinovac, koji ovde nije slučajno, jer druga Koštuničina glomazna Vlada, od 25 članova, nije nas udostojila da prisustvuje prilikom usvajanja ovakvog jednog zakona, koji se donosi protivustavno, nego nam je upravo poslala čoveka koji je simbol ne samo pogrešne i pogubne politike, nego i danas simbol jedne politike zamajavanja, odugovlačenja i, dame i gospodo, beskrupuloznosti. Hvala vam što ste me saslušali.
Hvala puno. Narodni poslanik Dušan Bajatović, povreda Poslovnika.
Poštovane kolege poslanici, javio sam se u vezi sa članom 104. stav 1, koji kaže da bi poslanici trebalo da se jedni drugima obraćaju sa uvažavanjem. Prosto želim da pitam gospodu iz LDP-a da li je bilo dosta korišćenja gospodina Balinovca kao gromobrana u datoj situaciji, kao čoveka koji treba da primi svu ljutnju. Gospodine Jovanoviću, ne može činovnik Vlade, makar bio i pomoćnik ministra, koji je sprovodio nečiju politiku, pa makar da je utvrđivala vlada Mirka Marjanovića, sve zajedno sa Aleksandrom Vučićem, da bude simbol bilo kakvog režima. Ako već hoćete da se služimo govorom mržnje, protiv koga bi trebalo da se borite, jer ste se ujedinili sa Građanskim savezom, onda bi mi mogli da vam kažemo da ste vi takođe simbol jednog režima nastalog u 5. oktobru, koji je takođe došao na vlast, vladao i funkcionisao na jedan nakaradan način. Mnogi projekti koji štete Republici Srbiji, interesima države Srbije i građana Srbije, započeti su u vreme dok ste vi bili potpredsednik Vlade. Takođe, vaše učešće, spominjano u pojedinim sudskim procesima, ostalo je nerazjašnjeno. Sada da ne pričam dalje, jer i nije tema da li ste vi učestvovali u nekim stvarima ili niste. Prema tome, tema je ono što bi trebalo da bude po Poslovniku, rasprava o izmenama i dopunama Zakona o Vladi. Meni nije jasno kako vladajuća većina nije shvatila, bar je moj utisak takav, da opozicija u ovom parlamentu ne želi da bude marioneta izvršne vlasti, da želimo da nametnemo da je glavni organ u ovoj državi, glavna fora i glavna faca u ovoj državi nije izvršna vlast nego da je to ovaj parlament, da želimo da vratimo dostojanstvo ovom parlamentu. Ovde smo spomenuli, gospodine predsedniče, vi ste morali na to da reagujete, da se krši Ustavni zakon, da ne ponavljam sve kolege, bilo je iz LDP-a, SRS, SPS, praktično kompletna opozicija, uključujući i stranku gospodina Čanka. Vi ste morali da reagujete na to. Mi želimo da ovde dođu predstavnici Vlade i da objasne zašto se još uvek ne raspravlja ovde o Kosovu i Metohiji. Očigledno da nema rasprave o izmenama i dopunama Zakona o Vladi dok se donese zakon o Skupštini i mnoge druge stvari o kojima treba da raspravljamo. Prema tome, vi, predsedavajući ili predsedniče, imate ovde sledeći problem: niste u stanju da odbacite primedbe opozicije, iz prostog razloga što ovde nije prisutno 126 poslanika vladajuće većine. Gospodo, sa ovim obavezama koje imate prema toliko voljenoj Evropi, u koju volite da idete, pa su vam verovatno vaši parlamentarci odsutni, niste u stanju da vladate sa ovom većinom. Treba vam mnogo višeod 137 poslanika. Da bi ovaj rad parlamenta bio efikasan i dobar, to vam je malo. Morate da poštujete proceduru, morate da poštujete Ustav i ustavni zakon i morate da budete dobri sa opozicijom. To što smo vam omogućili formiranje Vlade je bila stvar dobre volje opozicionih stranaka u ovoj skupštini, inače smo i to mogli da opstruišemo. Poštujemo to što imate ovde 126 i više poslanika, ako ih toliko imate, ali i vi poštujte da mi zarad nas, naših birača, obećanja u izbornoj kampanji, na kraju krajeva, zarad integriteta nas kao poslanika, želimo da se držimo Ustava, zakona, pre svega Ustavnog zakona i procedure koja postoji u ovoj Skupštini. Uvažite da je današnja opstrukcija od strane opozicija bila i legalna, i legitimna, jer ne želimo da na početku rada ovog parlamenta u novom sastavu dozvolimo da nas izvršna vlast izbaci iz igre i da ovaj parlament bude, zahvaljujući partokratskom načinu vladavine danas u Srbiji, bačen u zapećak. Molim vas da na to obratite pažnju.
Hvala puno. Narodni poslanik Tomislav Nikolić, povreda Poslovnika, izvolite.
Želim samo još jednom da iznesem stav poslaničke grupe SRS. Naravno da ne treba održati ovu sednicu. Dnevni red nije u skladu sa ustavnim zakonom. Mi ćemo vam na to ukazivati i kad povredite Poslovnik, a i u raspravama o Predlogu zakona, ukoliko do te rasprave uopšte dođe. Ali, ne učestvujemo u lustriranju predstavnika Vlade koje danas obavlja jedna poslanička grupa. Nismo tako profilisani da se obračunavamo sa jednim čovekom. Tim pre što je Poslovnik potpuno jasan, ili će Zoran Balinovac biti u sali Skupštine kao predstavnik Vlade ili sednice neće biti. Ali, pošto smo prihvatili da Vlada ima pravo da nam pošalje svog predstavnika, koji je po funkciji direktor Sekretarijata za zakonodavstvo, onaj ko nije zadovoljan može da napusti sednicu. Dešavalo nam se da napustimo sednicu kad nismo bili zadovoljni, a više drugog leka nije bilo. Dešavalo se DS da napusti 15, 20 zasedanja, kada nije bila zadovoljna onim načinom na koji je u Skupštini rađeno. Pozivam vas još jednom da nikoga u ovoj skupštini ne ponižavamo i da nikoga ne lustriramo. Nismo mi ovlašćeni za to, čak ni u zakonu ne piše, koji ste doneli a nikad niste smeli da ga primenite, da ćemo sačekivati ovde u Skupštini onoga ko nam dođe, koga pozovemo da nam objasni nešto, pa da ćemo ovde da ga lustriramo. Gospodina Balinovca sam upoznao u prvoj Vladi Vojislava Koštunice, kada se prvi put ovde pojavio. Sad sam čuo da je simbol svih zala i sveg terora koji se odigrao u Srbiji u poslednjih 15-20 godina. Hajde da mu podignemo jedan spomenik ispred palate Albanija, ako je on zaista simbol, ali nije. Doći će simboli, imaćete prilike. Simboli su pred nama, čim stignu pravi zakoni. Gospodin Čanak i ja jedva čekamo neke simbole da se pojave ovde u Skupštini. Nije spojivo niti sa mojim ličnim moralom, niti sa moralom SRS da danas ovde jednog čoveka pljujemo i stavljamo na stub samo zato što imamo drugi plan. Zaista je naš plan da ova sednica ne bude održana i mi ćemo se protiv te sednice boriti zato što ona nije u skladu sa Ustavom, a ne zato što joj prisustvuje Zoran Balinovac ili bilo ko drugi. Zato molim građane Srbije, ovo zbog njih, ima nas različitih ovde, da se zna zašto mi ovo radimo, kad neki drugi vrše opstrukciju ove sednice, oni imaju neke druge ciljeve. Naš cilj je da se na dnevni red Prvog vanrednog zasedanja stave zakoni koje je predvideo Ustavni zakon za sprovođenje Ustava. Mi ćemo se za taj cilj boriti diskusijama. Čini mi se da sam čak sad spreman i da se tučem za gospodina Balinovca, zato što mi je toliko neprijatno šta danas radite sa tim čovekom.
Hvala puno. Povredu Poslovnika je reklamirao narodni poslanik Vladan Batić.
Gospodine predsedniče, dame i gospodo narodni poslanici, obraćam se pre svega vama, gospodine predsedniče. Na početku današnje sednice ukazao sam na povrede Ustavnog zakona, kao i mnogi poslanici koji su tražili da se prekine ova sednica, jer je njeno zakazivanje suprotno odredbama Ustavnog zakona. Na to uopšte niste reagovali. Pokušavajući da obezbedite parlamentarnu većinu dali ste prvo pauzu od dva minuta, pa od 15 minuta, pa prekid sednice, pa ste lakonski konstatovali da nema kvoruma, pa zbog toga nema objedinjene rasprave, nego se vodi pojedinačna rasprava o svakom od ova četiri zakona koja su stavljena na dnevni red. To je već poraz i to je već potpuno iracionalno. Pa vas je na tom mestu nasledio, odnosno nastavio sa predsedavanjem gospodin Albijanić. Pa je, mimo uobičajenog postupanja, odredio pauzu od sat vremena u jedan sat. Pa smo ga onda tri sata ubeđivali da se obave konsultacije šefova poslaničkih klubova, pa je na kraju to prihvatio. Zatim je odredio pauzu od 15 minuta. Ta pauza je trajala sat vremena. Onda ste došli ponovo vi i uopšte niste obavestili parlament šta je dogovoreno na tim konsultacijama. Nastavlja se dnevni red. Zatim smo predložilida Vladu predstavlja ili premijer, ali pošto on verovatno nije obavešten o održavanju sednice na kojoj treba da bude Predlog zakona o izmenama i dopunama Zakona o Vladi, makar potpredsednik Vlade ili makar ministar nadležan za državnu upravu i lokalnu samoupravu, koji je resorni ministar za ove teme, gospodin Milan Marković. Ništa od toga se nije dogodilo. Izneli smo principijelni stav zašto smatramo da Vladu ne može da predstavlja gospodin Zoran Balinovac, jer je oličavao jednu vlast, jedan režim protiv koga smo se borili i ne možemo da prihvatimo, puj pike ne važi, nije važno, bilo pa prošlo. Ne, nije bilo pa prošlo. Onaj ko je gasio medije, onaj koji se zalagao za zakon o borbi protiv terorizma, ne može da bude predstavnik nikakve vlade koja pretenduje da bude demokratska u ovom parlamentu. Još nešto, svojevremeno je odbijen zahtev gospodina Zorana Balinovca da bude upisan u imenik advokata. Kako nezvanično saznajemo, advokatske komore su odbile zahtev za upis Zorana Balinovca, bivšeg pomoćnika ministra pravde za vlade SPS, u imenik advokata Advokatske komore. Inicijator postupka je Zoran Balinovac, bivši pomoćnik ministra pravde, koji u ministarstvu radi više godina. On je u inicijativi naveo itd. Za Advokatsku komoru gospodin Zoran Balinovac nije bio čovek koji je podoban za upis u imenik advokata. Za novu vladu i, pre svega, za naše prijatelje iz DS, on je naprasno postao podoban da bude republički sekretar za zakonodavstvo ili, kako se to danas zove, direktor Sekretarijata za zakonodavstvo. I što je još gore, da bude predstavnik Vlade u parlamentu, u Narodnoj skupštini. Pa čak nema ni vašeg predstavnika, gospodina Milana Markovića, koji je očito oktroisani ministar, a vi na sve to pristajete. Gospodine predsedniče Skupštine, ponovo ukazujući da je ova sednica zakazana mimo Ustavnog zakona, još jednom insistiramo da se stavi na glasanje naš predlog da se prekine ova protivustavna ustavno zakazana sednica. Pa ako imate parlamentarnu većinu koja će glasati da nije povređen Ustavni zakon i ako hoćete da nametnete teror većine nad manjinom, vi to bar zvanično uradite i neka to vide svi građani Srbije.
Hvala puno. Naredni poslanik Aleksandra Jerkov, po Poslovniku, narodni poslanik Vlada Sekulić, po Poslovniku, zatim narodni poslanik Čedomir Jovanović, replika.
Dame i gospodo narodni poslanici, reklamiram član 240. Poslovnika. Ako malo bolje pogledate, taj član ne postoji. Naravno da ne postoji, to je slovo ''l'' kao lustracija. Naravno da je u ovom poslovniku nema. Da lustracije ima u ovom poslovniku, gospodin Balinovac, kao i mnogi drugi, ne bi bili u prilici danas da sede ovde, da nam predstavljaju predlog Vlade. Svi vrlo dobro znamo zbog čega gospodin Balinovac treba da bude lustriran. Da pogledamo ovo što je malopre rekao gospodin Batić, o tome da je gospodin Balinovac bio odbijen kada je podneo zahtev za upis u imenik advokata. Da vidimo u kojim to slučajevima Advokatska komora odbija da upiše nekog u imenik advokata. Dakle, prema članu 77. stav 1. i 2. Statuta Advokatske komore Srbije, kojim se predviđa da Upravni odbor može da odbije zahtev za upis u imenik advokata, ako oceni da kandidat nije dostojan poverenja za obavljanje advokatske delatnosti. Nedostojnim poverenja, po Statutu, smatra se kandidat čiji dotadašnji rad, druge javne aktivnosti i privatni život, kad je ovaj dostupan uvidu i oceni javnosti, ne daju osnova za uverenje da će se u obavljanju advokatske delatnosti pridržavati zakona, Statuta Advokatske komore i Kodeksa profesionalne etike. Evo, dakle, ko je osoba koju nam DS, DSS i G17 plus šalju da nam obrazlaže i predlaže zakon o Vladi, koji mi treba da prihvatimo. Hvala vam.
Zahvaljujem. Narodni poslanik Vlado Sekulić, povreda Poslovnika, izvolite.
Gospodine predsedniče, dame i gospodo narodni poslanici, reklamirao sam član 225, a ujedno sam i motivisan radosnom vešću koju je gospodin Vučić izrekao za ovom govornicom, da su dva mlada momka puštena iz pritvora, a vezano za naziv ulice i plakate koji su lepljeni na Novom Beogradu ''Bulevar Ratka Mladića'', imam obavezu da vas uputim u istinu celog tog događaja. Na sednici gradske opštine 28.11.2006. godine je DS pod okriljem ili plaštom ili njihovim nazivom, oni su predali spisak za promenu ulice - Bulevar AVNOJ-a u Bulevar dr Zorana Đinđića. Oni su podneli inicijativu ispred grupe građana, trenutno su imali 1.700 potpisa, obraćali su se Gradu, a znate da po zakonu ne može, tek posle tri godine od smrti pokojnika može da se uđe u proceduru. Nazvali su to - inicijativa grupe građana koja je predala spisak da se izglasa, da opština Novi Beograd da predlog da se preinači ime Bulevar AVNOJ-a u Bulevar dr Zorana Đinđića, što je bilo ne malo smešni, nego vrlo ružno i zloupotreba je građana, jer zna se da su to skupljali na punktovima, pod imenom DS. Po ovoj logici stvari, kako su oni nama tada prezentirali, ispade da su se građani organizovali da bi išli u korist DS da skupljaju potpise, što je bila notorna laž. Da bi sve bilo tačno, kako je išlo, to je predlagao gospodin Milenković, koji je šef odborničke grupe na Novom Beogradu. A mi kada smo tražili da se dodeli ime i da se pokrene inicijativa ispred Novog Beograda za ime pokojne Milice Rakić, taj je predlog jednoglasno odbijen od strane G 17 i DS, uz uzdržane iz DSS, nije ni ušlo u proceduru, već je tu napravljena diskriminacija prema malom detetu, koji je poginulo u NATO agresiji, beži se od toga da se spomene da je ona poginula u NATO agresiji. Da bi sve to bilo potkrepljeno, da vam kažem kako je završeno glasanje. Za je glasalo 35, to je bila DS i G 17, oni su glasali za tu inicijativu ispred grupe građana, SRS je glasao protiv, SPS je glasao protiv, a vaši sadašnji koalicioni partneri su bili uzdržani, pošto vam oni ni tada nisu dali podršku za preimenovanje te ulice. Samo sam hteo da ukažem na to, da bi se malo ta fama razbila. Koliko znam, ta procedura nije usvojena, niti je došla na Gradsku skupštinu koja je zadužena da promeni ime. Ne znam zašto su se bunili aktivisti, evo i gospodina Čeda Jovanović iz LDP-a. Neko ko je mogao da se buni, to je onaj koji je podržavao ulicu Bulevar AVNOJ-a, ali da dođu ljudi da bi zaštitili ime ulice Bulevar Zorana Đinđića, taj bulevar ni ne postoji na Novom Beogradu.
Zahvaljujem. Narodni poslanik Čedomir Jovanović, replika. Izvolite.
Gospodine predsedniče, poštovano predsedništvo, dame i gospodo narodni poslanici, javio sam se reagujući na izlaganje gospodina Nikolića koji, nažalost, nije u sali, mada sam siguran da on vrlo dobro zna šta mislim o njemu, i o njegovoj stranci i o njegovoj politici, baš kao što to znaju i građani Srbije. Ono što je važno pojasniti jeste naš odnos prema direktoru Republičkog sekretarijata za zakonodavstvu, gospodinu Balinovcu. On nije usamljeni pojedinac, on u ovom parlamentu nije žrtva, on je u ovom parlamentu danas ovde, demonstrirajući svoj trijumfalni povratak, sedam godina posle 5. oktobra i demokratske revolucije sprovedene u ovoj zemlji. Zbog toga naš odnos prema gospodinu Balinovcu nikako ne može biti protumačen kao odnos prema usamljenom pojedincu, nezaštićenoj osobi, čoveku koji je izložen kritici stranke koja ne vodi računa o elementarnom uvažavanju i međusobnom političkom odnosu. To nije tačno. Ni u jednom trenutku mi ne govorimo o privatnom životu gospodina Balinovca, to nas ne interesuje. Mi ovde njega posmatramo kao predstavnika vladajuće koalicije, koja od nas očekuje da raspravljamo o zakonu o Vladi. Ako u 2007. godini zakon o Vladi brani čovek čiju smo politiku mi morali da srušimo 5. oktobra, da bi uopšte danas bili u poziciji da formiramo Vladu ili raspravljamo o njoj, onda je to apsurdno i to je za nas neprihvatljivo. Toliko smo puta u ovoj raspravi rekli - zašto očekujemo od vladajuće većine da se izjasni glasanjem ili da povuče svog predstavnika. Ako vam nije bio problem da glasate na Vladi za gospodina Balinovca, za Dejana Mihajlov, onda to pokažite i ovde u ovom parlamentu, i mi ćemo poštovati odluku većine i učestvovati u raspravi, i u toj raspravi reći sve što želimo da kažemo i što nismo bili u prilici da kažemo zbog toga što satima raspravljamo, nastojeći da ostvarimo svoje poslaničko pravo. Gospodine predsedniče, pozvao sam vas da primenite član 98, da prekinete ovu sednicu, da to stavite na glasanje, niste to uradili. Time ste povredili stav 3. člana 100. Poslovnika. Dužni ste da mi date odgovor zašto to ne činite. Ako to ne činite zbog toga što nema 126 poslanika u sali, recite. Ako očekujete od nas da sa vama sarađujemo, kao što smo sarađivali tokom prethodnih sednica, onda morate otvoriti prostor za tu saradnju. Sa gospodinom Balinovcem, sa ignorisanjem toga što on predstavlja, to svakako nećete uspeti. Mi smo poslanička grupa u kojoj sede ljudi koji su hapšeni zbog svog opozicionog delovanja. Mi smo poslanička grupa koja zastupa interese novinara i medija koji su uništavani u periodu vlasti gospodina Balinovca. Ne možete očekivati od nas da mi o tome ćutimo i da se pred tim povlačimo. Ako danas treba da raspravljamo o tome imamo li pravo da govorimo istinu o gospodinu Balinovcu ili ne, onda mi na to ne pristajemo. Mi nećemo da ćutimo o onome što on predstavlja, jer nas na to obavezuju sva ona stradanja u kojima smo često delili istu sudbinu. Na to nas obavezuje sudbina ''Evropljanina'', sudbina ''Dnevnog telegrafa'', sudbina ''Radio indeksa'', ''Radio televizije B 92'', svih nezavisnih medija u Srbiji, koji su sankcionisani na osnovu zakona koji je pisao gospodin Balinovac. Na to nas obavezuje sudbina 40 hiljada uhapšenih ... (Predsednik: Vreme, gospodine Jovanoviću.) ... mladih, 40 hiljada studenata u periodu 2000. godine, u kojima su se suočavali sa pretnjom zakona o borbi terorizma kojim je gospodin Balinovac pokušavao da štiti režim Slobodana Miloševića. Hvala vam na razumevanju, na tome što me niste prekinuli. Ukoliko nam date obrazloženje, mi ćemo to obrazloženje prihvatiti. Ukoliko i dalje budete ignorisali, mi ćemo nastaviti da radimo svoj posao, da zastupamo politiku zbog koje se nalazimo u parlamentu. Objasnite zašto ne stavljate na glasanje naš zahtev i zašto odbijate da se izjasnite o povredama Poslovnika na koji mi ukazujemo. Nama nije želja da se ovaj parlament pretvori u cirkus, ali nam nije ni želja da se ovaj parlament pretvori u mesto na kome će se osloboditi od svake odgovornosti Vojislav Koštunica i njegova vlada, koji ne daju ni jedan odgovor na životne probleme ove zemlje i sa tim se suočava, između ostalog, i danas, kao i tokom prethodnih rasprava.
Vi ste se pozvali na član 98. Poslovnika o radu i ja ću ga pročitati. Predsednik Narodne skupštine prekida rad Narodne skupštine kada utvrdi nedostatak kvoruma na sednici Narodne skupštine, dok se kvorum ne obezbedi. Predsednik Narodne skupštine može odrediti pauzu u radu sednice Narodne skupštine, da bi se izvršile potrebne konsultacije ili pribavilo mišljenje. To smo uradili. Predsednik Narodne skupštine prekida rad i u drugim slučajevima, ako to Narodna skupština zaključi. Predsednik Narodne skupštine obavestiće narodne poslanike o nastavku sednice Narodne skupštine. Ne vidim razlog da se prekine rad Narodne skupštine i nastavljamo dalje. Po Poslovniku Slobodan Maraš, izvolite.
Gospodine predsedniče, poštovano predsedništvo, dame i gospodo, javio sam se zbog povrede člana 104. stav 2. Poslovnika. Gospodin Tomislav Nikolić je malopre rekao da je spreman da se tuče zbog gospodina Balinovca, zbog svega što je izrečeno o njemu. Pretpostavljam da je ta pretnja bila upućena poslaničkoj grupi LDP. Mi se ne plašimo i nećemo prestati da se borimo za pravo da u skladu sa Poslovnikom postupamo u ovoj skupštini. Meni je zaista žao što gospodin Nikolić nije tu. Prosto je neverovatno da je gospodin Nikolić nastupio kao advokat vladajuće većine i optužio LDP da opstruira rad Skupštine. Zaboravio je da je reakcija LDP nastala onog momenta kada je gospodin Balinovac izašao za ovu skupštinsku govornicu, kada je osuo paljbu po LDP i kada nam je uskratio pravo da se izjasnimo o njemu. Niko nas nije zaštitio u tom momentu, odnosno niko mu nije oduzeo pravo i niko nije rekao da ne može tako da postupa prema našoj poslaničkoj grupi. Samo bih jednu stvar hteo da kažem i poslanicima vladajuće većine, odnosno pre svega poslanicima Demokratske stranke, koji imaju priliku da se u ovoj skupštini ponašaju drugačije od pripadnika svoje partije u Vladi. Tokom 98. i 99. godine vlast se obračunavala sa medijima na najbrutalniji način, bezbroj presuda sa milionskim iznosima je bilo protiv medija doneto. Da li znate ko je bio prisutan na tim suđenjima kao supervizor, odnosno kao neko ko je vodio računa o tome da se slučajno ne desi da sudija ne osudi medije. To je bio gospodin Balinovac. Od bezbroj tih presuda pročitaću vam samo jednu, koja je doneta protiv "Dnevnog telegrafa" i koja je bila u iznosu od milion i 200 hiljada dinara. Prijavu protiv "Dnevnog telegrafa" podnela je, u ime Saveza žena Jugoslavije, Bratislava Morina, komesar za izbeglice Srbije. Ona je u prijavi navela da su u ovom listu pozivali na ruđenje ustavnog poretka Srbije i SRJ i ugrozili sve građane, žene i decu, tako što su na drugoj strani objavili oglas studentske organizacije "Otpor". To je gospodin Balinovac.
Zahvaljujem. Povredu Poslovnika reklamirala je narodna poslanica Milena Stanković, povredu Poslovnika je reklamirala narodna poslanica Vjerica Radeta i povredu Poslovnika reklamirao je narodni poslanik Ivica Dačić. Izvolite.
Dame i gospodo narodni poslanici, uvaženo predsedništvo, stručni tim LDP napravio je jedno istraživanje, a koje se tiče presuda koje su donete. Član 225, narodni poslanik ima pravo da bude obavešten o svim pitanjima potrebnim za vršenje funkcije narodnog poslanika. Mi smo izvršili to jedno malo istraživanje i rezultati su bili vrlo impozantni. Naime, ispostavilo se da je u periodu između marta i aprila 2000. godine, kako autori jednog teksta kojeg smo skinuli sa sajta NUNS-a, Dragan Banjac, kaže, u martu su pale samo tri kazne po Zakonu o informisanju, jer se vlast ustremila na predajnike i na zatvaranje stanica zbog nepostojanja dozvole za frekvencije. Ali je zato popravljen u aprilu kada je izrečeno šest kazni itd. Ono što mi hoćemo da napomenemo ovom prilikom jeste da je gospodin Balinovac vrlo često bio prisutan na tim suđenjima i svojim prisustvom onemogućavao sudije da savesno vrše svoj posao, jer su u strahu od eventualne odmazde, koja bi kasnije mogla da nastupi, oni razrezivali tako drastične kazne kakve su vama vrlo dobro poznate. Evo npr, "Kikindske novine", 31. marta 2000. godine, na zahtev Rajka Popovića, odgovornog urednika lokalnog lista RTS "Komuna", pretposlednjeg dana marta pokrenut je prekršajni postupak protiv "Kikindskih novina". Sudija Nada Petrov saslušala je Duška Francuskog, direktora Doma omladine iz Kikinde, kao odgovorno lice, i Željka Bodrožića, glavnog i odgovornog urednika, koje Popovića tuži zbog fotografije - fotomontaže u broju 79. "Kikindskih novina", od 17. marta i teksta pod naslovom "Balansero". Na osnovu Zakona o javnom informisanju, imajte u vidu da se radi o 2000. godini, sudija Petrov kaznila je "Kikindske novine" sa 280 hiljada dinara, a veći deo kazne, 150 hiljada dinara, pripada osnivaču, Javnom preduzeću Dom omladine. Direktor Duško Francuski je kažnjen sa 60 hiljada, a glavni o odgovorni urednik Željko Bodrožić sa 70 hiljada dinara. Toliko o tome. Koliko je ozbiljan gospodin koji danas treba da izlaže Predlog zakona o izmenama i dopunama Zakona o Vladi. Da se ne dotičemo sada samog zakona, o kome ćemo govoriti kada za to bude došlo vreme, koji u čitavom nizu odredaba krši Ustav, koga ste vi, dame i gospodo, svi zajedno osim nas, Lige socijaldemokrata Vojvodine i manjina, doneli na onako sramotan način.
Zahvaljujem. Reč ima narodni poslanik Vjerica Radeta.
Gospodine Maraš, rekli ste da kada je gospodin Balinovac, i kako ste vi rekli - napao vašu poslaničku grupu, to je bilo još u jutarnjim časovima, na početku današnjeg radnog dana, radi javnosti, moram da vas podsetim da je, u skladu sa Poslovnikom, veoma oštro na to reagovao i gospodin Dragan Todorović, i ja i gospođica Nataša Jovanović. Svi troje smo skrenuli pažnju gospodinu Balinovcu da ne može on da se obraća poslanicima na način na koji je to bilo u prepodnevnom delu, već samo da može da predstavlja Vladu kada je u pitanju Predlog zakona o izmenama i dopunama Zakona o Vladi. Takođe, zapravo Tomislav Nikolić jeste rekao da je on spreman da se tuče za gospodina Balinovca. Naravno da je svako razuman to razumeo figurativno, da Toma Nikolić nije mislio fizički da se tuče sa bilo kim u ovom parlamentu. Mi smo se, i Tomislav Nikolić, i cela naša poslanička grupa, i SRS u celini, uvek i za svoja i za tuđa prava borili na demokratski način, mi gospodo nikada nismo palili Skupštinu, nismo krali slike iz Skupštine i nismo linčovali ljude, mi smo se, ponavljam, za ovom skupštinskom govornicom, na javnim skupovima, u medijima, kada nam je to i koliko bilo dozvoljenom, borili na demokratski način za osnovna ljudska prava. Vi danas ceo dan kršite Ustav u delu koji garantuje osnovna ljudska prava i na to sam skrenula pažnju u toku dana nekom od vaših poslanika. A kada govorite o zatvaranju, naravno, nemam nameru da budem advokat gospodinu Balinovcu. Ovde neko reče da on nije mogao da bude upisan u Advokatsku komoru. Ne bih o tome na koji način su se tada ljudi upisivali u Advokatsku komoru i ko je tada vedrio i oblačio. To će biti tema nekog drugog dana. Samo bih podsetila da je 2003. godine Branislav Lečić, tada ministar informisanja, zatvorio Televiziju "Marš" u Trsteniku, zato što je Tomislav Nikolić gostovao u toj emisiji. Da je zatvorio list "Identitet", zato što je za horoskopski znak, završavam za 10 sekundi, i za horoskopski znak koji je bio znak Zorana Đinđića pisalo da će se rođenim u tom znaku desiti nešto loše, a to je bilo u nedelji pre nego što je Zoran Đinđić poginuo. Dakle, zbog takvih stvari su zatvarani mediji, a što je najgore, u vreme kada je to radio Branislav Lečić Srbija uopšte nije imala zakon o informisanju. Dakle, apsolutno, bez ikakvog pravnog osnova, bez ikakvog pravnog akta i na taj način vi, gospodo, doživljavate demokratiju.
Povredu Poslovnika reklamira narodni poslanik Ivica Dačić, potom narodni poslanik Nebojša Ranđelović, a zatim su se za repliku javili narodni poslanik Slobodan Maraš i narodna poslanica Milena Stanković.
Već sam rekao da SPS generalno smatra da donošenje izmena i dopuna Zakona o Vladi ne treba danas da bude na dnevnom redu sednice. Član 161. Poslovnika govori o hitnom postupku. Po hitnom postupku može da se donese samo zakon kojim se uređuju pitanja i odnosi nastali usled okolnosti koje nisu mogle da se predvide, a nedonošenje zakona po hitnom postupku moglo bi da prouzrokuje štetne posledice po život i zdravlje ljudi, bezbednost zemlje i rad organa i organizacija. Ne verujem da nedonošenje izmena i dopuna Zakona o Vladi može da prouzrokuje bilo koju štetnu posledicu. Uostalom, i prethodni Zakon o Vladi je donet 2005. godine. Takođe, mislim da je gospodin Balinovac i tada bio prisutan u ovoj sali ili je bio jedan od onih koji su učestvovali u pripremi svega toga. Danas je vidljiva jedna veoma čudna stvar. Ko učestvuje u raspravi o ovome? U raspravi učestvuju pripadnici opozicionih političkih stranaka. Nisam čuo nijednu lepu reč od strane predstavnika vladajuće većine za čoveka koji predstavlja Vladu u ovom slučaju. Zar vi očekujete da mi hvalimo i branimo vašeg predstavnika Vlade, koga ste vi izabrali? Prvu krivinu i prvu teškoću u radu Skupštine ste dočekali i pobegli ste kao miševi sa bojnog polja. Pobegli ste jer se ne smete javiti za reč, da kažete jednu dobru reč za čoveka koga je izabrala vaša vlada, kada, gospodine Balinovac, pre koliko dana su vas izabrali, da li je bio neko protiv vašeg imenovanja na mesto direktora? Izađite i kažite - mi stojimo iza gospodina Balinovca, zato što je direktor Sekretarijata za zakonodavstvo ili ne stojite, pa ga smenite. Ovo što traži opozicija i mi, kao deo opozicije. Znate, gospodine Ristiću, SPS je uvek vlast, ako ništa drugo, barem možete da učite od nas, pošto uzimate kadrove od nas možete da učite, jer se to nama nikada ne bi desilo kao vama. Uostalom, niste vi samo imali gospodina Balinovca, čekajte, čiji je bio Perišić, je l' bio načelnik Generalštaba Slobodana Miloševića? Uostalom, ko je bio Nebojša Čović, je l' bio je funkcioner SPS, je l' Bane Ivković tukao studente "Otpora"? Je l' Bane Ivković tukao studente "Otpora", pa ste ga držali kao malo vode na dlanu, da bi vam čuvao vašu prethodnu vladu? Dušan Mihajlović, potpredsednik Vlade Mirka Marjanovića. Dušan Mihajlović je bio valjda veća faca od Balinovca. Prema tome, razlozi za osporavanje ove sednice, što se tiče SPS, nisu u gospodinu Balinovcu, nego u tome što imate tačke dnevnog reda koje ne zaslužuju da budu danas na sednici Narodne skupštine Republike Srbije. Vi ste vladajuća većina, vi ste vlast, pa ponašajte se kao vlast. Šta vas briga šta traži stranka koja ima 16 poslanika ili 10 poslanika. Vi molite opoziciju da odustane od dijaloga? Nećemo da odustanemo, koristićemo svako pravo. Idealno je vreme, 18,50 časova, naravno, zahvalan sam gospodinu Albijaniću i zahvalan sam gospodinu Duliću, i predlažem da svaki dan produžava raspravu dok traje ova skupština, zato što vi, dame i gospodo, uzeli ste sve što imate u medijskom prostoru Srbije. Prema tome, na "Pinku" i na RTS-u je 150 evra jedna sekunda. Vi ste prisutni u "Dnevniku", nema drugih stranaka, a hoćete još da opozicija sa ovacijama podržava svaki vaš predlog. Možete vi da izmenite Poslovnik, možete da ukinete opoziciju, možete vi da kažete da opozicija ne treba da prisustvuje sednicama Narodne skupštine Republike Srbije, verovatno bi vam to najviše odgovaralo, ali sam rekao gospodinu Duliću, a podsećam i vas iz DS - svaka vlast je samo buduća bivša vlast, nemojte činiti drugima ono što ne biste voleli da oni čine vama ili protiv čega ste se navodno borili. Molim vas, hoće li neko iz ove vlasti da izađe i da brani Vladu i čoveka koji predstavlja Vladu. Nemojte da očekujete od nas da mi branimo vašu Vladu. Mi branimo Balinovca samo zato što je nekada bio naš.
Gospodine Dačiću, govorite pet minuta i 40 sekundi o povredi Poslovnika. Izvolite, ali zapamtite da smo vam dali sve vreme da govorite o povredi Poslovnika.
Ali, mislim da sam jedini koji je zaista govorio o povredi Poslovnika. U svakom slučaju, javiću se posle jedno sat vremena ponovo, ali nismo prešli na raspravu o svemu ovome. Molim vas, gde su predstavnici DSS čiji je ovo kandidat, koji je izabran? Gde su predstavnici DS, koji su glasali za njega na sednici Vlade Republike Srbije? Gde ste? Izađite i recite - kako je moguće da gospodin Balinovac bude dobar da ga imenujete na sednici Vlade, a ovde vas je sramota da ga branite. Prema tome,nadam se da će neko reći dobru reč, a gospodine Balinovac, pošto ćemo mi uskoro doći na vlast, ostaćete vi i tada direktor nekog sekretarijata.
Povredu Poslovnika reklamirao je narodni poslanik Nebojša Ranđelović i narodni poslanik Vladan Batić, a repliku je tražio narodni poslanik Slobodan Maraš i narodna poslanica Milena Stanković.
Gospodine predsedniče, dame i gospodo narodni poslanici, javljam se povodom povrede Poslovnika o radu Narodne skupštine i ponovo ukazujem na povredu člana 98. i na povredu člana 100, i molim predsednika Narodne skupštine da član 98. ne tumači proizvoljno. Složenom postupku tumačenja prava pristupa se kada pravni akt nije dovoljno jasan, a stav 3. člana 98. ovog Poslovnika je sasvim jasan i u njemu se eksplicitno kaže - predsednik Narodne skupštine prekida rad Narodne skupštine i u drugim slučajevima ako to Narodna skupština zaključi. Dakle, ne ako to zaključi predsednik Narodne skupštine, nego ako to zaključi Narodna skupština. I naravno, pošto se radi o prekidu sednice, o tome se ne može glasati kada je dan za glasanje, već odmah nakon podnetog predloga, pa stogamolim da se postupi po predlogu LDP, odnosno mi na tome insistiramo. Hvala.
Zahvaljujem. Povredu Poslovnika je reklamirao narodni poslanik Vladan Batić.
Gospodine predsedniče, nebrojeno puta reklamiramo povrede Poslovnika. Vi ste dužni da nam date objašnjenje. Ponovo tvrdimo da nema kvoruma u ovoj sali. Vi sada možete da kažete da ga ima, ako mi date objašnjenje na ovu moju tvrdnju da ga nema. Onda tražim da se parlament o tome izjasni, pa ćete onda videti da li ima kvoruma ili nema kvoruma, da se ne igramo žmure. Radi objašnjenja, gospodine predsedniče, sada se obraćam građanima Srbije, onima koji nisu imali prilike da od 10,00 sati prate sednicu parlamenta. Dakle, poštovani građani Srbije, danas su na dnevnom redu Zakon o Vladi, Zakon o državnoj upravi, Zakon o državnim službenicima i Zakon o budžetskom sistemu. Sve su u pitanju izmene i dopune tih zakona. Ti zakoni su se našli na dnevnom redu zato što treba da se usaglase sa novim Ustavom. Rok za njihovo usaglašavanje sa novim Ustavom je do 31. decembra 2008. godine, a ne pošto-poto danas. Pre dva dana završeno je Prvo redovno zasedanje Narodne skupštine. Do kraja Prvog redovnog zasedanja, kako to u ustavnom zakonu piše, trebalo je da bude konstituisan ustavni sud, da bude izabran državni tužilac, da bude izabran ombudsman, guverner Narodne banke, poverenik za medije. Niste zapamtili, treba da zapamtite nešto. Znam da ste čuli, ali ništa ne pamtite, a trebalo bi da se stidite što su vaši ministri glasali za Zorana Balinovca, Dejana Mihajlova, trebalo bi da se stidite, jer na taj način ponovo ubijate Zorana Đinđića. To ne smete da radite. Dakle, to je jedan od razloga zašto čitav dan traje polemika na ovu temu. Drugi razlog je što je za predstavnika Vlade određen direktor Republičkog sekretarijata za zakonodavstvo, gospodin Zoran Balinovac, čovek koji je pre 5. oktobra bio član JUL-a, savetnik, pomoćnik i zamenik ministara Aranđela Markićevića i Dragoljuba Jankovića. I to nije strašno, ali je strašno što je isti taj čovek bio supervizor u postupcima po Zakonu o javnom informisanju, kada su rigorozno, drakonski kažnjavani i gašeni pojedini mediji. Tog čoveka ste izabrali za direktora Republičkog sekretarijata za zakonodavstvo i taj čovek danas predstavlja Vladu Republike Srbije. Naš poslanički klub to jednostavno ne želi i ne može da prihvati. Iko od ljudi koji su se zalagali za demokratske promene u Srbiji, ako ima malo morala, časti i savesti to ne bi smeo da prihvati. Ni jedna fotelja nije vredna svih onih želja, nadanja, stremljenja, deset godina na ulicama Beograda po ciči zimi, ledu, snegu, pred kordonima, pendrecima, suzavcem. Zbog takvih ljudi kao što je Zoran Balinovac vreme je da se stidite.
Samo da dam objašnjenje narodnom poslaniku Vladanu Batiću. Dakle, u ovom trenutku u sali postoji kvorum za rad. Za repliku se javio narodni poslanik Maraš Slobodan.
Gospodine predsedniče, poštovano predsedništvo, dame i gospodo, gospođa Radeta, izgleda da se nismo najbolje razumeli. Javio sam se pre svega zbog povrede člana 113. u toku današnje rasprave, a morao sam da napomenem sledeću stvar, da poslanici Liberalno-demokratske partije, nakon napada od strane gospodina Balinovca, gde je pokušao da nam oduzme pravo da kažemo šta želimo o njemu, nije pokušao da zaštiti, odnosno nije reagovao u skladu sa članom 27. predsednik Narodne skupštine. To ste uradili vi i zahvaljujem vam na tome, ali to nije vaš posao. Hteo bih još jednu stvar da kažem. Dr Ranđelović, koji je govorio pre mene, iz Liberalno-demokratske partije, gospodine predsedniče, dužni ste mu objašnjenje u skladu sa članom 100. ovog poslovnika, stav 3. Malopre je citirao član 98. stav 3. i rekao da predsednik Narodne skupštine prekida rad Narodne skupštine i u drugim slučajevima ako to Narodna skupština zaključi. Tražio je od vas objašnjenje, vi ste se oglušili na to, pa vas molim da mu odgovorite.
Reč ima gospodin Rajko Baralić.
Konačno pravi čovek na pravom mestu. Dobrodošli, gospodine Mrkonjiću, lepo vam stoji. Nekoliko članova Poslovnika kolege narodni poslanici krše permanentno. Izašao je gospodin Balinovac, ali da kažem, njegovu čast ne dovodim u pitanje. Podneo je ostavku pre nekoliko dana na ovo isto mesto, direktora Republičkog sekretarijata za zakonodavstvo, na koje ga je Vlada pre tri dana imenovala i prekjuče to objavila u svom Službenom glasniku. Kako smo obavešteni, ministri Milan Marković, Dragan Šutanovac, Dušan Petrović, najsrdačnije su mu čestitali, pa bi bilo lepo da ovde kažu - ostavite čoveka na miru, on ovde radi u skladu sa Poslovnikom svoj posao. Ako mislite da ga ni za jedan ozbiljan posao ne preporučuje to što je bio saradnik ministara Jankovića i Markićevića ili što se sve to dešavalo u vreme Vlade Mirka Marjanovića, to je pitanje istorijske i političke procene. Videćemo. Vama se danas čini da je to tako, koliko sutra to će biti sasvim drugačije. Nemojte se hvaliti time da nekim ljudima Advokatska komora Srbije, pri čemu se veoma obrukala, nije dozvolila upis u registar i tako im onemogućila pravo na rad. Hoćete da pomenem neka imena: Rodoljub Džamić, Dražimir Marušić, Gorica Gajević. Da vam kažem još nešto, veoma sam zadovoljan što sam veoma pomogao da ti ljudi počnu da rade svoj posao kao advokati. Nema veze, to što su neki od njih preverili, to je pitanje njihove lične odluke, ali nema nikakvog smisla da Advokatska komora Srbije, kao cehovsko udruženje, sprečava ljude da žive od svog rada, u skladu sa kvalifikacijama koje imaju i pravosudnim ispitom koji su položili. Time se ne bih nikada hvalio. Da se vratimo na 10,00 časova, a sada je 19,00 časova. Dakle, niste odmakli od početka. Nemate hrabrosti i nemate snage da ovu sednicu usmerite u željenom toku, zato što, i tu su u pravu kolege, nemate dovoljan broj narodnih poslanika da funkcionišete. Zašto ste juče odredili dan za glasanje kada smo prekjuče mogli da izglasamo sve one izmene i dopune Zakona o krivičnom postupku i druge? Zato što niste imali 126 poslanika. Mi smo tu, osim gospodina Žarka Obradovića, koji je službeno odsutan u ovom trenutku, svi poslanici SPS-a i drugih opozicionih stranaka su uglavnom tu. Treba vam 126; ko se u kolo hvata u noge se uzda. Nemate dovoljan broj ljudi da donosite odluke koje se tiču države. Ne možete da pozajmljujete poslanike, nema rezervnih igrača. Vi ste navikli, kada nema dovoljno, isključite njih nekoliko iz parlamenta, pa uvedete građane, pa onda izmislite Baneta Ivkovića. Kako čujem, neki od njih sada seire nad njegovom sudbinom. A da vam kažem, kada vam je bilo gusto i kada vam je trebalo, bio vam je dobar, a onda ste ga zgazili kao poslednji opušak. Pre neki dan, dotle je stigao vaš miljenik, dao je izjavu u jednim novinama šta misli o muškarcima koji nose tange. Dotle ste doveli Branislava Ivkovića. I nije bolje zaslužio. Zahvaljujem.
Hvala, po Poslovniku gospođa Vjerica Radeta, pa potom replika gospođica Stanković. Izvolite.
Po Poslovniku, član 101, vezano za diskusiju, odnosno repliku gospodina Maraša. Očigledno da je bio nesporazum. Razumela sam da je gospodin Maraš rekao da niko nije stao u zaštitu prava narodnih poslanika. Intervenisala sam i rekla da smo to uradili, nekoliko poslanika iz SRS, sa čim se on kasnije složio. To nije problem, ali sasvim sam sigurna da je osnovni problem neregularnost zakazivanja ove sednice, koja se odnosi na član 5. Zakona o sprovođenju Ustava Republike Srbije. To je ono o čemu bi narodni poslanici trebalo da raspravljaju. To je ono o čemu bi skupštinska većina morala da vodi računa i zaista je iznenađujuće i prosto neverovatno da danas ceo dan, kada se na ovaj način i ovoliko raspravlja, i ne uspevamo da počnemo dnevni red, da iz skupštinske većine ovde, takoreći, i nema narodnih poslanika, pogotovo ne onih koji pripadaju stranci Vojislava Koštunice, oko koga je okupljena vlada Havijera Solane. Zato smo, zapravo, danas i došli u ovu situaciju. Podsećam javnost, pre svega, pitao se neko danas ovde zašto nam niko nije objasnio zbog čega je bila ona prva pauza, davno je to bilo, još u 10 ili 10,30 časova, kada smo tek počeli da radimo, kada je predsednik poslaničke grupe DS, ono što uopšte ovde nije rečeno, podnela zahtev za spajanje tri tačke dnevnog reda. Za to je neophodno, kako bi se takva odluka donela, 126 poslanika koji bi glasali za taj predlog. Kakav je problem u vladajućoj većini? Zašto nisu bili u stanju da obezbede 126 poslanika? Da li to znači da vlada Vojislava Koštunice već danas više nema podršku u ovom parlamentu? To ne znam, znaćemo kada se bude glasalo o nekom sledećem zakonu u danu za glasanje. U svakom slučaju, odgovornost je skupštinske većine zbog čega je ova rasprava danas krenula u ovom pravcu i zbog čega mi raspravljamo o nečemu što je skupštinska većina morala da ima na umu, i da danas raspravljamo, završavam, gledam u sat, inače hvala, dakle, ono što smo bili u obavezi po Zakonu o sprovođenju Ustava. Samo još jednu rečenicu, malopre sam napravila lapsus kada sam rekla koje je medije Branislav Lečić gasio. Istina, TV Marš je iz Valjeva, ugašena je i platili su kaznu od 500 hiljada dinara zato što nisu prenosili sahranu Zorana Đinđića, ugašena je i TV Trstenik zato što je tamo gostovao Tomislav Nikolić, sada ponovo radi pod nazivom TV Logos. I ugašen je dnevni list Nacional.
Hvala puno. Replika, gospođa Milena Stanković, potom po Poslovniku, narodni poslanik Ivica Dačić, i po Poslovniku narodni poslanik Nenad Čanak i narodni poslanik Ivan Andrić. Izvolite.
Dame i gospodo narodni poslanici, uvaženo predsedništvo, predsedniče, ovu repliku iznosim na više izlaganja narodnih poslanika, prosto nisam mogla da dođem u priliku da govorim na osnovu replike zato što su se brojni poslanici javljali po Poslovniku. Naime, da se razumemo, kada mi ovde govorimo o gospodinu Balinovcu, mi ne govorimo o gospodinu Balinovcu kao građaninu, bogobojažljivom intelektualcu, kao o čoveku koji je privržen idejama Vojislava Koštunice, nego kao o političaru. Dakle, svaki političar za svoj rad snosi odgovornost. O svima nama građani sude na osnovu našeg rada i na osnovu rezultata tog rada. Rezultati vašeg rada, gospodine Balinovac, poražavajući su i stvarno ne bih više o tome da govorim da se ne bih ponavljala. Naše je pravo i naša je obaveza sada, ovde, u ovom parlamentu, da postavimo to pitanje odgovornosti. Kada postavljamo to pitanje odgovornosti, mi ne govorimo samo u svoje ime, nego i u ime tih ljudi koji stoje iza nas. Kao što znate, to je 220 hiljada ljudi, ali i mnogo više, koji su se sigurno pronašli u ovome što mi sada govorimo i vrlo su zadovoljni što to radimo; oni reaguju, šalju nam poruke, eto da znate. Ono što je jako važno jeste da vi morate da priznate odgovornost, ali ne samo vi, nego i oni koji su vas ovde poslali i oni koji vas ovde trpe, a neće da vas brane čitav dan. Ono što, takođe, želim i ono na čemu insistiram jeste, gospodine Duliću, da odgovorite na reklamaciju Poslovnika gospodina Nebojše Ranđelovića, poslanika LDP. Hvala.
Zahvaljujem. Povredu Poslovnika je reklamirao narodni poslanik Ivica Dačić. Izvolite.
Izvinjavam se, nije prošlo sat vremena, ali moram pred Dnevnik nešto da kažem, pošto će građani u Dnevniku da gledaju vas, pred Dnevnik neka gledaju nas. Šalim se, naravno. U celoj ovoj raspravi zaboravio sam da istaknem jedan principijelni razlog zbog čega je SPS protiv jednostranog donošenja i separatnog donošenja zakona o Vladi Republike Srbije, jer u prošlom mandatu smo imali velike razlike između stranaka, ali smo imali jedinstven zahtev svih političkih stranaka da nema zakona o Vladi pre donošenja zakona o Narodnoj skupštini Republike Srbije. To je govorio i tadašnji predsednik parlamenta Predrag Marković. Svi smo zaboravili na zakon o Narodnoj skupštini Republike Srbije, ali nam treba zakon o Vladi. Zato mi ne možemo glasati, nismo ni tada glasali, zato što smo smatrali da se ne može odvajati donošenje ova dva tako važna zakona. Još jednom vas molim, niko nije uslišio moju molbu i vapaj, zaista, od predstavnika DS, DSS, G17 i Nove Srbije, da zaista neko izađe ovde i da kaže nešto i da ospori stavove Čedomira Jovanovića i LDP, koji osporavaju čoveka koga je Vlada odredila za svog predstavnika. To je najveća uvreda i poniženje za jednu vladu ili za jednu stranku da neko izađe i da vam kaže - taj vaš ne može da govori i ja ću da nastavim sednicu samo ako se taj promeni. I vi ćutite. Zašto ćutite? Podsetio bih vas i na sledeću stvar. Ovo je "Službeni glasnik Republike Srbije". Kada je izašao? Izašao je 25. maja, na Dan mladosti, toga se seća gospodin Meho Omerović. Znači, postoji napisano rešenje o postavljenju direktora Republičkog sekretarijata za zakonodavstvo. Postavlja se Zoran M. Balinovac za direktora Republičkog sekretarijata za zakonodavstvo. Ovo rešenje objaviti u Službenom glasniku Republike Srbije 24 br. 119-2691/2007-1, u Beogradu, 24. maja 2007. godine, potpredsednik mr Božidar Đelić. Prema tome, zaista je ovo jedna potpuno neprirodna situacija. Vi birate čoveka, stidite se što ste ga izabrali, nećete da ga povučete. Ovo je ljudi parlamentarna kriza u koju ste vi ušli, a niste ni svesni da ste ušli. Vi više nemate parlamentarnu većinu oko toga da li Balinovac treba ovde da sedi ili ne. Zato smo i rekli da vama ne treba nikakva opozicija. Vi ste sami sebi dovoljni. Ako mislite da je ovo bio vaš početak, ovo je bio početak vašeg kraja. Što duže radimo, možda će taj kraj biti sve brže.
Hvala puno. Povredu Poslovnika je reklamirao narodni poslanik Nenad Čanak, pa potom narodni poslanik Ivan Andrić.
Dame i gospodo narodni poslanici, uvaženi gospodine predsedniče, reklamiram povredu Poslovnika, član 104. Jer pogledajte, ovo što se događa u Narodnoj skupštini apsolutno ruši dignitet ove institucije, ruši dignitet na jedan vrlo jednostavan način. Pre nekoliko nedelja za ovom istom govornicom govorio sam o tome koliko sam srećan što je formirana parlamentarna većina, koju su činili Demokratska stranka Srbije, Socijalistička partija Srbije i Srpska radikalna stranka, pri izboru gospodina Tomislava Nikolića za predsednika parlamenta. Razlog je bio vrlo jednostavan. Mi smo tada dobili jedan tip većine koji je imao elementarnu ideološku koherenciju i nekakvu ideološku osnovu na kojoj se moglo graditi kakvo-takvo jedinstvo izvršne vlasti. Sada smo došli u poziciju da takvog jedinstva i koherencije nema. Sada pogledajte, ovaj parlament ima za opoziciju vladajućoj većini Ligu socijaldemokrata Vojvodine, Liberalno-demokratsku partiju, Socijalističku partiju Srbije, Srpsku radikalnu stranku, koji su sa jedne strane, a sa druge strane su Demokratska stranka, G 17 plus, Demokratska stranka Srbije i naravno JUL. Znači, kada imamo tako postavljene odnose u društvu, kako neko može da očekuje da se stvori bilo kakva konstruktivna atmosfera u kojoj će se bilo šta konstruktivno rešavati, donositi bilo kakvi zaključci, koji će se pretakati u zakonsku regulativu i time Skupština obavljati posao koji joj je namenjen. Da li smo se mi ovde okupili zato da trošimo novac poreskih obveznika ili smo se okupili zato da donosimo zakone, da donesemo budžet, dame i gospodo? Jun je na pragu, jul nam je za vratom, a mi nemamo budžet. Pitam vas, ako se ovakva tendencija, da tako kažem, nastavi, kuda će to sve odvesti ovu skupštinu i ovu zemlju. Ili je u pitanju nešto sasvim drugo? Ili je u pitanju činjenica da je potrebno imati Vladu koja se ovde neće pojavljivati? Na ovoj stolici pitao sam gospodina predsednika Vlade Vojislava Koštunicu da li više ikog sme da pogleda u oči. Očigledno više niko ni od ministara ne sme nikog da pogleda u oči, pa su sad počeli da šalju državne sekretare. Šta će biti sledeće? Ko će biti sledeći ti koji će nas gledati u oči ili nas neće ni oni gledati u oči? Znači, došli smo jednostavno u parlamentarnu krizu, što je vrhunac paradoksa, da se slažem sa gospodinom Dačićem. To stvarno Srbija nije zaslužila. Hvala lepo.
Hvala puno. Narodni poslanik Ivan Andrić, povreda Poslovnika.
Gospodine predsedniče, dame i gospodo narodni poslanici, član 225. i 226, kako je današnji dan i počeo. Vratili smo se na početak. Namera LDP-a danas je bila da ukaže na neprihvatljivost rešenja da predstavnik predlagača Vlade bude čovek o čijoj smo biografiji govorili danas. Iskoristiću priliku da još jedanput ponovim neke osnovne stvari i da ponovim još jedan zahtev. Dakle, LDP je rekla da je gospodin Zoran Balinovac bio član DSS-a, zatim da je prešao u JUL, zatim da je bio savetnik ministra pravde Aranđela Markićevića, da bi zatim sa tog mesta postao pomoćnik ministra pravde Dragoljuba Jankovića. Kao pomoćnik ministra pravde, Dragoljuba Jankovića, bio je zadužen za sprovođenje Zakona o informisanju. Direktno je uticao, za to smo dobili potvrdu u današnjoj raspravi, direktno je pomagao u izvršavanju tog zakona. U kojoj meri, to nije ni važno. Dosta smo izjava danas čitali ovde i dosta smo od poslanika, koji su savremenici njegovi tada bili, dobili potvrdu. Zatim je kao predlagač na Pravnom fakultetu, kao predavač na predmetu Građansko-procesno pravo, umesto jednog od profesora koji je dobio otkaz zbog usvajanja novog Zakona o univerzitetu 98. godine, gospodin Balinovac je zamenio tog profesora, sticajem okolnosti. Toliko smo sigurni u to jer je taj profesor Goran Svilanović. Zatim je gospodin Balinovac bio jedan od kreatora čuvenog zakona o borbi protiv terorizma ili o terorizmu. Taj zakon je bio namenjen za političke protivnike u godini 2000. Taj zakon je predviđao velike kazne za sve koji se bave opozicionim delovanjem, čak do doživotnih kazni. Znači, jedino pitanje koje smo mi postavili, molim vas da me saslušate, jeste da li je većina u ovoj skupštini znala za tu biografiju gospodina Zorana Balinovca. Mi do danas, evo posle 8 do 9 sati rasprave, nismo dobili odgovor. Kada nam je postalo jasno da dogovor nećemo ni dobiti od bilokoga iz poslaničke većine, mi smo, gospodine Duliću, tražili da se ispuni član 98. Poslovnika o Narodnoj skupštini. Vi ste u pravu, prva dva stava se ne odnose, odnosno drugi stav o konsultacijama je iskorišćen, ali on nije dao rezultat. Te konsultacije nisu dale rezultat. Za nas je neprihvatljivo da ovde, kao predlagač Vlade, koja za sebe tvrdi da je demokratska, bude čovek o kome smo ceo dan govorili to što smo govorili, a pri tome nas nikonije demantovao ni u najmanjoj stvari. Jedini ko se javio da brani bio je on sam i tada nas je optužio da lažemo, i tako smo došli do toga da smo bili prinuđeni da citiramo izjave, da jurimo svedoke i o tome da govorimo ceo dan. Danas posle 8 sati nijedna od stvari koje smo rekli nije demantovana. Vladajuća većina je odlučila da sedne i sačeka da se nešto desi. Ne razumem šta treba da se desi. Naša je namera bila da upozorimo, da postavimo pitanje. Na to pitanje nije odgovoreno. Predsednik Narodne skupštine, odnosno predsedavajući koji ga je zamenjivao, nije hteo da sprovede glasanje. Ako konsultacije ne daju rezultat, član 98. predviđa da se Skupština o tome izjasni. Vi ni to niste dozvolili. Pozivam vas, gospodine Duliću, još jedanput da omogućite Narodnoj skupštini da se izjasni i da ta većina koja nije htela, ili nije smela, ili nije imala razloga da brani argumentima ono na šta smo mi ukazali, da onda Skupština odluči o tome kako ćemo iz ovoga izaći.
Hvala puno. Čedomir Jovanović. Izvolite. Dakle ovako, po redosledu javljanja - narodni poslanik Čedomir Jovanović, pa potom Dušan Bajatović, pa potom Aleksandar Marton.
Gospodine predsedniče, poštovano predsedništvo, dame i gospodo narodni poslanici, reklamiram povredu člana 100. Poslovnika o radu Narodne skupštine, i to onog njegovog dela u kome se predsednik obavezuje da ponudi jasno objašnjenje na primedbu poslanika o povredi Poslovnika. Gospodine Duliću, za razliku od vas, iako ste vi predsednik parlamenta, mi smo samo poslanici, šefova poslaničkih grupa vladajuće koalicije nema nijednog ovde u sali i većine poslanika koji čine vladajuću koaliciju. Mi smo u ovoj raspravi učestvovali od 10,00 časova. To smo uradili sa nadom da će naše sugestije biti prihvaćene jer su krajnje dobronamerne i da će na takav način biti omogućen normalan rad parlamenta, nakon potpuno neprihvatljivog početka današnje sednice, zbog toga što je suština poruke sa kojom smo se mi suočili kroz dnevni red koji ste nam predložili da zapravo u Srbiji postoji i treba da postoji isključivo Vlada Vojislava Koštunice i nijedna druga institucija, jer je Vlada, odnosno taj Vojislav Koštunica zapravo sposoban da radi posao svih drugih. Satima ne dobijamo od vas i od osobe koju ste ovlastili da predsedava sednicom odgovor na naše poslaničke zahteve. Taj odgovor ne dobijamo ne zbog toga što vi ne znate kako taj posao treba da uradite nego zbog toga što svesno kršite Poslovnik i tako demantujete sami sebe i sve ono što ste rekli kandidujući se za predsednika Skupštine Srbije. Mi tada nismo glasali za vas zbog toga što je to bio izraz našeg protivljenja prema načinu na koji je formirana vladajuća koalicija i prema ulozi koju je vladajuća koalicija, zbog načina na koji je formirana, namenila Skupštini Srbije. Vi ste svojim današnjim odnosom prema funkciji predsednika Skupštine zapravo sebe predstavili kao još jednog činovnika Vlade Vojislava Koštunice. Vi ste odlučili da, štiteći Zorana Balinovca, JUL-ov i DSS-ov kadar, čoveka koji se obračunavao sa medijima i pripremao obračun sa srpskom opozicijom 2000. godine, vi ste odlučili da štitite njega, a da žrtvujete normalan odnos sa poslaničkom grupom LDP. Ukoliko ne stavite, u skladu sa članom 98. stav 4, ovog trenutka na glasanje pred Skupštinu naš zahtev da se sednica prekine, zbog toga što je Vlada kao svog predstavnika odredila nekog ko ne može biti naš sagovornik, ukoliko ne stavite taj zahtev na glasanje, prekršićete po ko zna koji put danas Poslovnik, ali mi ćemo sednicu napustiti u znak protesta, ne prema JUL-ovom kadru, ne prema DSS-u, nego prema vama koji im dajete legitimitet da to rade Srbiji.
Hvala puno. Obavestiću gospodina Jovanovića o stavu 4, mislili ste na stav 3. člana 98, a to je da predsednik Narodne skupštine prekida rad Narodne skupštine i u drugim slučajevima ako to Narodna skupština zaključi. Ne smatram da postoji razlog za prekid rada Skupštine i zbog toga će Skupština nastaviti rad. Po Poslovniku se javio narodni poslanik Dušan Bajatović. Izvolite.
Moj bivši predsednik iz Saveznog parlamenta, koji bi verovatno ovaj posao radio odlično, gospodin Šami, kaže - ajde, zaman, da ovo završavamo. Ali, žao mi je predsedniče, javio sam se po službenoj dužnosti, po Poslovniku, član 161, član 103. stav 1, član 104. stav 1. Ne želi vladajuća koalicija da uvaži pravu nameru opozicije u ovom parlamentu. Oni su šampioni, vladajuća većina. Uspeli su da ujedine na istom poslu, doduše sa različitim motivima, Ivicu Dačića, Tomu Nikolića, Čedu Jovanovića i Nenada Čanka. Do juče to niko nije verovao. Nije jasno gospodinu da mi ne želimo, shodno članu 161, da donosimo po hitnom postupku zakon koji po svojim posledicama ne izaziva nikakve nerede, nikakvu štetu, nikakve probleme u Republici Srbiji. To što gospoda shvataju vlast kao isključivu podelu plena, što žele da vide izvršnu vlast kao jedinu vlast u Republici Srbiji, pa nije bitan Ustavni sud, a druga tačka dnevnog reda je zakon o državnoj upravi, koji recimo zahteva raspravu o statusu Autonomne Pokrajine Vojvodine. Tako je gospodine Čanak, je l' tako? I slične projekte koji nam slede. Dakle, mi ne želimo, motivi jesu različiti, da već na prvoj narednoj sednici, posle konstituisanja Narodne skupštine i izbora Vlade Republike Srbije, onako kako je izabrana, a svi dobro znamo kako je izabrana, ne želimo da nas izvršna vlast autira. Insistiramo na poštovanju Ustavnog zakona. Pa, molim vas, ovaj ustav je donet najširim konsenzusom svih političkih stranaka naizgled sa jedva 52-53%. Gospodin predsednik Skupštine, danas sam to u Kuriru pročitao, već govori o promenama Ustava. Ne optužujem ga, on je deo vladajuće većine. Da li će gospodin Koštunica pristati da menja Ustav zato što nema rešenja, zato što nismo već danima u stanju da se usaglasimo oko toga koje zakone treba prvo da donesemo. Molim vas, lepo piše u Ustavnom zakonu koji treba da bude redosled u zakonodavnoj aktivnosti ovog parlamenta, u njenim narednim sednicama ili na narednoj sednici, ako sve to možemo da spojimo. Prema tome, što se tiče SPS, i samo još jednu stvar pre nego što zaključim. Istina je, gospodo,da danas postoji velika kontrola nad medijima. Mediji se ne gase, ali se efikasno, lobistički i finansijski, vlasnički kontrolišu. Hajte probajte da izazovete neku aferu u našim štampanim ili centralnim elektronskim medijima. To nije moguće ukoliko nemate saglasnost vladajuće većine, ma kakvi vaši argumenti bili. Prema tome, bivša vlast, koju je vodila SPS i kojoj i sam pripadam, bila je mala maca, veoma nespretna na način na koji je gasila medije u odnosu na kontrolu koja je danas uspostavljena, gospodo. To takođe treba da bude tema ovog parlamenta. Da li u Srbiji danas postoji medijska sloboda ili je medijski prostor veoma kontrolisan, kad već hoćete o tome da govorite. Da se vratim na stav SPS, molim vas, mi želimo da se držimo Ustavnog zakona i Ustava, i svih zakona za koje smo glasali i u prethodnom periodu, a pre svega Ustava. Molimo vas da shvatite, svaka dobra vlast gaji opoziciju. Ponovo vas upozoravam, sa 130 glasova, koliko ovde imate, s obzirom da ćete mnogo da putujete, i mi zajedno sa vama, jer demokratija i put u Evropu nisu monopolisane stvari, morate da budete jako dobri sa opozicijom u ovom parlamentu, da bi ova vaša vlast, toliko željena i voljena izvršna vlast, funkcionisala kako treba. Hvala.
Zahvaljujem. Povredu Poslovnika reklamirao je narodni poslanik Aleksandar Marton .
Gospodine predsedniče, reklamiram povredu Poslovnika, član 225. i 226. Kao narodni poslanik danas sam, kao i svi ostali, čuo dosta informacija o Zoranu Balinovcu i želeo bih da, kao i ostali poslanici, dobijem još informacija, jer definitivno ime Zorana Balinovca pamte i brojne beogradske sudije za prekršaje, kada su počeli procesi protiv medija po takozvanom Šešeljevom zakonu, donetom 20. oktobra 1998. godine. Balinovac je kao član tima za izradu zakona o informisanju bio i deo neformalnog štaba, na čelu sa dotadašnjim ministrom informisanja Aleksandrom Vučićem iz SRS i Urošem Šuvakovićem iz SPS, ali i pripadnicima DB, policije i urednicimadržavnih medija. Prema svedočenju brojnih sudija, Balinovac je redovno dovođen u Masarikovu ulicu na kolegijume sudija. I pored toga što je morao da vrši pritisak na sudije koji nisu morali da sude o Zakonu o informisanju, zadatak Zorana Balinovca bio je i da donese konačnu odluku koji mediji i po koju cenu će biti kažnjeni. Po Zakonu o informisanju list "Danas" je od marta 1999. godine do avgusta 2000. godine bio sedam puta novčano kažnjavan, na ukupno 5,6 miliona dinara, odnosno oko 200.000 nemačkih maraka. Zakon nije zaobišao gotovo ni jedan beogradski nezavisni medij, znači "Dnevni telegraf","Glas javnosti", "Blic", kao i listove "Monitor", "Svet", "Nedeljne novine", "Prava čoveka", "Pančevac", "Somborske novine", "Kikindske novine", "Narodne novine", "Vranjske novine", "Nezavisna svetlost", "NIN", Agencija "Beta". Želim pojašnjenje. Gospodine Balinovac, jesam vernik, ali mislim da na ovom mestu nije baš prikladno krstiti se.
Zahvaljujem. Povredu Poslovnika je reklamirao narodni poslanik Miletić Mihajlović.
Gospodine predsedniče, dame i gospodo poslanici, zaista mi nije jasno koja je racionalnost našeg zasedanja, višesatnog, ceo dan, a da se tome ne vidi ni svrha ni krajnji cilj, a da pri tome vladajuća koalicija svojim ponašanjem i odnosom tome doprinosi, mislim da tome doprinosi i sam predsedavajući, odnosno predsednik Skupštine. Reklamiram povredu Poslovnika, član 83, a to je učinjeno još jutros, gde se kaže da u predlog dnevnog reda sednice Narodne skupštine mogu se uvrstite one tačke koje su unapred pripremljene u skladu sa zakonom, što će reći sa Ustavnim zakonom. Kada je reč o tome, imali smo prvu sednicu novoizabranog sastava Narodne skupštine, koja je završila posao konstituisanja Skupštine, izbora Vlada i usvajanja Zakona o ministarstvima, odnosno usvajanje Zakona o ministarstvima dok se ne izabere Vlada. Posle toga, član 5. Ustavnog zakona govori o tome tačno šta dolazi na dnevni red. Mislim da bi to razumeli i đaci prvaci, a ne oni koji vode ovu skupštinu i koji su zaduženi za predlaganje dnevnog reda. Da ne čitam koji su to zakoni, u članu 5. u prvom delu to piše. Sledeća stvar koja je prioritetna i koja mora po redosledu stvari da se završi jeste i nalazi se u članu 9. Ustavnog zakona: izbor odnosno imenovanje sudija Ustavnog suda izvršiće se najkasnije do kraja Prvog redovnog zasedanja Narodne skupštine. To nismo ispoštovali. Bili smo dužni da to ispoštujemo, tim pre što sve zakone koje donosimo, pa i ovaj zakon o Vladi koji je danas na dnevnom redu, zahteva i upotrebu Ustavnogsuda i u pojedinim članovima se pojavljuje potreba za pokretanje postupka ocene ustavnosti i zakonitosti, recimo u Zakona o Vladi. Mi donosimo zakon o Vladi, koji je mrtvo slovo na papiru jer ne može Ustavni sud da oceni njegovu ustavnost, odnosno zakonitost u datom trenutku, u pogledu onoga što je primena zakona odnosno opštih akata teritorijalnih lokalnih jedinica itd. Još jedna povreda Poslovnika, poštovani gospodine predsedniče, to je član 98. stav 3, gde vi kažete da vi niste ocenili da treba da se prekine rad Narodne skupštine, a ovde kaže: predsednik Narodne skupštine prekida rad Narodne skupštine i u drugim slučajevima ako to Narodna skupština zaključi. Dozvolite, prvo Narodna skupština zaključuje da li treba vi da prekinete ili ne prekinete rad. Mislim da se ne pitate vi o tome, već Narodna skupština, a vi postupate po zaključku Narodne skupštine da li treba sednicu prekinuti ili ne. Zahvaljujem.
Hvala puno. Povredu Poslovnika je reklamirao narodni poslanik Slobodan Maraš.
Gospodine predsedniče, poštovano predsedništvo, dame i gospodo, hteo sam da reklamiram povredu člana 100. stav 3. Predsednik Skupštine je dužan da nakon toga da objašnjenje poslaniku koji je postavio pitanje. Bar 15 puta u toku dana predstavnici LDP su signalizirali član 98. našeg Poslovnika, stav 3, da predsednik Skupštine prekida rad Narodne skupštine i u drugim slučajevima ako to Narodna skupština zaključi. Vi ste u nekoliko navrata uzeli sebi pravo da se legitimišete kao Narodna skupština i da zaključujete ono što smo trebali da uradimo mi kao poslanici Narodne skupštine. Još jednom vas molim da se bar jedan jedini put izjasnite, odnosno da date objašnjenje. S obzirom da očekujem da se to neće desiti, ja i ostali poslanici LDP ćemo napustiti ovo zasedanje. Hvala.
Hvala puno. Povredu Poslovnika je reklamirao narodni poslanik Vladan Batić.
Gospodine predsedniče, vi ste samo glasnogovornik ove skupštine, a vi ste sebi dali pravo da vi budete Narodna skupština. To ne može ni jedan pojedinac, međutim, vi ste očito uzurpirali ovlašćenja koje vam daje Poslovnik o radu Narodne skupštine. Ostajemo uporni u zahtevu da se ova sednica prekine i tražimo od vas da, na način kako se inače uobičajeno glasa, proverimo da li postoji kvorum za rad u Narodnoj skupštini. Tvrdimo da ne postoji. Ostajemo uporni i to ćemo činiti ubuduće, čak i kad počne rad o pojedinim zakonima, da predstavnik Vlade povodom ovih tačaka dnevnog reda ne može biti gospodin Zoran Balinovac. Podsećam još jednom na razloge koje smo pominjali u više navrata tokom dana. Ovo je knjiga Milene Arežine "Noć prevare, dan izdaje". Milena Arežina je bila predsednik Privrednog suda u Beogradu u vreme režima Slobodana Miloševića. Milena Arežina je smenjena posle 5. oktobra. Šta u ovoj knjizi piše Milena Arežina što ima veze sa ovom sednicom i sa našim insistiranjem da gospodin Zoran Balinovac ne bude ovlašćeni predstavnik Vlade povodom aktuelnih tačaka dnevnog reda. Kaže Milena Arežina, strana 250: glavni organizatori obijanja mog kabineta 6. oktobra sada su 9. oktobra kod Glavonjica, gde su se zajedno sa njim proizveli u prvi krizni štab koji treba da osmisli kako mene izbaciti. Upravo onako kako mi je rekao Mile Luković-Kum, neposredno pre obijanja kabineta, njima se tog jutra u Glavonjićevom gnezdu pridružio Čedomir Prostran, tadašnji predsednik Vrhovnog privrednog suda, i Zoran Balinovac, tadašnji zamenik ministra pravde, inače kadar JUL-ovog najokorelijeg finansijskog jezgra, čovek koji je preuzeo ulogu agitatora za Kljajevićevo unapređenje, na bazi bilansa svih kriminalnih radnji od 6. oktobra izvršenih uz pomoć Surčinaca. Balinovac je u sprovođenju JUL-ovih direktiva u pravosuđu bio revnosniji i od samog ministra Jankovića, a pogotovo u kažnjavanju medija. Kaže na 252. strani: najednom upade zajapureni Balinovac, on maltene kleknu, sklopio ruke i, skoro cičeći, kaže - daj ostavku, molim te, to je zbog tvoje sigurnosti. Je l' se ti to, Balinovče, preko moje glave dodvoravaš novoj vlasti. Neće ti uspeti...'' (Predsednik: Vreme, gospodine Batiću.) Završavam. ''...On mi tada sasu - nije reč danas o meni, već o tebi, sve ćemo na tebe svaliti. Ja sam se već učlanio kod Koštunice. Ako ne daš ostavku, mogu te ubiti. Surčinci jedva čekaju.'' Gospodo, takav čovek i prijatelji iz DS danas predstavlja Vladu. To je njegov savremenik i njegov saradnik, gospođa Milena Arežina, o njemu napisala. Vama to očito ne smeta, kao što vam očito ne smeta i što je pre neki dan, istovremeno kad i Zoran Balinovac, za šefa Vladine kancelarije za odnose sa medijima imenovan gospodin Milivoje Mihajlović. On je, inače, bio portparol SPS-a za Kosovo i Metohiju. Toliko o lustraciji, za koju se zalagao Zoran Đinđić, za koju smo se zalagali svi mi. Vi pravite relustraciju. Vraćate Balinovca, vraćate Milivoja Mihajlovića i uporno hoćete da i mi u tom relustriranju učestvujemo. E pa, nećemo.
Hvala puno. Povredu Poslovnika je reklamirala narodna poslanica Aleksandra Jerkov. Izvolite.
Poštovani gospodine predsedniče, poštovano predsedništvo, dame i gospodo narodni poslanici, reklamiram član 104. Poslovnika, koji govori o dostojanstvu Narodne skupštine Republike Srbije. Naime, Liga socijaldemokrata Vojvodine smatra da prisustvo gospodina Balinovca na ovoj sednici, kao predstavnika Vlade, ovlašćenog predstavnika Vlade, koga je za to ovlastio potpredsednik Vlade Božidar Đelić, vređa dostojanstvo i ove skupštine, ali pre svega i vas, gospodine predsedniče, a sad ću objasniti zbog čega. Nije samo u pitanju to što je gospodin Balinovac bio član JUL-a, pa posle, već u oktobru 2000. godine prešao u DSS, jer DSS je prepuna takvih kadrova koji su došli iz JUL-a i SPS-a, to nije nikakvo iznenađenje za nas. Međutim, mali je problem za nas i za vas bi trebalo, gospodine predsedniče da predstavlja problem i štoje on učestvovao u timu za izradu čuvenog zakona o terorizmu kojim je u zakonodavstvu SRJ potrebno pravnih stručnjaka, za pravne neistomišljenike trebalo je uvesti čak i doživotnu kaznu zatvora. Na osnovu predloga tog zakona, koji je po svedočenjima stigao upravo iz Jugoslovenske levice, čiji je gospodin Balinovac tada bio predstavnik u tom timu, a u prilog ovoj činjenici ide i podatak da je protiv njegovog usvajanja bio čak i lider radikala Vojislav Šešelj. Vladajuća koalicija, SPS, SRS, JUL i čitav državni vrh su 1999. godine OTPOR proglasili terorističkom organizacijom, a ta je organizacija, o kojoj smo u vašoj biografiji čuli, gospodine predsedniče, da ste vi učestvovali u njihovom osnivanju, i to je nešto čime treba da budete ponosni, i treba i vas da vređa ako osoba koja je vas bila sklona proglasiti teroristom danas predstavlja vladajuću koaliciju. Pravnici su početkom 2000. godine ocenjivali da bi po tom zakonu o terorizmu trebalo da se podrazumeva sve što je na bilo koji način odgovaralo režimu i bilo je planirano da zakon služi kao osnova za pokušaj kriminalizovanja tada opozicionih stranaka koje se nisu slagale sa režimom, ali stvaranje alibija za režim pod firmom ''borba protiv terorizma'', na taj način da se izvrši obračun sa političkim neistomišljenicima. Liga socijaldemokrata Vojvodine nije spremna da ovog čoveka predstavi kao ovlašćenog predlagača Vlade, koja za sebe tvrdi da je demokratska, i oštro ćemo se boriti protiv toga. Hvala.
Povredu Poslovnika je reklamirao narodni poslanik Ninoslav Dimitrijević, pa potom narodni poslanik Aleksandar Vučić, pa potom narodna poslanica Milena Stanković.
Poštovano predsedništvo, kolege narodni poslanici, puno je članova Poslovnika danas prekršeno, ne zna se više koji nisu, ali mislim da je dostojanstvo Narodne skupštine danas svedeno na minimum. Sve vreme otkad se formirala Vlada, otkad se formirala aktuelna skupštinska većina, oni pokušavaju da građanima Srbije predoče kako imamo pravnu državu, kako ćemo da počnemo da radimo, kako ćemo da krenemo u neki progres itd. Onaj ko kaže da danas, posle ove sednice, imamo pravnu državu, taj ozbiljno obmanjuje građane Srbije u pravnost i legalitet ove države. Kako imamo pravnu državu i kako možemo donositi zakone, ove danas predložene, kad Ustav i Ustavni zakon jasno kažu koji se zakoni moraju doneti u prvom sazivu redovne sednice Narodne skupštine, pa čak i ako prenebregnemo to, a ne smemo da prenebregnemo tu činjenicu, kako da donosimo zakone ako nemamo Ustavni sud, što je osnov jedne pravne države. Nama je danas jasno da i aktuelna skupštinska većina i Vlada Republike Srbije samo žele da nastave svoje političke igre, žele da nastave sa podelom svojih političkih feuda. Jedva su ih podelili u globalu, a sada ih treba dalje deliti u pojedinostima. Tu je sada najveći problem, kako će ko svog čoveka postaviti, u koji resor, kako kontrolisati resor, koji je obim resora. To je ono što njih interesuje, a da li će se to dešavati kao podela resora po nekim zakonima ili po slobodnim političkim dogovorima iza kulisa, to je na vama građani Srbije da vi odlučite, a na nama da sigurno nećemo podržati ovo što se ovde radi. Upravo danas, ovim zakonima, hoće Vlada Republike Srbije, hoće aktivna skupštinska većina da deli svoje resore, to je još jedan dokaz, da se Vlada i dalje bavi sobom, da se skupštinska većina i dalje bavi sobom, a ne interesima koji su od opštedruštvenog značaja. Njima, nažalost, nije važno što ne postoji Ustavni sud, pa npr. AP Vojvodina može da donese statut kakav hoće, može da donese bilo kakav drugi opšti akt kakav hoće, kakav je mehanizam Vlade da reaguje na to, jedino preko Ustavnog suda, ali se ona o tome ne brine, ali se brine kakve će ingerencije u novoj vladi imati predsednik, a kakve će ingerencije u novoj vladi imati potpredsednik, jer je veoma važna politička moć, odnosno podela političke moći. Svaki zakon ovakve prirode koji se donese jeste ne samo lov u mutnom... (Predsednik: Vreme.) ... već i uzurpacija vlasti. Ali kako je uzurpacija vlasti, to ću reći za pola sata-sat, pošto me sada vreme ograničava. Hvala lepo.
Po Poslovniku, narodni poslanik Aleksandar Vučić.
Dame i gospodo narodni poslanici, izašao sam za govornicu zbog odgovornosti prema građanima Srbije, jer mislim da je važno da ljudi znaju šta se dešava u Narodnoj skupštini Republike Srbije, ovde u našim kabinetima, gde imamo mogućnost da pratimo vesti, različite televizijske programe. Nisam mogao da shvatim šta se to danas u Skupštini zbivalo. Naravno, kad gledate B92, Pink i RTS, onda uglavnom vidite šta rade Čedomir Jovanović i Boris Tadić, za ostale nema mesta, tako da čovek nije mogao najbolje da shvati šta je danas na dnevnom redu, niko ne može da zna od građana Srbije o čemu je ovde reč, a reč je o nečemu što, poštovani prijatelji, dame i gospodo narodni poslanici, dragi građani Srbije, zaista ne razumem. Dakle, jutros je trebalo da razgovaramo o svemu što je predviđeno Ustavnim zakonom, da vidimo ko će biti guverner Narodne banke Srbije, pre toga da vidimo šta ćemo oko Kosova i Metohije. Da vas podsetim, svi su se danas bavili Kosovom i Metohijom, sem Narodne skupštine Republike Srbije i naših državnih organa, čak i albanski organi na Kosovu i Metohiji, sastanak ''G8'' u Pozdamu, na svakom mestu se govorilo o Kosovu i Metohiji, samo kod nas ni jedne jedine reči. O svemu tome je trebalo da razgovaramo, a rasprava se pretvorila u raspravu o Zoranu Balinovcu. Razumem, svako ima pravo na to, to je legalno i legitimno, ali je prilično glupo. Posebno je glupo da tu raspravu predvode oni koji su imali za svog saveznika, podsetiću vas, niko se nije slučajno danas setio, imali su onoga za kojeg su rekli da je naredio, znam i imena tih ljudi koji su bili ozbiljni mafijaši ili kako god hoćete sa Novog Beograda, da je njima naredio kolega pokojnog Mite itd. i neki su i danas živi, da im je naredio da ih batina po Vračaru kada budu lepili plakate. To je bio Branislav Ivković. To nisam ja rekao, mene niko nije tukao i nisam to ni video, ali sam to slušao od vas da je Branislav Ivković našao Batu Trlaju, i našao Nešu, i našao ovoga, našao onoga koji su tukli ove miševe iz DOS-a, gde su stigli i gde su lepili plakate. To ste vi ljudi govorili, ali vam nije smetalo da posle toga uđete u koaliciju sa Branislavom Ivkovićem i da čuda činite po Narodnoj skupštini, i da izglasavate šta hoćete i koga hoćete, i da Mićunović bude izabran zahvaljujući glasu Branislava Ivkovića. Sada je strašno zato što tu sedi gospodin Balinovac. Dobro, i na to imate pravo i sve to razumem. Ne razumem da nam lekcije danas drže oni koji su ovde svaki put kada bismo se dvaput javili za Poslovnik, ako nešto nije u redu da se kaže po Poslovniku se javljamo. Izlazio bi histerično i počeo bi tiho da govori, a onda bi počeo da zaurlava, da niko živ ne zna šta mu se u međuvremenu dogodilo. Počne da govori, kaže, ne možete vi, ovo je demokratija, i ovo je opstrukcija parlamenta, i onda izađu druga dvojica gore, pa zovu telefonom RTS, Pink, B92, ne moraju ni da zovu, oni to znaju, ex officio, dakle, šta im je činiti i šta treba da rade protiv Srbije i srpskog naroda.
Prošlo je vaših tri minuta, molim vas, gospodine Vučiću.
Oprostite, gospodine Albijaniću, i hvala vam na razumevanju. Onda oni zivkaju i kažu, to je najstrašnija opstrukcija, koliko para građana Srbije je potrošio. Mi vama to pitanje, gospodo ni iz većine, ni iz ovih vaših krugova haških što vole da hapse, i što vole da ilustriraju, i maltretiraju i ne znam šta još, nećemo da zameramo. Inače, taj argument koliko je para i koliko je efikasno kada je u pitanju parlament autokratski, diktatorski argument. To je Hitlerov argument, uzgred budi rečeno, koji ste najčešće koristili dok ste bili na vlasti, pa do sada ovog trenutka. Nemam ništa protiv, možete da nastavite, samo se setite da je bilo mnogo gorih od onoga što vi večeras, ne znam iz kog razloga, insistirate. Insistiram, ne zbog nas, ne zbog toga što su nam potrebni politički poeni, nego što je gospodine Albijaniću, pet do dvanaest, a ne pet do osam, kako piše na ovom satu, već metaforično je pet do dvanaest. Pet do dvanaest je za državu Srbiju, pet do dvanaest je za Kosovo i Metohiju, jer svakoga dana je deo naše teritorije dalje od Srbije. Mi ćutimo, pravimo se kao da se ništa živo ne događa, jedina nam je nada šta će da kaže Vladimir Putin. Srbija ne zna šta će i ne zna šta neće, niti zna šta će da čini ako krenu na jednostrano priznanje ili ne. Mi nemamo našu politiku, mi ne znamo ništa šta nam je činiti, nema nikog od ministara. Rastrčali se ministri. I saznao sam jer je za građane vrlo važno da čuju, javili su da su ovi iz Odbora za sukob interesa doneli odluku. Neću da prejudiciram, ali ako su slučajno doneli odluku, pa falsifikovali ubacivanjem podataka.
Molim vas, gospodine Vučiću.
Hvala vam na razumevanju gospodine Albijaniću.
Vi kršite Poslovnik time što produžujete vreme.
Hvala vam, gospodine Albijaniću, na razumevanju, završavam. Dakle, ti iz Odbora za sukob interesa dogodili su se da su protiv zakona i pod pritiskom radili i donosili takve odluke, pokazaće samo, a nadam se da nisu, ali time će samo pokazati da u ovoj zemlji nema institucije i da samo narod treba da pitamo šta o kome misli. Da li je moguće da neko ko ima 10 ili 11 miliona evra, e to je super, pa to je "Real Madrid", radim tako uspešno. Kako to hiljade građana zajedno ne mogu toliko da skupe. Negde možete da nađete 20, 50 hiljada ljudi koji toliko ne mogu da skupe, i gde oni igraju - u donjoj Prćilovici, a samo on igra za "Real Madrid". I to je sve u redu i to je sve normalno, svi su glupi, samo je on pametan.
Nemam više razumevanja.
Hvala vam na tome što ste do sada imali razumevanja, gospodine Albijaniću. Još jedanput bih vam se zahvalio, a zahvalio bih se svim ljudima u Srbiji, i završavam time - koji su pružili podršku ideji slobode onim mladićima koji su bili uhapšeni ni zbog čega. Mi smo danas saznali zbog čega, nećete verovati. Nisu oni zbog toga što su lepili plakate pa prekršili javni red i mir, ne, nego zbog uzbunjivanja javnosti. Oni su zbog toga bili iza rešetaka, ali kao što ste videli, posle široke opštenarodne akcije, u kojoj su učestvovali i srpski radikali, ti mladići su pušteni na slobodu, jer ideju slobode ni DOS ne može da porazi.
Narodna poslanica Milena Stanković, po Poslovniku.
Poštovane dame i gospodo, narodni poslanici, uvaženo predsedništvo, javljam se po članu 104 - narodni poslanici su dužni da poštuju dostojanstvo Narodne skupštine. Naime, pored narodnih poslanika, tu obavezu ima i predsednik ovog parlamenta, koji je samo prvi među jednakima, i to je zato što je tako politička većina odlučila. Međutim, ono što se danas ovde dešava i na šta smo mi uporno reagovali jeste izbegavanje predsednika parlamenta da se izjasni o čanu 98. stav 3. i da omogući Skupštini da se izjasni o tome da li ima poverenja u gospodina Balinovca i da li on može i treba da bude izvestilac povodom izmena i dopuna Zakona o Vladi ili ne. LDP je insistirala na tome čitav dan. Ono što se desilo jeste da predsednik parlamenta na to nije reagovao i time je praktično uvredio ne samo nas poslanike LDP, nego i sve one građane koji iza nas stoje. Kada je biran predsednik ovog parlamenta, LDP mu nije pružila podršku iz principijelnih razloga. Naime, zato što je iza njega stajala politička većina sa kojom mi prosto principski ne možemo da sarađujemo, pre svega smo mislili na DSS. Ali smo napomenuli i nedvosmisleno jasno rekli da to ne znači da mi imamo bilo šta lično protiv gospodina Dulića, odnosno čak smo i blagonaklono gledali na to da Srbija konačno ima jednog mladog predsednika parlamenta. To je zaista za svako poštovanje i uvažavanje. Međutim, mladi predsednik parlamenta se nije ponašao onako kako smo mi od njega očekivali obzirom na njegove godine, a to znači da smo očekivali da se on ponaša demokratski, kao moderan, kao građanski i kao evropski predsednik evropskog parlamenta evropske države. Nažalost, on to nije uradio. Sada iznosim ovde jedno svoje intimno lično uverenje, da gospodin Dulić nije predsednik, moj predsednik, nije predsednik nas poslanika LDP, koji radimo sa vama u ovom parlamentu. Svakako mogu da kažem, i to onako iskreno verujem, on jeste JUL-ovski predsednik parlamenta. Mislim da je to poražavajuće. Godina je 2007, samo da vas podsetim, i žao mi je što gospodin Dulić nije tu, da ovo čuje.
Predsednik parlamenta je član Demokratske stranke i molim da ne kvalifikujemo ljude na takav način.
Samo još jedno. Očekivala sam, kao neko ko se prethodno politikom bavio u jednoj organizaciji koja se zove "Otpor", a vidim da je i on imao iskustva u toj organizaciji, da će se on ponašati drugačije i da će imati više razumevanja. Ali, nažalost, duboko nas je sve razočarao.
Po Poslovniku Bojan Milovanović, Aleksandar Vučić, Rajko Baralić. Ima još javljanja?
Gospodine predsedavajući, dame i gospodo narodni poslanici, reklamiram povredu Poslovnika, član 101. i 104, ali uglavnom 101. i kratko ću obrazložiti o čemu se radi. Danas smo u više navrata, pre svega član 101, podvešću ga pod pojam vređanja, a javljam se iz prostog razloga što je u svakom momentu, kada je bilo potrebno da se deo prošlog režima oglasi kao krivac za sve što nas je proteklih godina snašlo, često se pominjala SPS. Moram reći da sam se javio iz prostog razloga, poslednji izbori su pokazali da se veliki deo građana Srbije, precizno oko 230.000, izjasnilo za politiku SPS. Šta to znači? Mi imamo jednu obavezu da se kao partija, pre svega, odgovorno ponašamo prema građanima koji su nama dali glas, a šta to znači? Neke kolege su ovde potencirale svoje prednosti na način što su svoju doslednost, dostojanstvo, pravičnost, doslednost u politici, pre svega, održali i pred svojim građanima i demonstrirali. Moram priznati da SPS, pre svega poslednjih godina, bez obzira na sve ono što je nosila sa sobom i kao posledicu izvukla da se od nekih dva miliona glasova svede na 230.000, reći ću da su to časni i pošteni ljudi, dostojanstveni, precizni i očišćeni upravo od onih koje danas ovde, pre svega, desetak sati potenciramo. Znam da parlamentarna većina sve svoje minuse u bliskoj prošlosti hoće da nasloni, pa čak i u sopstvenim redovima, kao zaostavštinu prošlog režima. SPS je svesna činjenice da najveći deo, neću koristiti neke ružne reči, da to ne bi podveli pod pojam govora mržnje, ali svoj sopstveni šljam, koga smo ite kako dobro svesni, i te kako lepo je razasut već po strankama koje se sada zovu parlamentarna većina. SPS u svakom slučaju kreće u jedan novi aspekt, pre svega, politike i upravo ona jekukolj koji je doprineo da na to definitivno u ovim kvazidemokratskim promenama platimo, da očistimo od sebe i da se sada pred građanima ponašamo onako kako to građani od nas očekuju. U svakom slučaju, još jednom podvlačim da oni koji su glasali za SPS, a pre svega ovi poslanici koji tu politiku prezentiraju u ovom momentu, nijednog trenutka neće dozvoliti da nose neke balaste prošlosti za koje apsolutno nisu krivi. Ako su krivi, okrenite se oko sebe, vrlo su se lepo infiltrirali u vaše redove i srećni smo što više nisu među nama, a od srca bih želeo da i vama doprinesu razvoju vaših stranaka onako kako su to doprineli našoj. Pre svega, gospodin Zoran Balinovac je danas bio ovde tema, možda i više i šire nego što to jeste, i uopšte ga ne žalim, da me pogrešno ne razumete, ali u svakom slučaju, ne bih dozvolio u ime SPS da se njegova bivša i sadašnja politika povezuju sa SPS. Hvala.
Reč ima narodni poslanik Aleksandar Vučić, po Poslovniku.
Dame i gospodo narodni poslanici, moram da primetim da se ovde stalno, ali to je valjda u javnosti postalo normalno, iz stranaka samoproklamovanog iliti lažnog demokratskog bloka, vređaju predstavnici čak onih poslaničkih grupa koje su neuporedivo brojnije od njihovih ili bilo koje druge poslaničke grupe, samo zato što su oni sebi zatakli o rever da su mnogo moderni, da su mnogo pametni, da su ne znam šta, valjda fensi ili ne razumem o čemu je reč. Danas deseti put sam čuo, ej, pa danas je 2007. godina, onda sam pokušao, naravno nisam na tom nivou kontemplativnih sposobnosti kao oni da sve to razumem do kraja, ali ono malo površno, koliko sam pokušao da razumem, da vidim šta oni time hoće da kažu, i šta to znači 2007. Zamislite, neko Hitleru 1939. godine ili 1938. kaže, kada je tamo krenuo sa svim svojim anšlusima i čudima, pazi, ovo je 1938, nije 1928. i ne može da se ponovi 1928. Nama je 2007. gora nego 1997. godina. Mnogo gori vladaju 2007. godine nego 1997. godine. Mnogo više opljačkaše, mnogo više oteše od građana Srbije, mnogo više uzeše, a tek planiraju da dokusure Srbiju. A da ne pričam da ćemo na kraju da ostanemo i bez Kosova i Metohije, zato što njih baš briga, ali baš ih briga. Pogledajte, ali nema ni kamermana, šta da radite, oni ostave kamere ovako, pa se pokupe i idu kući. Nema ni kamermana da građani Srbije mogu da vide kako izgleda ova sala, ali sablasno prazna, nema nas u sali 70 ili 80, izvinite ako sam pogrešio i oprostite zbog toga, ali nas je 250 izabrano. Od predstavnika Vlade nema nijednog. Tu je ovlašćeni predlagač, ovlašćeni predstavnik i niko više. Nema nijednog ministra, svi rade. Šta rade ti ministri? Znam da su išli na Milan-Liverpul, pola Vlade otišlo na Milan-Liverpul, bilo strašno značajno da se štite srpski nacionalni i ekonomski interesi na utakmici Milan-Liverpul. Ne znam baš šta su zaštitili. Ne znam čak ni za koga su navijali, ali nije ni važno u krajnjoj liniji. Zašto sam krenuo na ovaj način? Nama stalno kao da na neki način pokušavaju da kažu - mi smo mnogo pametniji, napredniji, a vi ste neki zaostali. Hajde da vidimo u čemu, hajde da vidimo sa tim najnaprednijima, hajde da se takmičimo u znanju stranih jezika, da vidim koliko stranih jezika zna Čedomir Jovanović? Spreman sam sa njim da se takmičim, ne nekog pametnijeg od mene da uzimamo, a ima ih mnogo u poslaničkoj grupi SRS, evo ja ću sa njim da se takmičim, da vidimo ko više poznaje ili ko više govori ili sa koliko se stranih jezika služi.
Gospodine Vučiću, prošlo je tri minuta.
Nije prošlo, nego tek dolazi, gospodine Albijaniću, to je prvo da vas upoznam sa tim.
Ne možemo tako da radimo, da kršimo Poslovnik.
Hvala vam na razumevanju, gospodine Albijaniću, uskoro ću. Dakle, kada počnemo da pričamo o takvim jasnim, čistim i konkretnim stvarima, šta je to moderno, pa da vidimo, da se takmičimo, nema ništa. A onda se modernost ogleda u čemu, dragi prijatelji, to biti fensi? Ogleda se u tome kako ćeš da voliš i poštuješ sve najnazadnije i najretrogradnije grupe u društvu, koje moraš da hvališ da su super, da su to slučajno sporedne društvene grupe, koje bi morale da budu potpuno jednake itd, od polukriminalaca do ne znam kojih sve, do narkomana i ne znam čega, a umesto da ih lečiš treba da ih glorifikuješ. Mi nismo za to. I naravno da se razlikujemo. Da li je modernost u tome - ma šta me briga za Kosovo i Metohiju, gledam negde u budućnost i ne mislim da je to modernost. Mislim da nam je to ostalo iz srednjeg veka. Hoćete da vam kažem iz kog dela srednjeg veka? Imali smo mi Srbi i neke delove sa tamnim mrljama u našoj istoriji, i prođe 100, 200, 300 godina i nema nijednog ustanka, nijedne bune, ništa, eto, žive pod okupacionom upravom, ništa. To su te ideje iz srednjeg veka, apsolutno iz srednjeg veka i oni nam govore da su to danas najmodernije ideje. Ovi iz vlasti, oni još gori, ćute ko zaliveni, niti ih šta zanima, niti ih interesuje da uđu u raspravu, niti ih interesuje da nam odgovore oko Kosova i Metohije, niti ih zanima da kažu nešto drugima, ništa pod milim bogom ih ne interesuje. Dočepali se fotelja, sada je tuča oko budžeta. Jedan hoće malo više para ovamo, a drugi bi malo onamo, a treći ne da, jer je on baš toliko para rešio i toliko obećao, pa računao koliko dolazi u desni, a koliko u levi džep. Znači, mi sada razgovaramo o tome da li je kriv Zoran Balinovac. Ne, mi hoćemo da razgovaramo o Kosovu i Metohiji, mi hoćemo o Srbiji da razgovaramo, hoćemo o budžetu, hoćemo o prodaji i otimačini naših preduzeća da razgovaramo, hoćemo da razgovaramo o svemu onome što muči građane Srbije. O tome hoćemo da razgovaramo. I o tome kako da bogatije žive građani Vojvodine, naravno, jer ih je pokrajinska vlast, zajedno sa republičkom vlašću u prethodnom periodu, dramatično pljačkala, kao što znate, i sa tim se slažem, naravno, podrazumeva se.
Gospodine Vučiću, molim vas.
Veoma poštujem gospodina Čanka, a šta je tražio, to je dobio, šta da mu radimo. Dakle, mi moramo ljudi odgovornije da pristupamo problemima. Baš mene briga i znam da većinu ljudi ovde baš briga šta će da im kaže, ali to namerno radim da bih narodu pokazao do kog besmisla su doveli Radiodifuznu agenciju, Savet za radiodifuznu agenciju, Narodnu skupštinu i građane Srbije. Do kog besmisla i kako se to ponaša B92 ili neko drugi. Samo zbog toga govorim, a ne zbog toga što me to naročito brine. Nadam se i Boga molim da oni mene napadnu ili bilo koga iz SRS. Koga i kada oni nekog napadnu tom rejting raste. Evo vam primer i završavam, gospodine Albijaniću. Sećate se, gospodine Albijaniću, očekivao sam od vas, kao poznatog borca za ljudska prava, da stanete u zaštitu narodnog poslanika Gorana Cvetanovića, kada je B92 onako dramatično lagao kako je Goran Cvetanović nešto psovao telefonom.
Gospodine Vučiću, to ćete u sledećem izlaganju. Prošlo je i suviše vremena.
Neću 30 sekundi. Oni su, dakle, pozvali nekog čoveka, javio im se običan Srbin, neki domaćin. Oni kažu - ovde B92, a on njima sve po spisku, šta misli cela Srbija ili 3/4 Srbije, onako domaćinski. Onda pošto nisu znali šta da urade, kažu - to im rekao Goran Cvetanović. To ne liči na njegov glas, kažu - izvinite, pogrešili smo. Je l' to vaša demokratija? Je l' to 2007? Je l' to vaša modernost? Je l' to ono kako vi Srbiju zamišljate? Mi takvu Srbiju ne zamišljamo i ono što je najvažnije, za razliku od vas, mi zamišljamo Srbiju onakva kakva je danas i kakva je jedina moguća, a to je sa Kosovom i Metohijom, jer Srbija bez Kosova i Metohije ne može da postoji.
Po Poslovniku, narodni poslanik Rajko Baralić.
Članovi 101. i 104. Gospodine Vučiću, to što ste govorili, to su vazali, ovi što baštine te ideje iz srednjeg veka. Nisu svi, ali dobro, neki jesu. Kada to pristanete na početku, kada vam ovi neki finansiraju izbornu kampanju i onda postanete vlast, onda radite ono što vam kažu i to se zove ovako - vazali. To traje onoliko koliko je interesantno onima koji su vam finansirali izbornu kampanju. Sami ste u tome učestvovali i nemate nikakvu muku s nama. Mi što skupljamo sami pare za kampanju, što cepamo svoje opanke po Srbiji, što odlazimo u kuće kod domaćina, što ne lomimo ovu pogaču sa solju kao što radite vi, pa posle nećete da ih obezbedite od grada, ali dobro, doći će ovde vreme da se karte promešaju, doći će neki drugi ljudi, prepoznaće u nekima od vas takvo ponašanje, pa više neće u vašoj glasačkoj kutiji biti onoliko glasova koliko je potrebno da vi vršite vlast u Srbiji. Kako je vršite videli smo danas. Kršite Ustav, kršite ustavni zakon, kršite sve čega ste se dohvatili. Nadam se da oni koji o tome odlučuju na narednim izborima mogu da vam zapamte. Što se SPS tiče više puta sam ovde rekao i izvinjenje, i zahvalnost SPS prima u glasačku kutiju i to će se događati u vremenu koje dolazi. Vama bi bilo interesantnije da radite po ovom što je dnevni red danas, ali očigledno ne možete. Uspeli ste da zbunite jedne ozbiljne novine kakve su "Večernje novosti". Pogledajte danas naslov - Skupština Srbija o budžetu. Ozbiljni novinari i ozbiljniji mediji znaju da je donošenje budžeta u jednoj državi ozbiljan medijski događaj. Naravno, uspeli ste i njih da prevarite ili oni nisu dobro obavešteni da su izmene i dopune Zakona o budžetskom sistemu na dnevnom redu, mada od 10,00 časova skoro će 12 sati kako raspravljamo o nečemu što nije dnevni red. Dakle, vi ste ovde pokušali da progurate mimo Ustava, mimo zakona, mimo Poslovnika nešto što ste bili spremni da kritikujete do juče. Što se nas tiče, što se mene lično tiče kada je biran gospodin Dulić za predsednika parlamenta, a pre toga je imao ovu čuvenu rečenicu da će neki da uprljaju biografije zato što će da sede pored Milutina Mrkonjića i drugih, rekao sam da ću mu to naplatiti u ove četiri godine ili koliko već ovo traje, čini mi se da može da prestane i ujutru, svaki put kada mi se ukaže prilika.
Prošlo je tri minuta, gospodine Baraliću.
Prošlo je tri minuta, ali gospodine Albijaniću vama je sasvim svejedno. Javljaćemo se po Poslovniku dok ne pobelite, dok vam se ne smuči.
To nije sporno, samo ukazujem na to da se krši Poslovnik.
Nema problema, javiću se još nekoliko desetina puta. Ovamo sam došao samo da predstavljam građane, nemam nikakva druga posla osim da vas nerviram, zato što vi radite posao u koji se ne razumete i radite ga na način koji ne poznaje Poslovnik o radu Narodne skupštine Republike Srbije. Sledeći put ću govoriti dva minuta, sada sam prekoračio čitav minut. Zahvaljujem na vašem strpljenju i razumevanju.
Narodni poslanik Dušan Bajatović, po Poslovniku.
Obaveštavam javnost da se ponovo javljam po službenoj dužnosti, jer je vladajuća koalicija gluva, ali naravno i po Poslovniku. Pozivam se na član 27, u kome se kaže da se predsednik Narodne skupštine stara o primeni Poslovnika Narodne skupštine, a vezano za član 161. Pošto nama ne veruju, da pročitamo da se zakon može izuzetno doneti po hitnom postupku, pa kaže - po hitnom postupku može da se donese samo zakon kojim se uređuje pitanje i odnosi nastali usled okolnosti koje nisu mogle da se predvide, a nedonošenje zakona po hitnom postupku moglo bi da prouzrokuje štetne posledice po život i zdravlje ljudi, bezbednost zemlje i rad organa i organizacija. Izvinjavam se, ne, gospodine Krasiću, nisu bili sigurni da će formirati Vladu. To je bio problem. Iz ovog člana 161. stav 2. kada pročitate ispada da gospoda iz tzv. demokratskog bloka stvarno nisu bila sigurna da će formirati Vladu, jer kako drugačije da protumačim. Moram da vičem zato što vi nećete da ćutite. Hoćete da galamite, a ako imate šta da kažete izađite za govornicu pa recite. Sada barem možete, nema vas skoro ni deset ovde. Dakle, iz ovoga se može zaključiti da vladajuća koalicija nije predvidela da će formirati Vladu, što pokazuje i ona čuvena sednica, do vampirskih vremena duboko u noć. Nisu verovali u sebe. Šta iz ovoga mogu da zaključim? Ovaj zakon je trebalo da bude, kažu, usaglašavanje sa Ustavom. Sada se kaže ovde - pošto su to posledice po život i zdravlje. Posledice po život i zdravlje ljudi su se ogledale na onoj čuvenoj sednici kada je Vlada birana i na sednici pre toga kada smo birali predsednika Skupštine, kada je bio čuveni obračun između DOS-ovskih ili prodosovskih snaga. Posledice po život građana mogu zaista da budu ozbiljne iz ovoga što se ovde dešava. Pogledajte, o Kosovu i Metohiji raspravljaju Putin i Buš, raspravljaju velike sile, hvala bogu mi se izgleda mnogo ne pitamo, ali su zato naši ministri juče i danas raspravljali o ekonomskoj budućnosti zemlje, sa naglaskom na privatizaciju. Šta iz toga zaključujemo? Iz toga zaključujemo da je raspodela društvene moći, sa naglaskom na privatizaciju, odnosno onih 50% neprivatizovane imovine Srbije, sa naglaskom na EPS, NIS i vojnu imovinu, u toku. Prema tome, to se i te kako odražava na život građana i onda zaključujem da oni koji su doneli Ustavni zakon i Ustav, pošto su oni u rangu, izgleda, po svojoj važnosti, kažu pravnici su, vodili računa da moramo da imamo i Ustavni sud, i guvernera Narodne banke i da moramo državu da ustrojimo kako treba. Kome to nije važno? Nije važno onima koji raspodeljuju plen. Molim vas, kada se danas sudi stečajnoj mafiji, čije postojanje je važno po život građana Srbije, jer su preduzeća uništena pa ljudi nemaju gde da rade, nije dat odgovor na centralno pitanje postojanja stečajne mafije, a to glasi, da li je moguće postojanje stečajne mafije bez sprege sa državom. (Predsedavajući: Vreme.) Hvala, gospodine Albijaniću, poslužiću se rečnikom gospodina Vučića, hvala na razumevanju. Izvinjavam se što se služim plagijatom, gospodine Vučiću. Dalje, kaže, bezbednost zemlje. Molim vas, ti isti koji su tražili da se ne počne ni konstituisanje sednice dok se ne dobije izveštaj o tome šta je bilo u Beču, danas su ponovo skloni da raspravljaju o privatizaciji, raspodeli moći, šta će raditi državni sekretari, kako će se ponašati državni službenici, a nije im važno da li u ovom momentu javnost Srbije, koja je i te kako uzbuđena iz proste činjenice što je svaka informacija važna, ne ona kuloarska, da li su i koliko telefonom razgovarali Džordž Buš i Putin, a siguran sam da će Rusija igrati svoju igru do kraja, kao što će i SAD, koje ne vole da gube, igrati svoju igru do kraja. Mene interesuje da li je posle pada Vuka Draškovića, slučajnog pada, jer je on bio ministar i kada nije biran, novi ministar Vuk Jeremić pokrenuo bilo šta da se reši nepotizam u Ministarstvu inostranih poslova, da li smo možda imenovali ambasadore u zemljama članicama Saveta bezbednosti, da se popravi spoljno-politički uticaj naše zemlje? Da li smo podneli izveštaj o tome zašto Romano Prodi u razgovoru sa gospodinom Tadićem i dalje podržava plan gospodina Martija Ahtisarija, a mi ne znamo šta naša država planira ukoliko dođe do pojedinačnih bilateralnih priznanja, osim što, možda, pretimo, onako pomalo, da ćemo prekinuti diplomatske odnose sa tim zemljama, koje se uključe u tu priču. Molim vas, bezbednost države Srbije je dalje ugrožena i sa pojavom vehabija... (Predsedavajući: Kršite Poslovnik.) Mogu da se javim ponovo, ali gospodine Albijaniću, ako dozvolite još jednu ili dve teze i pošto to je besplatno EPP vreme, a mi nemamo druge medije, iskoristiću ga i više se neću javljati, da bi najzad mogli da krenemo sa ovom pričom. Evo, klima gospodin Balinovac i kaže, zaista o meni danas niko ništa nije lepo rekao. Nešto da vam kažem, o vama su danas izrečene veoma lepe stvari, samo što vi to niste shvatili. Pre svega, niko nije osporio vašu stručnost. Jeste, vi ste bili dobri i režimu Slobodana Miloševića, i režimu Zorana Đinđića, i režimu Vojislava Koštunice i verovatno ćete biti dobri i sledećem režimu, jer ste stručni. Ono najlepše što je rečeno danas o vama i što želim da pohvalim jeste da ste isterali Gorana Svilanovića i svaka vam čast. Ako niste, onda vam zameram, pa vi birajte hoće ta da vam zamera Čeda Jovanović ili ja. Dalje... (Predsedavajući: Gospodine Bajatoviću, zaista ...) Još jednu tezu, molim vas. Ostala mi je još teza oko toga da je danas bezbednost ove zemlje ugrožena, zato što u ovoj zemlji ne radi milion ljudi, zato što smo postindustrijsko društvo, zato što imamo ogromne socijalne tenzije. Sve to, gospodo, ugrožava bezbednost ove zemlje. Znate kada je jedna zemlja jaka? To je predviđao Dejtonski sporazum. Srbija je trebalo da bude politički, ekonomski i vojno najjača zemlja Balkana, i to je garantovao bivši Dejtonski sporazum, a to je to da je Srbija trebalo da bude faktor mira i stabilnosti na Balkanu, kako je to govoreno 96. godine. Nažalost, posle 5. oktobra mnoge mehanizme, mnoge činjenice, između ostalog i ekonomsku snagu, i vojni potencijal, i političko jedinstvo građeno na volji naroda Srbija je izgubila. To i te kako dovodi bezbednost ove zemlje u pitanje. Gospodine predsedavajući, gospodine Albijaniću, iskreno vam se izvinjavam jer znam da vi niste potpisali zahtev za ovu tačku dnevnog reda i za ovu sednicu, kao što ga nisu potpisali i neki drugi. Smatram vas veoma ispravnim, i dobro predsedavate. Samo ovaj drugi član... (Predsedavajući: Nema više vremena, zaista.) Mogu i bez mikrofona. Drugi pasus člana 161... (Predsedavajući: Gospodine Bajatoviću, zaista sami kršite Poslovnik, ne poštujući vreme, drastično ne poštujete vreme.) ... u kratkom tumačenju, govori i o bezbednosti građana, i o tome da ova vlast, čijih desetak predstavnika ovde sedi, ne želi da sluša opoziciju, iako zna da ovo građani Srbije gledaju... (Predsedavajući: Zahvaljujem.) ... u šta se uzda... (isključen je mikrofon)
Gospodine Bajatoviću, molim vas, molim vas, drastično ste prekršili vreme, dozvolite vašem poslaniku iz vaše poslaničke grupe da nastavi dalje po Poslovniku.
Gospodine Albijaniću, izbacite me. Gospodine Albijaniću, nećemo dozvoliti da u Srbiji postoji samo jedna vlast, izvršna vlast. Opozicioni poslanici će imati dostojanstvo...
Narodni poslanik Ninoslav Dimitrijević, po Poslovniku.
Kolege poslanici, samo bih da nastavim dalje sa razmatranjem člana 104, koji je u više navrata prekršen, i u više stavova, a pre svega u stavu koji kaže da su narodni poslanici dužni da se jedni drugima obraćaju sa uvažavanjem. Davno nisam, gospodo narodni poslanici, čuo da se neko, jedan poslanik drugom obraća sa uvažavanjem, pogotovo ako smo iz različitih poslaničkih grupa. Još od početka prve konstitutivne sednice, koja će ući u istorijske anale parlamentarizma našeg, i po svom toku i po svom sadržaju, od momenta kada se formirala aktuelna poslanička većina, pa do momenta kada se formirala vlada, nastavilo se samo sa uzurpacijom političke vlasti i ni sa čim drugim. Ono što SPS želi da predoči građanima Republike Srbije, to je da objasni kako se vrši politička uzurpacija vlasti. Svi mi znamo da je aktuelna politička većina u parlamentu jedva, na jedvite jade iznudila vladu. Vlada je počela sa svojim radom i sve nam je bilo jasno kada je počela sa prvim zakonom, sa izmenama Zakonika o krivičnom postupku. Nije bilo važno doneti sve ove zakone koje predviđa Ustavni zakon, ali je mnogo bilo važno da se produži pritvor, čak i do mogućih 40 godina. Nažalost, krenulo se dalje u pokušajima političke uzurpacije vlasti, a to je normalno. Vlada predloži zakon i zna da će na razmatranju u Skupštini imati većinu i da će svaki zakon proći. Normalno je da poslanici opozicije uočavaju ovu političku uzurpaciju vlasti i žele da reaguju. Kakva je mogućnost reagovanja? Poslanici koji predstavljaju političku manjinu jesu u manjini, ali u značajnom broju da mogu, na primer, inicirati pitanje ustavnosti jednog zakona. Ko će odlučiti o tome da li je jedan zakon ustavan ili nije, da li poštuje Ustav ili ne. U ovom trenutku ne postoji Ustavni sud koji će o tome odlučiti, ali zato uvek postoji parlamentarna većina koja je formirala vladu i koja će odlučiti i doneti političko rešenje. Nažalost, i ta parlamentarna većina i ta vlada nije slobodna volja, hoću još jednom da ponovim, niti narodnih poslanika u Skupštini, niti slobodna volja građana Republike Srbije. Znamo mi odlično da je to volja političkih moćnika sa strane i da je izgovor uklopiti se u nekakvu EU, zakone EU. Želi se da se ne postigne ništa, da se u državi postigne haos, da se u državi ne dešava ništa produktivno, ništa konstruktivno i da parlament i građani Republike stoje. Hvala lepo.
Po Poslovniku, narodni poslanik Aleksandar Vučić.
Dame i gospodo narodni poslanici, javio sam se po članu 27, 101, 103. i 104. Gospodine Albijaniću, unapred hvala na razumevanju. Dakle, dame i gospodo narodni poslanici, ne znam je l' vi stvarno mislite, gospodine Balinovac, da večeras u 11 ili 12 teče rasprava o zakonu o Vladi? Je l' opet ima neki rok? Je l' opet treba neko do ponoći da bude izabran ili ne znam šta bi to trebalo da se dogodi? Ili to Vlada mnogo radi, pa nema vremena da čeka tromu i sporu Skupštinu? Možda je to u pitanju. Mora da će opet, moraju da idu, videćete gospodine Albijaniću, na Finska-Srbija verovatno da će da idu ponovo da razvijaju ekonomske odnose sa Finskom i da im Oli Ren još jednom ponovi kako se zalaže za nezavisno Kosovo. Ali bih da govorim ozbiljno, pošto mnoge ministre u Vladi ne smatram ozbiljnim, bez obzira na funkciju koju obavljaju. Mene interesuje samo u skladu sa onim o čemu smo ovde večeras govorili, da li je ovaj uhapšeni bio kandidat Demokratske stranke za šefa Poreske uprave na nivou Srbije? Da li je moguće da baš svi kriminalci moraju da budu u DOS-u? Govorim o tim velikim kriminalcima, ne govorim o malim kriminalcima.
Molim vas, gospodine Vučiću.
Šta mene molite, gospodine Albijaniću, što Jočića niste molili da ne hapsi tog kriminalca nego sad mene molite, kad kažem ko je kriminalac i sad sam ja kriv zbog toga? Imam povodom Kosova i Metohije nekoliko pitanja, pa se nadam da ćete mi vi, gospodine Balinovac, odgovoriti ili bilo ko. Šta radimo mi kao država? Ne znam da li znate, dragi prijatelji, da mi nemamo ambasadora u Ruskoj Federaciji. Vidim da je to nekima smešno, zato što, sada ću reći nešto što će neki pokušati da okrenu, ali nešto što predstavlja suštu istinu. To sam već čuo od nekih prijatelja Srbije, od ljudi iz inostranstva, a to sve više vidim i sam, a nisam mogao da verujem. Dok se obični građanin, svaki Srbin na Kosovu i Metohiji, trebalo bi svako od nas, nada i uzda u ruski veto u Savetu bezbednosti, dotle mi imamo političku elitu koja boga moli da Rusija ne uloži veto, koja ruski veto pravi probleme jer su oni taman smislili - nemoj Rusi da daju veto. Pogledajte na šta im liče vesti?! I divne, idilične odnose u Potsdamu kvarila je ruska delegacija koja baš ne može da se složi sa otimanjem Kosova i Metohije. Oni bi voleli da se svi slože. To bi voleo vrh i politička elita sistema u Srbiji, da se Rusi slože sa otimanjem Kosova i Metohije, pa da nam onda oni kažu - to je strašna odluka protiv Srbije, ali mi moramo da poštujemo odluke Saveta bezbednosti Ujedinjenih nacija i time smo se rešili Kosova i Metohije.
Moramo da poštujemo Poslovnik, prošlo je tri minuta.
Hvala vam na razumevanju, gospodine Albijaniću. Ovo je bilo veoma neozbiljna i neumesna primedba ,u trenutku kada sam govorio o vrlo ozbiljnim stvarima. Želeo sam da nešto čujete, gospodine Albijaniću, a ja vam se zahvaljujem unapred na razumevanju.
Nemojte više tako da radite. Javite se opet po Poslovniku.
Vrlo brzo ću, gospodine Albijaniću. Na tri minuta ste me prekinuli. Sačekajte samo malo. Dakle, tim ljudima nikako i ni na koji način ne odgovara da mi sačuvamo našu teritoriju. Njima to ne ide u prilog jer će onda morati Srbiju vrlo pažljivo da vode. Onda nema divljanja, onda nema maltretiranja političkih protivnika, onda nema hapšenja dece zbog uzbunjivanja javnosti. Pogledajte šta se danas dešava u svetu. Amerikanci i zapadne službe šta rade u Ukrajini! Na svaki način i po svaku cenu samo da izazovu bilo kakve sukobe, da ne kažem građanski rat. Slično pokušavaju preko nekih političkih stranaka i u Srbiji. Pogledajte samo u dalekoj Venecueli, iste šerpe koje ste vi imali, iste imaju i tamo američke sluge. Ama iste šerpe, iste pištaljke, ko jaje jajetu ste. Ista vam je i sudbina. I jedni i drugi služite Amerikancima. I jedne i druge će narod da otera na smetlište istorije. Nema velike filozofije, to se sad vidi. Od Gruzije, od "Ružine revolucije", "Narandžaste revolucije", "Revolucije lala u Kirgistanu" i ne znam ni ja gde do sad, Venecuele, na svakom mestu sve isto. Vi ste kao bili originalni. Ni u čemu niste originalni. Sve iz udžbenika vam davano kako morate da se ponašate. Pa ni šerpe vam nisu bile originalne, nego preslikane. U stvari, izvinite, one iz Venecuele su uzimali vaše šerpe pa sad lupaju u iste šerpe. Još jedno veoma važno pitanje. Dakle, sem ovoga što nemamo ambasadora u Ruskoj Federaciji i što ništa ne radimo što bi bilo važno za naše nacionalne interese, je l' vi mislite da do kraja završimo sa državnim postavljanjem, kako današnja dnevna novina "Pravda" piše - Svilanovića za šefa BIA-e, Svilanovića ili Dragišića, svejedno. Koga god da postavite, Svilanovića ili Dragišića, Srbija ode potpuno u propast. Više nema ništa ni od bezbednosti ove zemlje, više nema ni od njene budućnosti, ni od Kosova i Metohije, niti od bilo čega drugog. Je li to Karla del Ponte odlučuje u Srbiji ko će da bude ministar? Plašim se samo da građani Srbije nisu to želeli, a nisu to ni znali. Istovremeno, zahvaljujući vam se na razumevanju, gospodine Albijaniću, želim samo da vas podsetim da od silnih afera i mafija još nismo saznali ni za jednu mafiju koliko su to kažnjeni, za šta su to kažnjeni, od tamo cement afere, kofer afere, eno ga onaj postade savetnik u Narodnoj banci, ima platu sada veću nego što mu se u koferu našlo do ne znam čega. Dakle, naše pitanje je kako to, svi nosili pare nekom velikom, a ko je taj veliki ako to za njega kaže neki državni službenik tzv. drumskoj mafiji? Ko je taj veliki ako za njega kaže službenik na carini? Ko je taj veliki ako za njega kaže službenik u naftnoj mafiji, stečajnoj mafiji ili nekoj drugoj? To su neki ministri, dame i gospodo. Ne mogu ministri svi da nam budu pošteni, sve bogatiji i bogatiji, a narod sve siromašniji, a samo hapsite mafiju za mafijom. Mafija je po definiciji vezana za državu. Vezana je za državne organe, ali riba s glave smrdi. Ministri neka odgovaraju, a ne oni koji su im donosili pare. To je naš zahtev. Hvala vam najlepše.
Pitam da li predsednici odnosno predstavnici poslaničkih grupa žele reč o tački dnevnog reda: Predlog zakona o izmeni i dopuni Zakona o Vladi? Reč ima narodni poslanik Vjerica Radeta, ovlašćeni predstavnik poslaničke grupe Srpska radikalna stranka.
Dame i gospodo poslanici, jutros u 10 sati smo počeli rad. Predlog predstavnika Demokratske stranke je bio da se objedini rasprava o Predlogu zakona o izmenama i dopunama Zakona o Vladi, Zakona o državnim službenicima i Zakona o državnoj upravi. Desilo se nešto neverovatno, da oni koji podržavaju Vladu kao predlagača nisu imali dovoljan broj poslanika da izglasaju taj predlog i bez ikakvog obrazloženja predsednik Skupštine gospodin Oliver Dulić je prekinuo sednicu i ponovo je u nastavku počeo da govori o dnevnom redu kao da nikakvog predloga nije bilo. Bio je u obavezi da predoči narodnim poslanicima predlog poslaničke grupe Demokratske stranke, odnosno šefa te poslaničke grupe. Morao je taj predlog, u skladu sa Poslovnikom, da stavi na dnevni red i onda bismo mi jutros u 10,15 znali da Vojislav Koštunica nema većinu u ovom parlamentu za predloge njegove Vlade. E, sad, šta će u međuvremenu da se desi i zbog čega se danas ceo dan pričalo o nečem drugom, to ćemo videti prilikom izglasavanja ovih zakona. Poslanici SRS su danas više puta intervenisali po Poslovniku i to isključivo zbog povrede Ustava Republike Srbije, odnosno zbog nepoštovanja člana 5. Ustavnog zakona i obaveze ovog parlamenta da donese određene propise na koje nas obavezuje Ustav, odnosno Ustavni zakon. Zaista je neverovatno da skupštinska većina na taj način se ponaša bukvalno da siluje pravo, da vas uopšte ne interesuje na šta nas obavezuje Ustav kao najviši pravni akt. Takođe je vrlo interesantno da danas, i volela bih da kamere državne, odnosno javnog servisa, malo prošetaju ovom stranom gde sede poslanici skupštinske većine, da izbore svih 12 narodnih poslanika koji se, nije njih 12 koliko ih je sada u sali, niko se danas nije javio da na bilo koji način odbrani predlog Vlade, da na bilo koji način objasni šta je to Vladu Republike Srbije nateralo da natera Skupštinu, odnosno skupštinsku većinu da na najgrublji mogući način krši Ustav. Oliver Dulić je kada se predstavljao ovde kao kandidat za narodnog poslanika, rekao je da će on prekinuti sa praksom, odnosno za predsednika parlamenta, da će on prekinuti sa praksom da Skupština bude servis Vlade. Mislim, i do sada je, sedam godina je skupštinska većina u ovom parlamentu servis vlada, od Zorana Đinđića, do ove nove Koštuničine, odnosno Solanine vlade. Dakle, nikad, koliko god su bile te skupštinske većine u službi Vlade, nisu to radile ovako grubo kao što to radi ovo što se danas naziva skupštinska većina. Zakon o izmenama i dopunama Zakona o Vladi svakako nije bio prioritet, čak i da nemamo ove obaveze po Ustavu koje imamo, imali smo mnogo prečih poslova o kojima treba da raspravljamo. Znate, da ste predložili da raspravljamo o izveštaju pregovaračkog tima za Kosovo i Metohiju ili eventualno o budžetu Republike Srbije, pa možda i da razumemo da odlažete ono na šta ste imali obavezu prema Ustavu Republike Srbije. Ali ne, vi zbog potpuno nekih minornih zakona, i videćete u toku rasprave čak i nepotrebnih, na ovaj način kršite Ustav Republike Srbije i pokazujete koliko ste neozbiljna i neodgovorna vlast. Pokazujete da vam nije stalo ni do države ni do građana koji žive u Srbiji, jer da jeste već bismo morali od strane Vlade Republike Srbije da dobijemo i neki predlog čijim usvajanjem bi građani osetili da imaju novu Vladu, da im bude malo bolje. Nažalost, nije to nova vlada, to je vlada kontinuiteta, i to od 2001. do 2007. godine, sve je to Vlada DOS-a, ništa se nije promenilo, osim što s vremena na vreme poneka grupacija iz te DOS-ovske grupe menja mišljenje, kao na primer Boris Tadić, o tome ću malo kasnije da govorim. Vrlo je interesantno da danas, kada je neko od poslanika SRS pomenuo ovog danas uhapšenog Slavka Pavlovića, zamenika direktora Uprave prihoda, koji je trebalo da bude direktor, kao kandidat DS-a, jedino je tada intervenisala šef poslaničke grupe DS-a da kaže da taj Slavko Pavlović nije član DS-a. Sećam se i kada je Božidar Đelić biran za ministra i tada ste govorili da on nije član DS-a, u međuvremenu je postao član DS-a i u međuvremenu je ministar koji je, pretpostavljam da je Komisija za sukob interesa to utvrdila, na najgrublji način došao u sukob interesa, tako što je sa jedanaest miliona evra akcionar u Meridijan banci. Naravno, nije Đelić jedini. Na taj način je naknadno obelodanjeno članstvo u DS-u i Aleksandra Vlahovića, i Pitića i ostalih tajkuna, danas najbogatijih ljudi u Srbiji. Znači, svi oni koji su prošli kroz ove takozvane demokratske vlade, od Đinđića do današnje, danas su apsolutno najbogatiji ljudi u Srbiji. Danas imamo, recimo, ministra odbrane Vuka Jeremića. Juče čitam, kaže Vuk Jeremić da on odobrava razgovor između Putina i Buša, i meni onako pade kamen sa srca, Putin i Buš više nemaju nikakvih problema, Vuk Jeremić je odobrio njihov sastanak i njihov razgovor. Prosto je neverovatno koliku važnost sebi daju tako minorni i nevažni ljudi i koliko misle da su značajni. Umesto da rade ono što zaista bi trebalo da rade predstavnici Vlade, oni tako izigravaju neke velike ljude, a neće da kaže, a zna sasvim sigurno taj gospodin Vuk Jeremić, da recimo danas vojna lica, aktivna vojna lica koja imaju porodicu na Kosovu i Metohiji, recimo u Kosovskoj Mitrovici, kada odlaze tamo da obiđu porodicu, moraju da popune obrazac koji se inače popunjava kada se odlazi u inostranstvo, recimo u Ameriku. Znači, takve obrasce naši oficiri aktivni popunjavaju da odu da posete porodicu na Kosovu i Metohiji i kada se vrate naravno moraju da daju izveštaj službi bezbednosti o svom boravku u poseti kod mame i tate. Kada je u pitanju Predlog zakona o izmenama i dopunama Zakona o Vladi, ovde zaista postoji jedan veliki problem da i kada budete doneli ovaj zakon donećete jedan neprimenjiv zakon zato što nemamo Ustavni sud. To je jedan od razloga, znači pored toga što nam je to ustavna obaveza, da ako hoćete ovakav zakon morate i da imate Ustavni sud. Mi smo, naša poslanička grupa SRS je uložila određen broj amandmana na Predlog ovog zakona. Pokušali smo da ono što ste predložili malo amandmanski uvedemo u red. Naravno, o amandmanima ćemo govoriti, govoriće kolege poslanici koji su ove amandmane podnosili, ali ću nekoliko članova Predloga ovog zakona da komentarišem. Recimo, član 3. koji se odnosi na član 11. osnovnog zakona, kaže: "Član Vlade ne može biti na drugoj javnoj funkciji u državnom organu, organu autonomne pokrajine, opštine, grada, grada Beograda, niti vršiti delatnost koja je po zakonu nespojiva sa dužnošću člana Vlade, niti stvoriti mogućnost sukoba javnog i privatnog interesa". Ne znam da li se ovo odnosi na Božidara Đelića, gospodine predstavniče predlagača Vlade Republike Srbije, i ne znam da li ste vi možda informisani kako je reagovao ovaj odbor za sukob interesa, pošto danas raspravljaju o sukobu interesa Božidara Đelića. U članu 4. ste predvideli zakletvu, koju bi trebalo da polože pred Narodnom skupštinom članovi Vlade. Predložili ste da zakletva glasi: Zaklinjem se na odanost Republici Srbiji i svojom čašću obavezujem da ću poštovati Ustav, zakon itd. Nama se činilo mnogo hrabro da ostavimo da se sadašnja Vlada zaklinje svojom čašću da će čuvati ustavom zagarantovane, pre svega, granice Republike Srbije. Nema u ovoj vladi niko ni časti ni obraza, u ovoj vladi nema niko osećaj patriotizma, ali čak i da su patriote i časni ljudi da vrše vlast i da su formirali Vladu, i kada to budu, onda je takođe neophodno da se zakonu prema tekstu zakletve koja je poslanička grupa SRS predložila. Ta zakletva bi trebalo da glasi: Zaklinjem se na odanost Republici Srbiji i obavezujem se da ću bezuslovno štititi njen suverenitet i celinu teritorije, uključujući i Kosovo i Metohiju, kao sastavni deo Srbije, poštovaću Ustav i zakon, a dužnost člana Vlade obavljaću savesno i odgovorno. Ovako treba da izgleda jedna ozbiljna zakletva, ozbiljnog člana Vlade kojem je stalo do njegove države. U istom ovom članu 4. koji se odnosi na član 16. osnovnog zakona, predvideli ste da se nova Vlada bira, stajalo je u ovom prethodnom, po istom postupku kao što se bira Vlada posle konstituisanja Narodne skupštine. Potpuno je nejasno zbog čega ste brisali ovaj stav. Insistiramo kroz amandman da ovaj stav i dalje ostane u okviru ovog člana, jer ne postoji ni jedno logično obrazloženje zbog čega ste taj član brisali. Kada je u pitanju član 5. Predloga zakona, a odnosi se na član 17. osnovnog zakona, i tu imamo primedbu. Vi ste ovde menjali da ona, misli se na Vladu, ne može postavljati funkcionere, to ste precrtali, pa umesto funkcionere stavili državne službenike na položaju. Znam da je to usklađeno sa Zakonom o državnim službenicima, ali smo vam mi ovde dodali amandmanom da ne može zapošljavati ni državne službenike i nameštenike. Vidim da reagujete, gospodine Balinovac. Tačno znam da će vaš odgovor biti da to ne radi Vlada. Naravno, to rade ministarstva, ministarstva čine Vladu. I, naravno da ste to radili i poslednjih meseci ove vlade i da to planirate ponovo da radite. Kad vidite da je Vlada pred raspuštanjem, da su na koraku novi izbori, onda pozapošljavate sve moguće stranačke aktiviste, da bi ih neka nova vlada koja dođe zadržala na poslu, jer zamislite, ne daj bože, da se desi da vi primite bez ikakvog osnova stotinu ljudi u jednom ministarstvo i dođe neka druga vlast i da im otkaz. Mislim da biste tu vlast na krst raspeli. Zašto ste vi izbegli, ne verujem da ćete prihvatiti naš amandman, mada bi bilo vrlo ozbiljno i odgovorno, gospodine Balinovac, da to u ime Vlade uradite i da se na taj način zaštitite od svake eventualne zloupotrebe. Bez ove odredbe vi ćete i dalje u Vladi imati i drumsku, i stečajnu, i prosvetnu, i naftnu i koju god hoćete mafiju. Imaćete te ljude koje dovode ministri, koje ministri instrumentalizuju, koji raduckaju, pa onda kasnije kradu, pa onda pohapsite ne znam koliko ljudi koji se bave tim kriminalom, a nijednom ministru ne fali dlaka s glave. Prosto je nemoguće da su se u svakom ministarstvu, a uglavnom su ti ministri i danas ministri, dešavale takve afere, takav kriminal, takvi lopovluci, a da ni jednom ministru ni napamet nijepalo bar da se našali, da kaže, evo, podnosim ostavku zato što se u okviru mog ministarstva dešavaju takva čuda. Imamo još nekoliko amandmana, neću ih sad komentarisati jer imam još svega tri minuta. Ne želim da prekoračim vreme. Samo ću da podsetim Narodnu skupštinu na pismo poštovanom gospodinu Markoviću, tako je naslovljeno, a poslao ga je Boris Tadić, predsednik Republike, 30. maja 2005. godine. Tada je obavestio tadašnjeg predsednika parlamenta da neće da potpise Zakon o Vladi, kojim je predviđeno da, kako kaže Vlada, nadzire ustavnost i zakonitost opštih akata autonomnih pokrajina, opština, gradova, grada Beograda, javnih preduzeća, imalaca javnih ovlašćenja, te da Vlada može obustaviti od izvršenja njihove opšte akte itd, jer nisu u skladu sa Ustavom Republike Srbije. Govori Boris Tadić u ovom svom pismu na koje članove Ustava Republike Srbije se odnose njegove primedbe. Danas se ništa nije promenilo. Takođe imate Predlog zakona koji nije u skladu sa Ustavom, samo su sada u pitanju drugi članovi, sada je u pitanju član 167. Ustava Republike Srbije. U ovom Tadićevom pismu je bio član 125. Ustava, tadašnjeg, Republike Srbije. Volela bih, gospodine Balinovac, da nam odgovorite da li vi znate šta se to promenilo, možda će to da nam odgovori šef poslaničke grupe Demokratske stranke, šta se to promenilo u politici DS, šta se to promenilo u glavi Borisa Tadića, kakva je razlika, da li je bio pri svom mišljenju 30. maja 2005. godine, ili je pri svom mišljenju 25. maja 2007. godine? Sada je takođe njegova Vlada, jer su i predstavnici DS u Vladi, a sasvim sam sigurna da rade po nalogu Borisa Tadića, jer je on, sećate se, pokazao da ne zna šta je nadležnost predsednika Republike, pa je javno na jednoj televiziji rekao da će on smeniti ministre koji ne budu radili onako kako on očekuje da treba da rade. Naravno, mi odgovor na ovo pitanje znamo. Znamo da Boris Tadić ni tada ni sada nije imao svoje mišljenje. Znamo da Vojislav Koštunica ni tada ni sada nije imao svoje mišljenje. Znamo da oni po svoje mišljenje idu kod Solane, kod Olija Rena ili im oni ovde dolaze i serviraju svoje mišljenje. Gospodine Duliću, 20 minuta i dve sekunde su bile kada ste kucnuli da me opomenete, a dobro znate da vrlo vodim računa i da gledam u sat kad govorim, bilo po Poslovniku, bilo na ovaj način. Vodite računa, ne igrajte se da nekome slučajno sa ove strane pola sekunde produžite vreme. Imaćete opet Poslovnik do ujutru.
Hvala puno. Dame i gospodo narodni poslanici, s obzirom na član 98. stav 2, predsednik Narodne skupštine može odrediti pauzu u radu sednice Narodne skupštine da bi se izvršile potrebne konsultacije ili pribavilo mišljenje. S obzirom da je danas u debati koju smo imali postojalo mnogo stvari koje su narodni poslanici izrekli, imam potrebu da izvršim konsultacije sa Vladom vezano za sve ovo što ste danas izrekli. Dajem pauzu. O nastavku ćete biti obavešteni naknadno. Molim šefove poslaničkih grupa da sutra u 9,30 časova imamo dogovoren sastanak da bismo razgovarali o tome.